[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés őszi ülésszakának 6. ülésnapját megnyitom. Tájékoztatom önöket, hogy az ülés vezetésében Vinnai Győző és Gyüre Csaba jegyző urak lesznek segítségemre, aki első alkalommal tölti be ezt a tisztet itt a pulpituson. [[Taps a Jobbik padsoraiból.]] Köszöntök mindenkit, aki figyelemmel kíséri munkánkat. Tisztelt Országgyűlés! A mai napon napirend előtti felszólalásokkal kezdjük munkánkat. Ezt követően kétórányi időtartamban az azonnali kérdések és válaszok órájára kerül sor. Végül a napirend utáni felszólalásokkal fejezzük be az Országgyűlés ülését. Tisztelt Országgyűlés! Napirend előtti felszólalásra jelentkezett Burány Sándor képviselő úr, Párbeszéd-képviselőcsoport: „Aktuális ügyeinkről!" címmel. Képviselő úr, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Már a kormány saját szakemberei is állítják, hogy Magyarországon túl kevés tesztet végzünk. Igaz, a kormány szakemberei be is vallják, hogy ennek mi az oka: világosan megmondták, hogy az a fő ok, hogy Magyarország elérte a teszteléskapacitásainak a felső határát, felső korlátját. Egyszerűen úgy néz ki, hogy a kormány szakértői szerint akár tesztkészülékből nem áll elég rendelkezésre, akár a tesztkészüléket üzemeltető személyzetből nincs elegendő munkatárs, jelen pillanatban ezeket a kapacitásokat tekintve egyszerűen nem tudunk eleget tesztelni. Márpedig tesztekre szükség is lenne, hiszen ha európai összehasonlításban megnézzük, hogy ezer főre vagy egy főre vetítve mennyi tesztet végzünk el, akkor bizony az utolsók között kullogunk. Talán ennek is köszönhető, hogy ugyanakkor az elvégzett teszteken belüli fertőzési arány jelentősen meghaladja az uniós átlagot. A legrosszabb számok közé tartozik a magyar. Örültünk volna, hogyha ezen a téren ugyanúgy Ausztriát követjük, mint tavasszal. Emlékszünk rá, hogy Orbán Viktor miniszterelnök úr Ausztriát Magyarország legfontosabb tesztlaborjának, irányítható tesztlaborjának nevezte. Nos, az osztrák gyakorlat teljesen egyértelmű és világos, pontosan tudják, mennyire veszélyes az, ha a tényleges fertőzöttek rejtve maradnak, ezért azt mondták, hogy azonnal megemelik a tesztelések számát abban a pillanatban, ahogy a fertőzöttek aránya a teszteken belül eléri vagy meghaladja az 5 százalékot. Magyarországon ez a szám 10 százalék környékén van, csak megjegyzem. Ennek megfelelően az osztrák gyakorlattal el is érték azt, hogy az esetek nagy részét ki tudják mutatni, világosan kiderül, hogy ki a fertőzött. Nem kell bezárni egy egész országot, hiszen ha tudjuk, hogy kik a fertőző személyek, és ők magukról is tudják hiszen ne feledjük el, hogy vannak, akik tünetmentesen vészelik át szerencsés módon a kórt, de ettől még másoknak továbbadhatják , nos, egy szó, mint száz: világos, hogy azokat az embereket kell elkülöníteni a társadalomtól, akik megfertőződtek, nem pedig az egész országot bezárni abban a reményben, hogy akkor a fertőzöttek is majd otthon maradnak. Így el lehet kerülni a találkozásokat és a további fertőzéseket. Örülnénk tehát, ha itt szintén az osztrák példát követnénk, de úgy látszik, a kormány, hogyha valamelyik ország gyakorlatát nem tudja követni, akkor rögtön keres magának egy másik országot, amelynek a mutatóihoz képest jók a magyar adatok. És persze, hogyha azt nézzük, hogy ezer főre vetítve hányan halnak meg tragikus módon a koronavírus-járvány következtében, akkor a magyar adatok változatlanul jók. Viszont ha az ezer főre vetített fertőzések számát tekintjük, akkor már látjuk, hogy korántsem lehet hátradőlni elégedetten, hiszen minden szakember, még a kormány szakemberei is megerősítik azt, hogy Magyarországon egyre inkább rejtve maradnak azok, akik megfertőződnek ezzel a kórral, de vagy enyhe tüneteik vannak, amik hasonlóak az influenzához, vagy urambocsá! egyáltalán nincsenek tüneteik. Ugyanakkor a kormány, a másik végét tekintve ennek a folyamatnak, úgy néz ki, hogy valami brutális járványra készül, hogyha megnézik, hogy mennyi lélegeztetőgépet vásárolt be; azt hihetnénk, hogy valami kuponnapok keretében kihasználta a kedvező árat, és azért vásárolt ilyen gigantikus mennyiségben, hiszen ne feledjük el, hogy jelenleg kevesebb mint kétszázan vannak lélegeztetőgépen, hála istennek, ehhez képest a raktárakban ezerszámra, tízezer számra vannak kihasználható lélegeztetőgépek, de nem kuponnapok keretében vásároltuk meg ezeket, hanem Európában a legmagasabb árért. Úgy látszik, minél drágább valami, annál inkább kelendő a kormány számára. És végezetül itt van egy legfrissebb adat. Ujhelyi István európai parlamenti képviselő hozta nyilvánosságra azt a dokumentumot, amiből kiderül többek között, ez az egyik legmeglepőbb, hogy a kormány Brüsszeltől várja annak kifizetését utólag, hogy egyszeri 500 ezer forintban részesítette az egészségügyben dolgozókat. Azzal szeretném befejezni hozzászólásomat, hogy bár múlt héten megszavaztuk az orvosok béremelését, pontosan tudjuk, hogy az egészségügyi dolgozók béremelésére általában szükség van, hiszen az egészségügy egy rendszer, az orvostól a takarítónőig mindenkinek a helyén kell lennie, kellően megfizetve ahhoz, hogy szembe tudjunk nézni a járvánnyal. Köszönöm szépen a figyelmüket.
Köszönöm, képviselő úr. Tisztelt Országgyűlés! A kormány nevében Orbán Balázs államtitkár úr, miniszterhelyettes kíván válaszolni az elhangzottakra. Öné a szó, miniszterhelyettes úr.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Tekintettel arra, hogy a napirend előtti felszólalások során az országos jelentőségű kérdéseket tárgyaljuk meg, engedje meg, hogy mielőtt válaszolnék az ön által feltett kérdésekre, a tegnapi időközi választás eredményével kapcsolatban mondjak pár szót. Tegnap Borsod-Abaúj-Zemplén megye 6. számú választókerületében időközi választást tartottak. Magyarország Kormánya nevében szeretnék köszönetet mondani mindenkinek, aki élt választójogával, elment és leadta szavazatát, illetőleg szeretném megköszönni a választási szerveknek a rendkívül professzionális lebonyolítást is. Ha megengedik, pár szót az eredményről. Ritka a politikában, amikor egyértelműen látszik, hogy néha bizony a jó és a rossz jelölt küzdelmének lehetünk tanúi. A tegnapi szerencsi időközi választás egy ilyen választás volt, és ráadásul a jó győzött, úgyhogy engedjék meg, hogy e helyütt is gratuláljak Koncz Zsófiának. [[Taps a kormánypártok padsoraiból. Z. Kárpát Dániel: Győzött a krumpli és a…]] A kormány készen áll arra, hogy támogassa a választókerületben élők életminőségének és lehetőségeinek fejlesztésére tett vállalásait. Ráadásul azt gondoljuk, hogy a vártnál nagyobb és egyértelműbb győzelem és maga a választás is bebizonyította azt az ősi igazságot, hogy a politika nem a hatalom megszerzéséről szól, ahogy azt önök, ellenzékiek gondolják, hanem az emberek képviseletéről, ahogy azt néhai Koncz Ferenc és lánya gondolja. [[11.10]] Egy dolog miatt sajnálom azt, hogy a kormánypárti jelölt 50 százalék fölött végzett, ha ugyanis nem így lett volna, hanem csak 49,5 százalékot ért volna el, akkor önök biztosan azzal jöttek volna, hogy még nagyobb összefogásra lett volna szükség. Mintha az „összefogás” szó elfedné azt, hogy önök egy olyan ajánlatot tettek Magyarország elé, amelyet egy olyan jelölt képviselt, aki gyűlöletkeltő, vállalhatatlan, antiszemita megjegyzéseket tett, és elcsalta a pénzét a benne bízó helyieknek, miközben olyan kampányt folytatott, amelyben hamis bizonyítékokat gyártott, és azokkal próbálta lejáratni ellenfeleit. Ismét az bizonyosodott be, hogy amivel önök megvádolják a kormánypártokat és minket, azokat a galádságokat önök képesek sorra és sorra elkövetni. És ehhez az egészhez az ön pártja, képviselő úr, mint hű és jó szövetséges lelkesen közösségimédia-posztok garmadájával asszisztált. Van egyébként az a mondás, hogy a hazug embert hamarabb utolérik, mint a sánta kutyát. A hétvégén még egy szövetségesük bukott le, a momentumos Donáth Annáról derült ki, hogy noha letagadta, mégis ő volt az, aki folyamatosan egyeztetett Věra Jourová biztos asszonnyal, tollba mondta azt a Soros-jelentést, amivel elítélték Magyarországot. Ráadásképpen azt is elmondta, hogy önök pontosan tudták, hogy amivel minket vádoltak tavasszal, hogy diktatúrát építünk, az egész egyszerűen nem volt igaz. Önök ezt tudták, és ennek ellenére ezt a hazugságot terjesztették idehaza és külföldön is. Ezek után kérdezem önt, képviselő úr, hogy hogyan lehet azt komolyan venni, amit ön ebben a felszólalásában állít. Amíg nem kérnek bocsánatot, addig mi a garancia arra, hogy amit ön most kritikaként megfogalmaz, azt nem megint hatalmi számításból teszi, hanem tényleg segíteni akar, ahogyan állítja? Sajnos, erre nincs semmilyen garancia. A tesztelésekkel és a koronavírus elleni védekezéssel kapcsolatban a mi álláspontunk változatlan: minden szakértővel együttműködünk, a nemzetközi protokolloknak megfelelő tesztelést végezzük el. Ha ezek a protokollok változnak, akkor mi is az operatív törzs és a szakértők ajánlásainak megfelelően változtatunk a protokollokon. A lélegeztetőgépek ügyét is említette. Ez megint egy olyan ügy, képviselő úr, ami tavasszal is előttünk volt. Akkor önök azzal vádoltak minket, hogy nincs elég lélegeztetőgép, most meg, ha jól értem az ön felszólalását, az a probléma, hogy túl sok lélegeztetőgép van. Megint racionalitás nincs az ön felszólalásában, segítő szándék nincs az ön felszólalásában, csak hatalmi szándékból elkövetni akar politikai lejáratást. A koronavírus-járvány kellős közepén vagyunk, mi azt gondoljuk, hogy összefogásra van szükség. Nagyon örülünk annak, ha ebben önök, baloldali ellenzék partnerek tudnak lenni, de ha nem, akkor így is jó, csak azt szeretnénk kérni, hogy ne akadályozzák, hogy az ország tegye a dolgát. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen, miniszterhelyettes úr. Tisztelt Országgyűlés! Szintén napirend előtti felszólalásra jelentkezett Keresztes László Lóránt frakcióvezető úr, az LMP képviselőcsoportjából: „Aktuális ügyekről” címmel. Öné a szó, frakcióvezető úr.
Köszönöm szépen a szót. Tisztelt Elnök Úr! Tisztelt Országgyűlés! Most is azzal szeretném kezdeni a napirend előtti felszólalásomat, hogy tisztelettel megköszönöm a munkáját mindenkinek, aki a magyar emberek egészségének és biztonságának megőrzéséért dolgozik. Látjuk, hogy nagyon nehéz a helyzet, és azt is, hogy egyre inkább egy áldozatos helytállást követel az, hogy meg tudjuk védeni az embereket és a szakemberek meg tudják védeni az embereknek az egészségét, és látjuk azt, hogy sajnos a gazdasági és társadalmi krízis is egyre mélyebb. Egy kicsit megdöbbenve hallgattam itt Orbán Balázs államtitkár úr válaszát, konkrét felvetésekre gyakorlatilag egy aktuálpolitikai önálló napirend előtti felszólalással élt. Én azért megpróbálom megismételni ezeket a problémákat, tehát hasonló dolgokról szeretnék kérdezni, mint Burány Sándor. Én nagyon bízom benne, hogy az első lendület után talán érdemben is ezekre a kérdésekre tud majd válaszolni esetleg az államtitkár úr vagy Rétvári államtitkár úr. A miniszterelnök úr nagyon helyesen azt mondja, hogy a legfontosabb dolog most a védekezés ebben mindenki egyetért , de azt is hozzáteszi a miniszterelnök úr, a kormány is, hogy de közben az országnak működni kell. És azt látjuk, hogy a védekezés sikerességével kapcsolatban éppen az önök szakértői nemcsak úgy általában szakértők, hanem az önök által kinevezett, felkért szakértők fogalmaznak meg kritikákat, az ország működőképessége tekintetében pedig nap mint nap látjuk a fejleményeket, amelyek sajnos nem jó irányba mutatnak. Ezzel kapcsolatban én nagyon bízom benne, hogy érdemben tudunk választ kapni, tudunk magyarázatot adni arra a kérdésre, amit egyre többen feltesznek, hogy mikor korrigál a kormány, mikor látja meg a számokat, és mikor tesz érdemi lépéseket. Látjuk azt, hogy elmaradtak azok a szigorú korlátozó intézkedések, amelyeket tavaly láthattunk, azt is, hogy konkrétan a gazdaságvédelmi intézkedések elégtelenek voltak, megbuktak, ezt a miniszterelnök úr is elismerte, elmondta, hogy gazdasági válság van, úgy fogalmazott, hogy költségvetési bajok vannak. Nem látunk korrekciót, és azt is érzékeljük, azt is tapasztaljuk mindannyian, hogy konkrétan az érdekvédelmi szervezetekkel, szakmai szervezetekkel még mindig nem partnerként bánnak, viselkednek. Hadd mondjak egy-két konkrét idézetet, és nagyon szeretném elmondani, hogy nem ellenzéki képviselőtől mondok idézetet, hanem olyan szakemberektől, akiket önök bíztak meg munkavégzéssel. Jakab Ferenc, az Innovációs és Technológiai Minisztérium koronavírus-akciócsoportjának a vezetője mondta azt nemrég: amíg márciusban a járványügyi intézkedések során a kormány meghozott döntései gyorsak és jók voltak, ezt most nem látjuk, és a számok nagyon elmentek, és rettenetesen aggasztóak. És azt is mondta nemrég: de ha ilyen tendenciával rohanunk gyorsvonatként a vesztünkbe, akkor az egészségügyi kapacitásaink nagyon gyorsan ki fognak merülni; nem látjuk, hogy a járvány egyáltalán csúcsosodna, a számok emelkednek. De Röst Gergelyt is idézném, aki a kormány által létrehozott járványmatematikai és epidemiológiai munkacsoport vezetője, aki azt mondta, hogy a megnövekedett esetszámmal az elmúlt hetekben nem tartott lépést a tesztek száma, a pozitív tesztek aránya egyre nőtt, ami azt jelenti, hogy a naponta jelentett esetszámok már nem tudnak iránymutatást adni a járvány valós trendjéről. Tehát ismétlem, államtitkár úr, ezt nem ellenzéki képviselő, hanem az önök által megbízott szakértő mondta. Oroszi Beatrix, az ITM infektológiai monitoringteamjének munkacsoport-vezetője azt mondta: tehát nem azért nem nő az esetszámunk, mert a járvány ne haladna előre, hanem azért, mert a tesztelési kapacitásunk elérte a felső határát. Ismét egy szakértőt idéztem. Én a következő kérdést szeretném feltenni. Ugye, Orbán Viktor miniszterelnök úr szombaton este egy videós bejelentkezésben azt mondta, hogy felfutást láthattunk az elmúlt időszakban, és a jövő hétre is felfutást prognosztizálnak. A kérdésem az mivel ez egy elég sommás megállapítás, én azt gondolom, hogy ezzel nem vagyunk előrébb, ezt mindenki látja , hogy a kormány a helyzetértékelését és a döntését pontosan mire alapozza, figyelembe véve az iménti ismétlem: az önök által megbízott szakértőknek az iránymutatását. Tehát pontosan hogyan monitorozza a helyzetet a kormány? És arra is szeretnék talán valamiféle választ kapni, ami nem egy aktuál-pártpolitikai válaszban vagy felszólalásban merül ki, hogy mit lehet kezdeni azokkal a kérdésekkel, amiket láthatunk, hogy tanárhiány van, láthatjuk, hogy kormányhivatalokból egyre több információ jön, hogy nagyon-nagyon kevés a munkatárs a sok karanténba helyezés, fertőződés miatt, a közszolgáltatások kapcsán, a vízszolgáltatás, a közösségi közlekedés tekintetében pedig óriásiak a rendszerproblémák, és azonnal várják az intézkedést. Tehát önök elmondják azt, hogy az országnak működnie kell, miközben a legalapvetőbb szolgáltatások működőképességét folyamatosan nem tudják a kellő hatékony intézkedések biztosítani. Mi igyekszünk konstruktívak lenni és mindent megszavazni [[Dr. Rétvári Bence: Nem sikerül!]] , ami a magyar emberek biztonsága érdekében és a gazdaság védelme érdekében indokolt, de várhatjuke, hogy önök korrigálnak, és valamiféle olyan intézkedéseket, amelyeket az önök szakértői hiányolnak, meghoznak? Segíteneke végre azoknak, akik elvesztették a munkájukat, elvesztették a megélhetésüket, és nem kapnak ellátást? Teszneke valamit az ügyben, hogy brutálisan megnövekedett, elment az élelmiszereknek az ára? Például számíthatunke arra, hogy az alapvető élelmiszerek áfáját csökkenthetik? Számíthatnake a szociális dolgozók arra, hogy végre egy érdemi megbecsülést, egy érdemi anyagi megbecsülést kapnak? Számíthatnake az önkormányzatok, amelyek a védekezés első számú bástyái, arra, hogy a megszorító intézkedéseket visszavonják, és megadnak minden feltételt ahhoz, hogy hatékonyan tudjanak működtetni? És számíthatunke arra, hogy végre azokat a gigantikus beruházásokat [[Az elnök a csengő megkocogtatásával jelzi az időkeret leteltét.]] törlik, amelyek ezeknek az intézkedéseknek a finanszírozását megoldhatnák, például a Budapest-Belgrád vasútvonal projektjét, ami két év alatt 175 ezer új munkahely megteremtésével egyenértékű? Köszönöm szépen a türelmet, elnök úr.
Köszönöm, frakcióvezető úr. Tisztelt Országgyűlés! A kormány nevében Rétvári Bence államtitkár úr, miniszterhelyettes kíván válaszolni az elhangzottakra. Parancsoljon!
Köszönöm szépen a szót, elnök úr. Tisztelt Frakcióvezető Úr! Tisztelt Ház! Én magam is köszönöm mindenkinek, aki az egészségügyben dolgozik, hogy ezekben a napokban és a következő hónapokban is ott lesz és próbál segíteni mindenkin, akinek az egészsége valamilyen módon veszélybe kerül, különösen a koronavírus-járvánnyal kapcsolatban.Ön azt állította, tisztelt képviselő úr, hogy önök mindig konstruktívak itt a parlamentben, amikor a koronavírusról van szó. Ezt azért elég merész állítani bármelyik baloldali politikus részéről, hiszen önök nem támogatták itt a parlamentben a koronavírus-törvényt. [[11.20]] Amikor itt volt a parlament előtt a lehetőség, hogy legalább gyorsított eljárásban döntsünk erről, önök ezt nem szavazták meg, az ön pártja sem, és egyik baloldali párt sem. És amikor magát a törvényt kellett elfogadni, hogy a kormány gyorsan tudjon lépni ön azt mondja, hogy a kormány lépjen gyorsan, a kormány lépjen aktuálisan, a kormány cselekedjen úgy, amit az előző időszak járványügyi adatai mutatnak, de amikor erről egy törvényt kellett volna itt alkotni a parlamentben , akkor ezt nem szavazták meg. Hát, hogy lehet, hogy egyrészről azt követeli, hogy gyors, hatékony reakciók kellenek a kormányzat részéről, az ezt lehetővé tevő jogszabályt pedig nem támogatják a parlamentben, hanem helyette diktatúrát kiáltanak? Mint kiderült, nagyon is tisztában volt a baloldal azzal ez az elmúlt napokban napvilágra került hangfelvételekből, videofelvételekből kiderült , hogy természetesen nincs teljhatalom, nincs diktatúra, de mégis ennek a hullámára felültek, és ezt vitték világszerte mindenhol. Mert önök ezzel foglalkoztak akkor, amikor itt a parlamentben kellett volna segíteni a járvánnyal kapcsolatos védekezést, de önökre nem lehetett számítani. Úgyhogy azt kérem, ne mondja azt, hogy önök konstruktívak. Konstruktivitás akkor lett volna, ha arról a törvényjavaslatról önök itt érdemben vitáznak, és támogatják a kormány cselekvési lehetőségét. Tisztelt Képviselő Úr! Magyarország a WHO-protokollok alapján tesztel. Mindenki számára ingyenes a tesztelés, aki a vírus tüneteit mutatja vagy pedig a kontaktkutatásba bekerül. Ha megnézi a világ összes országát vagy a környező európai országokat, mindenhol azt látja, hogy felfut a járvány. Nagy-Britanniában duplázódásról beszélnek, a brit statisztikai hivatal becslése szerint Angliában 224 ezerre tehető a fertőzöttek száma az előző heti 116 ezer után, mert több ezer fertőzés kimaradt a brit nyilvántartásból. Szlovákiában szükségállapot van. Romániában katasztrófavédelmi riasztást adtak ki, Bukarestben 5300-nál is többen haltak meg a koronavírus-járványban. Németországban szintén azt mondják a különböző helyi szakértői források, hogy az ellenőrizhetetlenség felé gyorsul az új típusú koronavírus terjedése. Belgiumban egy hét alatt megduplázódtak a belga mutatók, romlik a tendencia, a szövődmények következtében elhunytak száma 96 százalékkal emelkedik, a napi fertőzöttek száma 89 százalékkal haladta meg az egy héttel korábbit. Franciaországban szintén gyorsulásról beszélnek, sajnálatosan rekordmagas, 17 ezer fertőzött napi számról beszélnek. Írországban az egészségügyi rendkívüli bizottság javasolta a további intézkedéseket. Csehországban szükségállapot van. S még Spanyolországot, Olaszországot és minden mást lehet mondani, ahol sajnos rekordokat dönt a koronavírus-fertőzés száma. Szinte minden európai országban óriási a felfutás. Tehát egész Európában egy tendenciáról beszélhetünk, s nem csak Magyarországon. Ha végignézi a környező országokat, végignézi a nyugat-európai országokat, ugyanezt a tendenciát látja. Erre nyilván növekvő kapacitásokkal reagálunk; növekvő kapacitásokkal a tesztelésben, és növekvő kapacitással a kórházi kapacitás tekintetében. Ha megnézi, hogy szeptember 1-jén mennyi teszt volt, és megnézi, hogy október 1-jén mennyi teszt volt, akkor elég nagy különbséget lát, hiszen 1792 volt szeptember 1-jén, tehát pár ezres nagyságrendben mozgott a napi tesztelések száma augusztus-szeptember fordulóján, ha pedig most megnézi az előző heteket, azt látja, hogy tízezres nagyságrendben tesztelnek. Tehát a szeptember 1-jei 1792-vel szemben október 1-jén 11 972. Ön azt mondja, hogy mivel a járvány második hullámában vagyunk, többet kell tesztelni, és ha megnézi a számokat, azok pontosan ezt mutatják. S ha a következő napokat is megnézi októberben, ön is, tisztelt képviselő úr, tízezres nagyságrendben lát teszteléseket. Úgyhogy igyekszünk a kapacitásokat itt is növelni, és természetesen a kórházakban is, ahol 10 ezer ágy áll rendelkezésre, de ha szükséges, akkor 20 vagy 30 ezer ágyra is növelhető ez a szám. Így még Magyarország a WHO protokollja szerint, ha megnézi a fertőzöttek számát az összes elvégzett teszthez képest a járvány eleje óta, ez 4,56 százalék, miközben a WHO azt mondja, hogy egy fertőzöttre legalább tíz tesztnek kell jutnia. Ez annál a számnál sokkal-sokkal előnyösebb. Ami pedig Magyarországon az elhunytak számát, arányát jelenti, tisztelt képviselő úr: ha megnézi a tegnapi napig bezárólag az adatokat, azt látja, hogy Magyarország ebben szerencsére sokkal jobb adatokat tud mondani, mint Ausztria, Törökország, Dánia, Németország. Feleannyi, hála istennek, Magyarországon a halálos áldozatok száma, mint Portugáliában, Svájcban vagy Luxemburgban, harmadannyi, mint Romániában, Kanadában, negyedannyi, mint Írországban, Hollandiában vagy Franciaországban, hatodannyi, mint Svédországban vagy Olaszországban. A magyar védekezés, hála istennek, sikeres, csakhogy ebben az ellenzéknek nem volt része az elmúlt hónapokban. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Oláh Lajos képviselő úr, DK-képviselőcsoport: „Magyarországnak működnie kell!” címmel. Öné a szó, képviselő úr.
Köszönöm a szót, elnök úr. Tisztelt Ház! Tisztelt Országgyűlés! Magyarországnak működnie kell, ezzel a mottóval álltak neki a járvány második hullámának kezeléséhez. Ehhez képest azt látjuk, hogy 30 óvoda, fél tucat iskola van zárva koronavírus-gyanú miatt, 121 osztálynál és 6 teljes iskolánál pedig digitális oktatás van, digitális oktatásra kellett átállni, mert önök nem voltak hajlandók tesztelni, s inkább hazaküldték a gyerekeket és a tanárokat. A Pedagógusok Demokratikus Szakszervezete szerint egyáltalán nem arról van szó, hogy csak ennyi vírus van az ország iskoláiban, hanem ilyen kevés helyen hajlandók önök tesztelni. Ezek véletlenszerűen derülnek ki, ahogy ők mondják. Ennyi iskolában van olyan szülő, aki hajlandó arra, hogy kifizesse azt a 20 ezer forintot, amibe egy teszt kerül ma. Önök semmit nem tettek azért, hogy megvédjék a pedagógusokat, a gyerekeket és a szüleiket. Ennek ugyanis minimum az lenne a megoldása, ha önök nagy mennyiséget és ingyenesen tesztelnének. De menjünk tovább! Ma szinte minden ország vezetése azt mondja, így önök is, hogy az országnak működnie kell, és ha lehet, el kell kerülni a tavaszi lezárásokat. Tudják, hogy milyen országokban van a legkisebb gazdasági visszaesés? A legtöbbet tesztelő nyolc ország közül öt ott van, ahol a legkisebb gazdasági visszaesés van. A legkevesebbet tesztelő hat ország közül négy sereghajtó, és ezek között van Magyarország, tisztelt államtitkár úr. Ez azt jelenti, hogy ezek a számok nem tudnak hazudni, és azt mutatják, hogy a tesztelésnek igenis összefüggése van akár a gazdaság állapotával is. Hadd összegezzem önöknek, hogy megértsék: ahol tömegesen és jobbára ingyen tesztelnek, ott az ország, az oktatás és a gazdaság működik, ahol pedig nem tesztelnek megfelelő mértékben, ott az ország, az oktatás és a gazdaság nem működik. Ön a WHO-protokollra hivatkozik, és a járvány egészét nézi. Ön hazudik az országnak, államtitkár úr! Ne a járvány egészét nézze! Az elmúlt napokban rendszeresen 10 százalék fölött volt a pozitív esetek száma a teszteket tekintve. Ne tévessze meg az embereket, mert a WHO nem egy átlagról beszél. Ő azt mondja, hogy mindennap az lenne a jó, ha a tesztek számában az 5 százalékot nem haladná meg, az Európai Unió ráadásul ezt a számot 4-re teszi. Magyarországon van, amikor 14 százalék ez a szám. Önök nem tesztelnek eleget! Önök hazudnak az országnak, tisztelt államtitkár úr! Önök csak beszélnek a tesztelésről. Önök tesztelés helyett karanténba zárják az országot, s annak, hogy nem tesztelnek, az lesz a következménye, hogy be kell zárni az iskolákat, be kell zárni a munkahelyeket, pedig ezt megoldhatnák. Nem értem, hogy miért félnek önök ennyire a nagy mennyiségű ingyenes teszteléstől. Tisztelt Államtitkár Úr! Azt tudom mondani, hogy a Demokratikus Koalíció kezdeményezett egy népszavazást. Ne várják meg, hiszen önök is pontosan tudják, hogy ha erre kerül sor, akkor elsöprő többsége lesz ennek a népszavazásnak, hogy ingyenes legyen a tesztelés. Azt kérjük tisztelettel a kormánytól, hogy a lehető leghamarabb tegye széles körűvé és ingyenessé a tesztelést. Nem velünk vitatkoznak, amikor azt mondják, hogy minden rendben van. Az előttem szóló képviselőtársam is elmondta, hogy az önök szakértői mondják azt, tisztelt államtitkár úr, tisztelt kormány, hogy nem tesztelnek eleget, és azt mondják, hogy a tesztelési kapacitás nem elegendő ehhez. Hát, mit csináltak önök nyáron? Most végre odáig eljutottunk, hogy felveszik a maszkot, mert nyár előtt még erre sem voltak hajlandók, rossz példát mutatva mindenkinek, veszélyeztetve emberek életét ezzel a rossz példával. Most legalább idáig eljutottunk. De arra kérjük önöket tisztelettel, hogy amellett, hogy a maszkot felveszik, változtassanak a politikájukon is, kezdjenek el ingyenes tesztelést, különben a DK által kezdeményezett országos népszavazás kényszeríti önöket erre rá. Köszönöm szépen, elnök úr.
Köszönöm. Tisztelt Országgyűlés! A kormány nevében Dömötör Csaba államtitkár úr, miniszterhelyettes válaszol az elhangzottakra. Öné a szó, miniszterhelyettes úr.
Köszönöm a szót, elnök úr. Tisztelt Képviselő Úr! Haladjunk sorjában, ami a teszteket illeti. Láttuk az elmúlt hetekben, hogy hányféle álhírt terjesztettek ezzel kapcsolatban. Ugyanilyen vehemenciával adták elő, hogy tízből nyolc tesztért fizetni kell Magyarországon, miközben önök is nagyon jól tudják, hogy a tesztek túlnyomó többségéért nem kell fizetni, mert valóban WHO-protokoll alapján történik, és ha a háziorvos, a kórházak vagy a hatóságok írják elő vagy kérik a tesztelést, akkor az ingyenes. [[11.30]] Ami a nemzetközi példákat illeti, ha már felhozta [[Bangóné Borbély Ildikó közbeszól.]] , ha már felhozta, akkor ön is nagyon jól tudja, önök is nagyon jól tudják, hogy a legtöbb ország hozzánk hasonló protokollt követ Európában. Tehát hozzánk hasonlóan a tüneteseket tesztelik ingyen, aki pedig ezen felül szeretné tudni, hogy megbetegedette vagy hordozzae a vírust, annak fizetnie kell, azzal az óriási különbséggel, tisztelt képviselő úr, hogy a legtöbb országban nincsen hatósági ár, tehát nem gátolják meg a nyerészkedést. Ami az iskolákat illeti, számos intézkedés életbe lépett szeptember 1-jétől, illetve október 1-jétől, ezek közé tartoznak a távolságtartási szabályok. Szerintem azért annak örülhetünk, beszéljen szülőkkel, beszéljen szakmai képviseletekkel, beszéljen tanárokkal, hogy nem kellett mindenhol bevezetni a digitális tanrendet, hanem ott kell, egyes helyeken bevezetni, ahol a fertőzés megjelent, de egyetlenegy olyan esetről nem tudunk, ahol tömeges fertőzés lenne az egész iskolában. Ezért vannak célzott intézkedések. Sajnálom, hogy változatlanul álhíreket, rémhíreket, valótlanságokat terjesztenek. Ha még párat hozzátehetek, mondjuk, Kálmán Olga szakpolitikusuk esetét, aki azzal turnézott, hogy nincs elég maszk a kórházakban, pedig az operatív törzs rendszeresen kap arról jelentést, hogy mennyi védőfelszerelés van, és minden intézménynek kétheti tartalékkal kell rendelkeznie. Aztán nézzük például az orvosibér-emelést, amit önök folyamatosan követeltek, csak most hallgatnak róla, de az még a jobbik eset, mert csomószor, számos alkalommal valótlanságot terjesztenek, például azt, hogy a szakdolgozók és az ápolók nem kapnak emelést, miközben az arra vonatkozó döntés már korábban megszületett. Tavaly 8, idén 14 plusz 20, 2022-ben pedig további 30 százalékos emelést kapnak, minekutána egyébként idén félmilliós juttatást kapott minden egészségügyi dolgozó, és önök ezeket vitatják el. Azt szeretném öntől kérni, hogy ha nem tudnak a szakmai vitákhoz érdemben mit hozzátenni, akkor legalább az álhírterjesztést állítsák le. Ennyit az ön által felvetett kérdésekről. De mégiscsak van itt egy meghatározó kérdés, amit még szeretnék röviden említeni, az pedig a szerencsi, a borsodi időközi választás. Azt gondolom, hogy a Jobbikkal majd még itt vitatkozunk az általános tanulságokról, de szeretnék egy dolgot itt felvetni önökkel kapcsolatban, mert a tanulságok az önök esetében is épp ennyire súlyosak, mégpedig azért, mert a baloldal a borsodi választás idején gyakorlatilag felvállalta az antiszemitizmust. Nem csupán arról van szó, hogy egy olyan párttal álltak össze, amelyik korábban kemény, durva antiszemita dolgokat mondott, hanem arról, hogy most, tehát nem korábban, hanem most egy olyan jelölt mögött sorakoztak fel, aki judapestezett, tetűcsúszdázott, és ki tudja, hogy miket mondott még! [[Dr. Rétvári Bence: Így van!]] Korábban azt mondták önök, nem mi, hanem önök, hogy a Jobbik a halál képviselője az élet helyett, és alkotmányosan kell útjukat állni. Azt is mondták, hogy nácikkal nincsen közös haza. Most ezek után összefogtak azokkal, akiket korábban náciknak mondtak; mit összefogtak, még úgy is felvállalták a jobbikos jelöltet sajátjukként, hogy jogi szerencsétlenkedés miatt a Jobbik nem is tudta elindítani a saját jelöltjét! Amikor pedig önöket erről megkérdezték, ennek a morális oldaláról, akkor lapítottak, és elintézték az egészet annyival, hogy hát, már bocsánatot kért. Szóval, eddig csak farigcsálták, de most már fel is avatták a baloldali képmutatás szobrát. Tisztelt képviselő úr, ehhez még annyit szeretnék hozzátenni, hogy önök éveken keresztül szélsőségesekkel és nácikkal riogattak külföldön [[Zaj, közbeszólások az ellenzéki padsorokból.]] naphosszat feljelentgették az országot. Most legyenek szívesek, vegyék elő ugyanazt a telefonkönyvet, ugyanazt az e-mail-címlistát, és írják meg nekik, hogy most ezekkel az emberekkel összefogtak. És mi esetleg majd a nyilvánosságban hozzátesszük, hogy jól ki is kaptak, és ennek jó oka van, az, hogy a szélsőségességnek, az agressziónak és az antiszemitizmusnak Magyarországon nincs és nem is lehet többsége. Köszönöm, hogy meghallgattak. [[Dr. Völner Pál: Úgy van! Taps a kormánypártok soraiból.]]
Köszönöm szépen, miniszterhelyettes úr. Tisztelt Országgyűlés! Napirend előtti felszólalásra jelentkezett Molnár Zsolt képviselő úr, MSZP-képviselőcsoport: „Aktuális kérdésekről október 13.” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Mielőtt október 13-a aktuális üzeneteiről beszélnék, figyelve az önök, azaz a kormány képviselőinek hozzászólásait a koronavírus-járvánnyal kapcsolatosan, az jutott eszembe, hogy önök elsősorban nem a vírusjárvány ellen küzdenek, hanem a vírusjárvánnyal kapcsolatos valós tényekkel és hírekkel folytatnak kibékíthetetlen küzdelmet, hogy ne derüljön ki a valóság.Október 13-áról. Egy évvel ezelőtt ezen a napon, október 12-én, egy feszült, de reménykeltő várakozással tért nyugovóra Magyarország és Magyarország ellenzéki szavazói. Várták október 13-át, hogy felvirradjon a nap, amely reggel még a NER Magyarországának napja volt, azonban mire az ország jelentős része este nyugovóra tért, addigra már ez a remény Magyarországává változott, hiszen nézzük, hogy mi is történt egy évvel ezelőtt. Október 13-án itt, a fővárosban a legyőzhetetlennek hitt főpolgármester, aki két ciklus óta vezette Budapestet, súlyos vereséget szenvedett a miniszterelnök és az önök, a Fidesz támogatásával. Az ország 23 megyei jogú városából 10-ben köztársaságpárti polgármestert választottak, és a 23 megyei jogú városból 13-ban ellenzéki, köztársaságpárti többség alakult ki, és az ország számos más településén, tehát nemcsak a fővárosban és a megyei jogú városokban, hanem kisebb településeken is ellenzéki, köztársaságpárti polgármestereket választottak. Önök az első riadalom után úgy viselkedtek, mint akik semmit sem felejtettek, és egyben semmit sem tanultak, hiszen egészpályás letámadást indítottak az önkormányzati rendszerrel szemben. Elvonás, megszorítás, büntetés, felszámolás ezek a szavak jellemzik a kormányzat hozzáállását a magyar önkormányzatokhoz. Hogy igazságos legyek, nem csak az ellenzéki, a köztársaságpárti önkormányzatokkal, hanem saját, azaz fideszes vezette önkormányzatok felszámolása is zajlik, az egész önkormányzati rendszer ellehetetlenítése. Miért is teszik önök mindezt? Azért, mert a központi állammal szembeni, azaz a Fidesz pártállami gondolkodásával szembeni fékeket és ellensúlyokat föl kell számolni, és egy olyan országot képzelnek el, amelyet a XX. századi fél- és egész diktatúrák jellemeztek, vagy a korábbi feudális társadalmak, ahol egy ember akaratától függ az egész ország működése, és aki ennek ellent mer mondani, arra nincsen szükség ebben az országban. Pedig az önkormányzatok nemcsak a fékeket és ellensúlyokat, hanem egyben a reményt is jelképezik ebben az országban. A Karácsony Gergely vezette Fővárosi Önkormányzat a kormányzóképességnek, a zöldbaloldali gondolatnak a szimbólumává vált, és ezt akarják önök ellehetetleníteni teljes egészében. De nem járnak jó úton, hiszen a magyar választók üzentek egy évvel ezelőtt, és folyamatosan üzennek, hogy nem kérnek ebből az országból, nem kérnek egy pártállam visszatéréséből, hanem egy konzultáción, egy valós, közös gondolkodáson és egymást társként tekintő, közös párbeszéden alapuló országban szeretnének élni, ahol nem nemzeti konzultációnak csúfolt pénzszórásra, hanem valós, érdemi párbeszéden való partneri kapcsolatra helyezik a hangsúlyt. Egy ilyen országot kívánnak az ellenzéki vezetésű önkormányzatok és különösen a Karácsony Gergely vezette Fővárosi Önkormányzat. Önök beszéltek az időközi választások tapasztalatairól. Én több szerénységre és óvatosságra inteném önöket, mert a Mohácson elért több mint 40 százalékos eredmény és a két egyéni választókerület megnyerése azon a területen, amelyet a „Fidesz Angyalföldjének” is lehet hívni, és a borsodi 6. választókerületben elért 46 százalék azért előrevetíti azt, amit az önkormányzati választások is üzentek, hogy bizony, 2022 őszén egy másik irányt vesz ez az ország, a magyar választók egy másik irányt fognak szabni Magyarországnak, és ebben az esetben jó eséllyel önöknek leginkább sok-sok kartondobozra lesz szükségük a csomagoláshoz. Köszönöm szépen a figyelmet.
Köszönöm szépen, képviselő úr. Tisztelt Országgyűlés! A kormány nevében Kontrát Károly államtitkár úr, miniszterhelyettes kíván válaszolni az elhangzottakra. Öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Én jó reggelt kívánok önnek, és nagy tisztelettel, a borsodi 6. számú választókerület időközi választási eredményére hívom föl a figyelmet, és ezúton is gratulálok nagy szeretettel és tisztelettel Koncz Zsófiának, aki megnyerte ezt a mandátumot. [[Taps a kormánypártok soraiból.]] Az embereknek ez a szavazata, ez a döntése teljesen más képet mutat Magyarországról, mint amit ön lefestett, tisztelt képviselő úr. Úgy gondolom, hogy mi valóban kellő szerénységgel, az emberek iránti tisztelettel és az emberek érdekében kifejtett tevékenységgel végezzük a feladatainkat itt az Országgyűlésben is és Borsod-Abaúj-Zemplén megye 6. számú választókerületében is, és szeretettel várjuk új képviselőtársunkat sorainkba. [[11.40]] Ami az október 13-át illeti, az évforduló kapcsán elmondott gondolatait illeti, engedje meg, hogy úgy reagáljak, hogy a 2019. október 13-ai választások során is bebizonyosodott, hogy Magyarország legerősebb pártjai a Fidesz és a KDNP. Az önkormányzati választásokon a kormánypárti jelöltek 52 százalékos eredménye azt jelenti, hogy a kormány ismét megkapta a felhatalmazást a megkezdett munka folytatására. Tisztelt Képviselő Úr! Engedje meg, hogy itt is utaljak az első gondolatára, amelyet a járvánnyal kapcsolatban tett, és teljesen valótlan. Mi a magyar emberek egészsége érdekében dolgozunk. Azért dolgozunk, hogy mindenkit megmentsünk, mindenkinek biztosítsuk azokat a feltételeket, amelyek a vírusjárvány elleni küzdelem során szükségesek. Itt ragadom meg az alkalmat: ha önöknek valóban fontos a magyar emberek egészsége, ha fontos a magyar emberek biztonsága, akkor támogassák a kormány döntéseit. Most nincs rendkívüli jogrend mert ugye, korábban, tavasszal arra hivatkozva utasították el , még nem késő a magyar emberek érdekében cselekedni, tisztelt képviselő úr, kérem, tegyék ezt meg. Ha visszagondolunk az egy évvel ezelőtti választásra, ha akkor országgyűlési választásokat tartottak volna Magyarországon, akkor a kormánypártok biztos többséget szereztek volna. A kormányzó Fidesz-KDNP-szövetség a 19 megyei közgyűlésből 19-ben, a 23 megyei jogú városból 13-ban nyert. Az ötezer lakos feletti települések esetében 147 Fidesz-KDNP-s polgármestert választottak meg a választók köszönjük a bizalmat , ami a települések több mint felét jelenti, országosan 600 településen választottak 2019. október 13-án a Fidesz-KDNP színeiben induló polgármestert. Ami a budapesti ügyeket illeti, a kormány nem mondott le Budapestről, most is úgy tekintünk rá, mint a nemzet fővárosára. A kormány ugyanazokat a feltételeket biztosítja Karácsony Gergely főpolgármesternek, mint amilyeneket Tarlós Istvánnak főpolgármesterként biztosított. Ha visszatekintünk az elmúlt harminc évre, Budapest elmúlt harminc évére, akkor azt mondhatjuk, hogy két korszaka volt Budapestnek, a Demszky-korszak, amikor koszos, büdös, rendezetlen, bűnözéstől fertőzött, fejlődésben elakadt város volt Budapest, és ez méltatlanná tette, hogy a nemzet fővárosa legyen. A kormánynak több mint 200 milliárd forintos adósságot kellett átvállalni. Ha már a számoknál tartunk, 2010-ben a kormány 200 milliárd forintos adósságot vállalt át illetőleg 2013-ban Budapesttől, most pedig, 2019. október 13-át követően, ön ezt nem említette, több mint százmilliárd forint szabad pénzeszköz állt Karácsony Gergely és az új Fővárosi Önkormányzat rendelkezésére. Úgy gondolom, hogy ez lényeges különbség: 200 milliárd mínusz, vagy több mint 100 milliárd forint plusz. Elmondható, hogy Tarlós István megmentette a fővárost a csődtől, rendet rakott, ma Budapest egyik legdinamikusabban fejlődő városa, legdinamikusabban fejlődő fővárosa. Ha nézzük azt a korszakot, amit ön nagyon feldicsért, a Karácsony-korszakot, milyen szimbolikus döntései voltak? Nézzük! Rovarhotel, darázsgarázs, méhbarát kert [[Derültség a kormánypárti sorokból.]] , és nem is beszélve a Körúton kialakított közlekedési káoszról, a kerékpáros sávok felfestéséről, ami jelentős fennakadásokat okozott a főváros közlekedésében. Hadd emeljek ki egy szimbolikus döntést, egy szimbolikus példát is a Karácsony-korszakra: ez pedig a Lánchíd felújításának a kérdése. Kérem szépen, semmit sem tettek, gyakorlatilag több mint egy év eltelt, illetőleg egy nap híján egy éve annak, hogy új vezetése van Budapestnek, és a Lánchíd felújításának még csak a jelei sem mutatkoznak, ezzel szemben a Liget-projekt részeinek leállításával, különböző fejlesztési programok leállításával dicsekszenek. Azt lehet mondani, tisztelt képviselő úr, hogy a baloldal rontani tud, a Fidesz-KDNP meg építeni tud. Ez a különbség köztünk. Köszönöm szépen. [[Taps a kormánypárti padsorokban.]]
Megköszönöm miniszter-helyettes úr beszédét. Tisztelt Országgyűlés! Dr. Lukács László György képviselő úr [[Közbeszólás a Fidesz soraiból: Honnan jön a pénz?]] felszólalása következik [[Közbeszólás a Jobbik soraiból: Honnan jön a krumpli?]] : „Mennyire hiteles a Kormány politikája?” címmel, Jobbik-képviselőcsoport. Öné a szó, képviselő úr.
Köszönöm szépen a szót, elnök úr. Tisztelt Képviselőtársaim! Elsősorban köszönettel tartozunk azoknak, akik a tegnapi napon a Borsod megyei 6. számú választókörzet időközi választásában részt vettek, elmentek és szavaztak a tegnapi napon. Köszönettel tartozunk azoknak is, akik az ellenzéki képviselőjelöltben hittek, támogatták abban, hogy az egy az egy elleni harcban a kormánypártok legyőzhetők. Az is világos, hogy ez a választás egy brutális ellenszélben zajlott. Hogy mik mentek, arra nagyon egyszerű példa, csak első lépésként önök adminisztrációs eszközökkel próbálták az ellenzék közös jelöltjét ellehetetleníteni, az indulását késleltetni vagy megakadályozni. Világos volt, hogy egész idő alatt az önöktől már korábban megszokott mindenféle osztogatással próbálták a szavazókat jobb belátásra bírni. Volt krumpliosztás, volt vécéosztás [[Derültség és közbeszólások a kormánypárti padsorokból. Vécéosztás?]] de eljutottunk odáig, hogy laptopokat sikerült osztogatniuk a körzetben. [[Közbeszólás a Fidesz soraiból: Vécéosztás?]] Vécépapírt is osztottak, igen, erről egyébként képi bizonyítékok vannak. Hadd ajánljam önöknek egyébként az ezzel foglalkozó hírportálok híreit! De hogy továbbmenjünk, önök bevetettek még egy aljasabb módszert, ami szerintem a leggusztustalanabb. Önök a függetlennek mondott polgármestereket arra kérték, hogy telefonálják végig a település lakóit, hogy Koncz Zsófia mellett kampányoljanak, és őrá szavazzanak az emberek. Önök olyanokat használtak fel, akik egyébként függetlenként bírták az emberek bizalmát a választáson. Az egyik független polgármesterük egészen odáig jutott, és ettől majd várjuk, hogy Ritter Imre adott esetben elzárkózzon, hogy ő maga azt mondta, hogy Ritter Imre lényegében önökkel szavaz, és ezért nem a kétharmad lebontása a cél, és nem a kétharmad lebontása a választás igazi célja. Az Országgyűlésben ülő egyik nemzetiségi szószólót, azt, akit megválasztott a német kisebbség, önök és az önökhöz köthető egyik polgármester így illette: „Ettől illene minimum mindenkinek elzárkóznia.” De vegyük például azt az ellenszelet és a brutális ellenszél egyik részét, amikor az MTI híreket közölt a körzetről, szinte kizárólag, minden esetben Koncz Zsófia programjáról, az önök mantrájáról, az önök propagandájáról számolt be, sőt a hirado.hu ezzel még meg is előzte őket, és igazi propagandaként működött az, ami egyébként közszolgálati kellene hogy legyen. Na most, nézzük meg, hogy ebben az ellenszélben mégis mi bizonyosodott be: az, hogy az egy az egy elleni küzdelemre szükség van, és ez lehet csakis az alternatívája az önök leváltásának, és ez lehet az egyetlen út az önök leváltásához. Kiderült, nincs más alternatíva, mint az ellenzéki összefogás. Egy masszívan fideszes körzetben alig szűkös eredménnyel tudtak önök nyerni, és egy nagyon szoros versenyben tudott csak a Fidesz képviselőjelöltje nyerni. Végezetül ezzel a témával foglalkozva azt lehet mondani, hogy egy demokratikus országban a tegnapi napon az ellenzék nyert volna, és ez a tanulsága ennek a választásnak. [[Nacsa Lőrinc: A demokrácia a többség!]] Hogy visszatérjünk egy másik köszönetnyilvánításra, engedjék meg, hogy [[Zaj. Az elnök csenget.]] köszönetet nyilvánítsunk azoknak, akik az elmúlt időszakban, hiszen nemcsak egy választás volt, hanem egy világjárvány második hullámában vagyunk, engedjék meg, hogy köszönetet mondjunk azoknak a dolgozóknak, egészségügyi dolgozóknak, szociális dolgozóknak, vagy akár önkénteseknek, de a fegyelmezett magyar embereknek is, hogy a védekezésben részt vettek és segítették az ország védekezését. Egyébként nem rajtuk múlik egyelőre, hogy mi a helyzet, hiszen ők mindent megtesznek, hanem úgy tűnik, hogy Orbán Viktoron, hiszen bizton állíthatjuk, hogy az elmúlt időszak adatait figyelve, úgy tűnik, hogy Orbán Viktor engedi, hogy a vírus diktálja a tempót. Erre két meglehetősen komoly következtetést, illetve két tényt lehet mondani, ami erre enged következtetni. Az egyik a tesztelés aránya, a másik az önök által felkért virológusok, szakértők véleménye. Hogy a tesztelésről beszéljünk, Magyarországon már 10 százalék fölött van az elvégzett teszteken belüli pozitív mintavételek aránya, amely az 5 százalékos WHO-elvárástól lényegesen messze van. 5 százalék fölött azt mondja a WHO, hogy abban az országban, ahol így alakul a pozitív értékek aránya, nincs kontroll alatt a vírus. Önöknél nincs kontroll alatt a vírus. Ezt mondják egyébként az önök szakértői is. Oroszi Beatrix is azt mondta, hogy a teszteléseknek gyakorlatilag a felső határát elértük, ezért nem képesek nyilvántartani, hogy mi van. Jakab Ferenc virológus pedig ennél is szomorúbban számolt be róla, hiszen ha következik ez a tendencia, és folytatódik ez a tendencia, még brutálisabb járványra számíthatunk. Tisztelt Képviselőtársaim! Üzenjük önöknek, hogy a vírus nem fog megijedni az óriásplakátoktól, a Magyar Nemzetet nem olvassa, az Origót nem olvassa, kommunikációs trükkökkel, pár tonna zsákos krumplival pedig itt nem lehet győzelmet aratni. Orbán Viktornak hiba volt szabadjára engedni a vírust, hiba a teszteléseket alacsonyan tartani. Ingyenes, széles körű tesztelésre van szükség a szakdolgozók, az egészségügyi dolgozók, a szociális szféra megóvására, sőt én azt javaslom önöknek, és fontolják ezt is meg, hogy az iskolákban a soron következő őszi szünetet egy kicsit hosszabbítsuk meg azért, hogy le lehessen kapcsolni az iskolákban a vírus áramkörét, és legalább kéthetes szünetre tudjuk küldeni a diákokat, védve a diákokat, a szülőket és a pedagógusokat is. Köszönöm szépen. [[Taps a Jobbik padsoraiban.]] [[11.50]]
Köszönöm. Tisztelt Országgyűlés! A kormány nevében Dömötör Csaba államtitkár úr, miniszterhelyettes kíván válaszolni az elhangzottakra. Öné a szó.
Köszönöm a szót, elnök úr. Engedje meg, képviselő úr, hogy a második témával kezdjem. Ami az egészségügyi témát és a védekezést illeti, szeretném felhívni a figyelmét arra, hogy egész Európában felszálló ágban van a járvány, a második hullám, és ha a számokat megnézi, akkor Magyarország továbbra is a jobban védekező országok között van. A legfontosabb továbbra is az emberélet védelme, és ha megnézi a halálozási statisztikákat javaslom, hogy tegye meg , akkor azt fogja látni, hogy Belgiumban százezer főre vetítve 89-en, az Egyesült Királyságban 64-en, a nálunk gazdagabb Franciaországban 49-en, Magyarországon 10-en hunytak el. Úgyhogy, amikor elvitatja a védekezés hatékonyságát és az orvosok és az ápolók munkáját, akkor arra biztatom, hogy nézze meg először a tényeket, illetve, ha megnézte, akkor ne terjesszen rémhíreket ezzel kapcsolatban. Abban egyetértünk, hogy az orvosokat, különösen ebben a helyzetben meg kell becsülni, mint ahogy az ápolókat is, ezért döntött úgy a kormány, hogy elfogadja az Orvosi Kamara javaslatát, és a bérük akár meg is duplázódhat. Az ápolók esetében, ugye, egy 72 százalékos béremelésről született döntés már korábban. Ami pedig a szerencsi választást illeti, mindenekelőtt szeretnénk köszönetet mondani azoknak, akik éltek választójogukkal, és erősítették a magyar demokráciát azzal, hogy szavaztak tegnap, és gratulálunk Koncz Zsófiának. Győzelmét különösen értékessé teszi, hogy ilyen óriási többséget szerzett. Most az eredmények ismertetésébe, részletezésébe nem mennék bele, de van egy óriási különbség a baloldal és a kormánypártok, a baloldal és a jobboldal között ebben. Baloldalról folyamatosan sértegetik azokat, akik a kormánypártokat tüntetik ki bizalmukkal. Minősítik őket végzettség, lakóhely és életkor szerint is, és ez már évek óta tart. Ilyen nyilatkozatokat a kormánypártok részéről nem tudnak mondani. Koncz Zsófiára nagyon sokan szavaztak, de ő nemcsak azokat fogja képviselni itt az Országgyűlésben, akik rá szavaztak, hanem minden Borsodban élőt, és egyébként minden magyar állampolgárért küzd majd, függetlenül attól, hogy ki hova tette az ikszet. Tisztelt Képviselő Úr! Először is azt azért állapítsuk meg, hogy Jakab Péternek, aki rendkívül nagy vehemenciával közlekedett ebben a témában az elmúlt hetekben, nem volt bátorsága bejönni a mai ülésre. [[Közbeszólások a Fidesz soraiból: Úgy van! Németh Szilárd István: Megijedt! Szilágyi György közbeszól.]] Nem volt olyan rég az, amikor itt a Házban azt mondta, hogy ezen a választáson nemcsak Borsodról döntenek majd, hanem az ország jövőjéről. Ha fenntartják ezt az állításukat, akkor tegyék hozzá, hogy a kormánypártokat tüntették ki a bizalmukkal győztesként ezen a választáson. [[Közbeszólás a Jobbik soraiból: Akciós a burgonya!]] Aki a tegnapi tudósításokat megnézte, az láthatja, hogy maguk mindenre ráfogják az eredményt: a választási rendszerre, a médiára, a rossz időjárásra. Olyan az egész, mint Jourová asszony szövegkönyve, de tényleg. Úgy látszik, hogy a baloldali felfogás szerint és önök már ezt osztják csak akkor van demokrácia, ha baloldali jelölt nyer. Szóval, arra kérem önöket, hogy a színvonaltalan mutogatás helyett vállalják fel a tetteik következményét, vállalják fel azt, amilyen jelöltet indítottak, az antiszemita kijelentéseivel, és azzal együtt, hogy az út szélén hagyott embereket, olyan embereket, akikre egyébként maguk hivatkozni szoktak. [[Közbeszólás a Jobbik soraiból: Hazugság!]] De most már itt nem is Bíró László ügye a lényeges; azért is fel kell vállalniuk a felelősséget, hogy bemutatták az elmúlt 30 év legnagyobb átváltozását. [[Z. Kárpát Dániel: Ebben ti vagytok a legjobbak! Nunkovics Tibor: Hol vannak már a KISZ-es időszakok, igaz? Az elnök csenget.]] Nem is olyan rég vaskos nemet mondtak a baloldali pártokkal való együttműködésre; ezek után hadd kérdezzem meg, hogy milyen érzés volt DK-s politikusokkal közösen magyarázni a vereséget. Nem gondolják, hogy ez az elvtelenség vastagon benne volt a tegnapi eredményben? Nem gondolják? [[Szilágyi György közbeszól. Az elnök csenget.]] Tisztelt Képviselő Úr! 2018-ban a Jobbik a választási veresége után azt mondta Vona Gábor, pontosabban , hogy jó az irány. Elkezdtek közeledni Gyurcsányhoz. 2019-ben elvesztették az uniós választást, drámaian nagyot esett a Jobbik. Szilágyi képviselő úr mit mondott? Jó az irány. Még tovább mentek Gyurcsány irányába. És tudják, hogy mit mondott a tegnapi vereség után Jakab Péter? Ki fogják találni: jó az irány. Ezt mondta. [[Dr. Völner Pál: Iránypárt.]] A Jobbik számára ez az irány most a lefelé. Ha önöknek jó ez az irány, akkor azt tudomásul vesszük, de azt azért jegyezzük meg, hogy még abban a borsodi térségben sem tudtak győzni, amely lakóira itt önök, különösen Jakab Péter, állandóan hivatkoznak, és ilyen elvtelen fordulatok után ez egyáltalán nem meglepő. [[Z. Kárpát Dániel: Akciós a burgonya! Krumplit vegyenek! Az elnök csenget.]] Pár napja azt mondták itt, hogy a borsodiak el fogják indítani a lavinát. Ez szerintem egyébként így is van, azzal a különbséggel, hogy ez a lavina a Jobbikot temette maga alá. Tudják, hogy ki fogja önöket kikaparni a hótömeg alól? [[Szilágyi György folyamatosan közbeszól.]] Kinek az arcát…
Szilágyi képviselő úr, megkérem! Nincs párbeszéd! Egyelőre államtitkár úr beszél. [[Z. Kárpát Dániel: Krumplit vegyenek! Krumplit tessék!]]
Tudják, hogy kinek az arcát látják majd, amikor ezen túl leszünk? Gyurcsány Ferencét. Sok köszönet nem lesz benne, de önálló lét sem. Az a helyzet, hogy Jakab Péternek mindezért óriási felelősség nyomja a vállát, egy nemzeti pártból DK-alapszervezetet csinált. Innen már nem lesz visszaút, vállalják ennek a felelősségét! Köszönöm, hogy meghallgattak. [[Taps a kormánypártok soraiban.]]
Köszönöm miniszterhelyettes úr válaszát. Tisztelt Országgyűlés! Napirend előtti felszólalásra jelentkezett Simicskó István frakcióvezető úr, KDNP-képviselőcsoport: „Aktuális ügyekről” címmel. Frakcióvezető úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! A járvány elleni védekezés folyik. Magyarország működik. A tegnapi nap is rámutatott erre, hiszen két győzelmet is sikerült elkönyvelnünk. Az egyik: a magyar labdarúgó-válogatott, ma már elmondhatjuk, hogy a harmadik idegenbeli szereplése során sikeresen győzedelmeskedett, történelmi jelentőségű ez is. Azonban most mégis engedjék meg, hogy néhány szót szóljak az itthoni győzelemről is, ne csak az idegenbeliről, ez pedig valóban Koncz Zsófia győzelme, aki a Fidesz-KDNP színeiben Borsod-Abaúj-Zemplén megye 6. számú választókerületében győzött. A KDNP-frakció nevében én is hadd gratuláljak ehhez a fölényes és sikeres győzelemhez. [[Taps a kormánypártok soraiban.]] Sok sikert és jó munkát kívánunk neki ezúton is.Tisztelt Képviselőtársaim! Ez a választás arról is meggyőzött minket, hogy Magyarország demokratikus jogállam, működik a választási rendszer, törvényesen lezajlottak a választások. Koncz Zsófia több mint 50 százalékkal nyert a borsodi körzetben. Szeretném itt is elmondani erről már itt hallhattunk a vita során különböző megjegyzéseket , hogy soha korábban Fidesz-KDNP jelöltje 50 százalék fölött nem nyert ebben a körzetben. Tehát ez is azt mutatja, hogy történelmi jelentőségű győzelmet aratott. Szeretném hozzátenni, hogy nemcsak ő nyert, hanem az a 42 település is, az ott élő emberek, akiket már egyébként az édesapja is kiválóan szolgált, és kiválóan képviselte az érdekeiket a parlamentben. Biztos vagyok benne, hogy hitelesen és meggyőzően fogja tudni végezni ezt a munkát az ott élő emberek érdekében. Azzal is számolnunk kell, hogy mi történt a másik oldal jelöltjével, mi történt a baloldali jelölttel. Azt láthatjuk, hogy a baloldali koalíció elvérzett, elbukott, nem sikerült megugrania azt a mércét, amelyet kitűztek maguk elé. Én még emlékszem gyerekkoromból a Szerencsi Csokoládégyár reklámjára, arra a csokoládéreklámra, amely arról szólt, hogy az élethez kell egy kis Szerencsi is. Ez könnyű és egyszerű válasz lenne az okok keresése során, hogy az ellenzék, a baloldal jelöltje miért nem tudott nagyobb eredményt elérni, de azt hiszem, hogy kevés ez a válasz, hiszen nemcsak a szerencsén múlott, hanem elsősorban azon múlott, hogy önök egyrészt egy olyan jelölt mellé sorakoztak fel, aki nyíltan rasszista, nyíltan antiszemita, céges botrányokba keveredett tudjuk, hogy milyen ügyei voltak, milyen agresszív és arrogáns módon beszélt és nyilatkozott és fenyegette azokat a varrónőket, akiket nem fizetett ki , és meg kell mondjam, hogy tényleg nagyon komoly szégyen ilyen szempontból ez is történelmi választás volt , hiszen valamennyi baloldali párt felsorakozott ezen alkalmatlan jelölt mögé. Ne feledkezzünk meg arról, hogy maga Karácsony Gergely is ott járt és kampányolt egy antiszemita jelöltnek, Fekete-Győr András is és sokan mások a baloldali vezető politikusok részéről. Szeretnék arra is emlékeztetni, hogy Karácsony Gergely 2008 tavaszán mondott egy olyan beszédet valahol, ha jól emlékszem, a Szabadság híd környékén, amikor arról beszélt, hogy még az ördöggel is képes lenne összefogni, hogy a Fidesz-KDNP-t leváltsa. Hát, itt sikerült összefogni, mégsem sikerült nyerniük. Úgyhogy azt hiszem, hogy sosem fog sikerülni ez, hiszen bukás lett ennek is a vége. KDNP-s politikusként hadd mondjam el talán az önök jelöltjének és talán önöknek is, akik ebben a kampányban igen aktívan részt vettek, hogy Szent Kamill azt üzeni mindannyiunk számára, hogy az a feladatunk, hogy jót gondoljunk, jót cselekedjünk és jót szóljunk. Adott esetben Bíró László jelöltsége egyik feltételnek sem felelt meg. Valószínűleg ez volt az egyik oka a bukásnak. A másik oka az önök bukásának az volt, hogy nyilván Koncz Ferenc egykori képviselőtársunk és a Fidesz-KDNP nagyon sokat tett a 42 településen az ott élő emberek érdekében, s ezt a munkát értékelték, nem felejtették el az ott élő emberek, és ezt a lehetőséget látják egy fiatal, tehetséges, ambiciózus, dinamikus hölgy, Koncz Zsófia esetében. [[12.00]] Bízom benne, hogy ezt a munkát minél hatékonyabban fogja ellátni, támogatni fogjuk ebben a törekvésében. Végezetül pedig meg kéne jegyeznem Molnár Zsoltnak, aki beszélt arról, hogy milyen szoros eredmény született, és még a mohácsi példát is felhozta: nem tudom, milyen bolygón tetszik élni, azt hiszem, mind a kettő komoly siker. Mind a mohácsi polgármester-választás komoly siker a Fidesz-KDNP részéről, és a mostani Borsod-Abaúj-Zemplén megyei választás is komoly siker volt. És ez azt mutatja, hogy az emberek bíznak bennünk, mert tudják, hogy számíthatnak ránk, számíthatnak a Fidesz-KDNP jelöltjeire. Bízom benne, hogy ez a jövőben is így lesz. Ehhez kívánok mindannyiuknak jó munkát. Köszönöm szépen, hogy meghallgattak. [[Taps a kormánypárti padsorokban.]]
Köszönöm szépen, frakcióvezető úr. Tisztelt Országgyűlés! A kormány nevében Fónagy János államtitkár úr kíván válaszolni az elhangzottakra. Államtitkár úr, öné a szó.
Köszönöm, elnök úr. Tisztelt Képviselőtársaim! Én is gratulálok Koncz Zsófiának, különösen ahhoz, hogy egy olyan körzetben nyert, amely soha nem volt egyszerű; mindig nehéz és összetett képet mutatott a társadalompolitika szempontjából. Csak emlékeztetőül azoknak, akik talán a számokra rosszabbul emlékeznek: 2010 előtt is mindig nagy volt ott a harc. Aki még emlékszik rá, az akkor még tisztán MSZP-s jelölttel, egy-két-három szavazaton múlt a választás, újraszámlálások, egy ide, egy oda; soha nem volt egy egyszerű körzet a politika egyik fele számára sem. 2010-ben 61 százalékos részvétel mellett Koncz Ferenc, a Fidesz-KDNP 49 százalékkal győzött. Azért érdekes akkor a Jobbik és az MSZP szavazati arányait összeadni, mert ketten együtt akkor 44,5 százalékot értek el. ’14-ben 59 százalékos részvétel mellett tehát nagyjából ugyanolyan részvétel mellett a Fidesz-KDNP 40,43-at ért el, a Jobbik jelöltje akkor még önállóan és a baloldal együttesen 55,5-et. Majd ’18 jött, amiről annyi szó esett itt az elmúlt percekben, amikor is 45,5 százalékos részvétel mellett Koncz Zsófia közel 51 százalékkal, nyert, tehát az 50 százalékot meghaladóan nyert, míg a baloldal amúgy összefogva 45 százalékot ért el. Ez a szám azt mutatja, hogy a magyar választók nem vevők az elvtelen hatalom- és pénzéhes összefogásra, nem vevők a Gyurcsány, Karácsony, Kunhalmi, Márki-Zay, Fekete-Győr és más nevek által fémjelzett együttes politikára. Nem vevők rá! A 45 százalékos részvételi arány azt mutatja, hogy Abaúj és Taktaköz azon választói, akik magukat tradicionálisan baloldalinak érzik, távol maradtak inkább, nem mentek el a jobbikos jelöltre szavazni, és távol maradtak a szavazástól. Ennyit az összefogás praktikumáról. A másik, amiről szót szeretnék ejteni, az személyesebb jellegű, és talán nem mondtam volna el, ha nem hallgattam volna végig itt az elmúlt 50 perc baloldali hozzászólóit. Tisztelt képviselőtársaim, én voltam az az ember, akit itt egypár évvel ezelőtt a Jobbiknak ma is magas, választott európai tisztségben lévő embere listázni akart zsidó származása miatt. Én voltam az, aki itt a parlamentben konfliktusba kerültem ugyancsak volt jobbikos, ma már nem jobbikos képviselővel, ugyanezen okoknál fogva. Közhely, egy bölcs ember mondta egyszer, hogy aki nem ismeri a történelmet, az arra ítéltetik, hogy újra átélje. És ezt mondom mindazoknak a barátaimnak, ismerőseimnek, esetenként politikai ellenfeleimnek is. Akik ma úgy gondolják, hogy nincs számukra fontosabb feladat, mint egy nemzeti konzervatív kormány leváltása, akik úgy gondolják, hogy minden eszköz igénybe vehető azért, hogy a jelenlegi kormányrezsim távozzon, azok gondoljanak 1932 őszére és ’33 elejére! Meg lehet élni újra! Én látom a villogó tekinteteket. Kérem, hogy álljanak be mögém, és nézzenek önök is szembe azokkal, akikkel mi itt szembenézünk. És gondolják meg, hogy jóe az az érzelmi hozzáállás, ami alapján a tagadás tagadása révén, hogy bármi legyen, csak ne az, ami most van, olyanok mögé állnak, akik történelmileg tragédiát jelentettek már egyszer, és jelenthetnek a múltban is! Számomra ez a borsodi választás, ami nem egyszerű, hiszen a Taktaköznek és Abaújnak ez a része mindig ellentmondásos volt, azt mondja, hogy igazán kritikus helyzetben [[Az elnök a csengő megkocogtatásával jelzi az időkeret leteltét.]] tudtak helyesen választani. Nekem és gondolom, mindnyájunk számára ezt mondják ezek a számok. Köszönöm, hogy végighallgattak. [[Taps a kormánypártok padsoraiban.]]
Megköszönöm államtitkár úr válaszát, illő tisztelettel. Tisztelt Országgyűlés! Napirend előtti felszólalásra jelentkezett Kocsis Máté frakcióvezető úr, Fidesz-képviselőcsoport: „Aktuális ügyeink” címmel. Frakcióvezető úr, öné a szó.
Köszönöm szépen a szót, elnök úr. Tisztelt Képviselőtársak! Roppant kínos, ami ma itt történt az elmúlt egy órában. Roppant kínos, hogy a baloldali pártok hallgatnak a tegnap történekről, mintha semmi nem lett volna, a Jobbik pedig, követve az elnökük tegnap megkezdett hagyományait, csak a vagdalkozás és a vereség méltóság nélküli viselésének adták tanúbizonyságát. Felhívom a figyelmüket, hogy ma itt a parlamentben az önök részéről egyetlenegyszer sem hangzott el az a mondat, hogy gratulálnak Koncz Zsófiának. [[Közbeszólás a kormánypárti padsorokból: Így van!]] Ebből egyébként nyilvánvalóan az is következik, hogy önök a vereséget nemcsak hogy viselni nem tudják, de a saját maguk problémáival sem tudnak szembenézni. A magunk részéről annyit szeretnék hozzátenni, miután az én frakcióm tagja lesz Koncz Zsófia, hogy gratulálok a nagyszerű győzelméhez, és szeretettel várja őt a Fidesz-frakció itt, néhai édesapja helyén; és bízunk benne, hogy azt a munkát, amit az édesapja megkezdett a térségben, azzal a lelkesedéssel tudja folytatni, és a választók neki ehhez most bizalmat adtak. [[Taps a kormánypárti padsorokban.]] Ami az eredményeket illeti, önök nem mintha meglepő lenne már megint nem mondanak igazat. Ez a körzet soha nem volt kormánypárti, ez a pártszövetség pedig ebben a körzetben, már az új körzetben is nem egy, nem kettő választás volt soha nem kapott még 50 százalék fölötti eredményt. A Fidesz és a KDNP soha nem kapott még 50 százalék fölötti eredményt, kár ezt elvitatni. Sokat elárul egyébként az önök összefogásáról, hogy önök viszont kevesebb szavazatot kaptak százalékosan is meg nominálisan is, mint amennyit korábban. Úgyhogy ezen, hála istennek, nem nekünk kell elgondolkodnunk. De ami az ügy érdemét érinti: tegnap a választók mégiscsak ítéletet mondtak. Megkóstolták a Soros-kolbászt, és nem ízlett nekik, és az az igazság, hogy semmiből sem kérnek, ami Gyurcsány Ferenc nevéhez köthető. Önök megbuktak úgy, ahogy vannak. Megbuktak karácsonyostul, Márki-Zay Péter-estül, Gyurcsány Ferenc-estül, kunhalmistul, mindenestül. Ráadásul az a felelősség itt marad, és elsősorban a baloldali pártoknál, hogy önök egy olyan embert akartak beküldeni a parlamentbe, aki azon túl, hogy a zsidó honfitársakat vérig sértegette, de miközben munkahelyteremtésről, bérfejlesztésről beszélt, addig egyszerű varrónőket, bérből és fizetésből élőket nem fizetett ki. Szeretném az ő negatív értelmű méltatásánál elmondani, meglepő módon némileg ellentmondva Dömötör Csaba államtitkár úrnak aki azt mondta, hogy elhallgatták ezeket az ügyeket , rosszabb a helyzet szerintem: mentegették. Ennek a kampánynak azért sajnálom, hogy vége van, mert volt némi sportértéke annak, hogy Horn Gábortól Bolgár Györgyig mindenki azon dolgozott, hogy hogyan lehet egy nettó nácit tisztára mosdatni. Néhány idézetet engedjenek meg! Gyurcsány Ferenc azt mondta, hogy „nem érdekel, mit mondott tegnap, mit tett, azt mondom, hogy ebben a küzdelemben küzdjünk együtt”. Ő erőnek gondolja ezt a fajta sokszínűséget. Kíváncsi vagyok, hogy a saját választóival hogy számol el ezzel. Ízlelgessék csak nyugodtan ezeket a mondatokat! Vagy Karácsony Gergely, aki az egymásra hangolódásról és a jobbikos barátairól beszélt, gondolom, annak a Judapestnek a főpolgármestere, amelyet Bíró László vérig sértett a szavaival. [[12.10]] Azt is szeretném önöknek mondani, hogy nekem nagy kedvencem volt Kunhalmi képviselőtársam mondata, hogy „a köztársaságpárti erők, mi ott vagyunk a Fidesz mögött”. És a választók úgy döntöttek, hogy egy jó ideig még ott is tetszenek maradni. És ha már itt tartunk, beszéljünk arról az alakról, arról a leggyávább alakról, aki ma el sem mert ide jönni, az önök elnökéről, Jakab Péterről, aki tegnap este egészen hajmeresztő módon nyilatkozott egy választás után. És engedjenek meg egy olyan gondolatot, hogy az egy dolog, hogy a DK-sok összefognak egy olyan párttal, amelyiknek az egyik tagja által elmondottak miatt korábban még utcára vonultak hozzáteszem, hogy Gyöngyösi Márton zsidólistázása a kanyarban nem volt Bíró László szavaihoz képest , de hogy önök, jobbikosok összeálljanak azzal a párttal, amelyik ellen gyakorlatilag összeszerveződtek, és most már névleg is összeálljanak vele, nem csak a parlamenti együtt szavazásokban, az talán már meghaladja a jó ízlés határait. És, tudják, Vona Gábor elvette a Jobbik lelkét, de Jakab Péter el is adta; pénzre is váltotta, eladta annak az embernek, akivel szemben az önök politikai közössége létrejött. És igen, lehet, Szilágyi úr, a múltat felhánytorgatni, de talán gondolkodjon el ezen, hogy miért fordul el annyi jobbikos szavazó önöktől, miért lettek 20 százalékos pártból 6 százalékos párt. [[Z. Kárpát Dániel közbeszól.]] De hadd idézzek önöknek valamit! „Október 11-én jön a viszonválasz, lesz ott csillaghullás, azon a napon ítéletet fognak mondani az emberek önök felett! És énnekem egy kis öröm, hogy az ország legszegényebb megyéje, Borsod fog ítélkezni. Azon a napon mi, borsodiak fogjuk elindítani a lavinát, és egyszer és mindenkorra maga alá fogja temetni ezt az elmebajt.” Nem, nem Jakab Péterről mondták, ezt ő mondta. Szégyelljék magukat a Gyurcsány Ferenccel való összeállásért, a tisztességtelenségükért és mindazért, amit a borsodi emberekkel a hamis kampányukban tettek! [[Taps a kormánypártok padsoraiból.]]
Megköszönöm frakcióvezető úr felszólalását, és megadom a szót Rétvári Bence államtitkár úrnak, miniszterhelyettesnek, aki válaszolni kíván a kormány nevében az elhangzottakra.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Én is Jakab Péter frakcióvezető úrtól idézném ennek a beszédének egy későbbi mondatát: „Október 11-én az igazság győzni fog a hazugság felett. Október 11-én, vasárnap már a magyar emberek fognak dönteni a borsodi időközi országgyűlési választáson.” Hetek óta mást sem hallottunk Jakab Pétertől, mintsem hogy az időközi választásoknak a tétjét magasabbra és magasabbra emelje, szinte már a saját székével is párhuzamba állítva, és most, amikor itt van a választás eredménye, akkor be sem jön a parlamentbe, nem vállalja a felelősséget sem itt a parlamentben azon téma kapcsán, amit hétről hétre agresszívabbnál agresszívabb stílusban itt előadott. Most pedig elbújik, gyáva bejönni, nem meri vállalni a felelősséget a saját döntése kapcsán sem a parlament előtt, sem a baloldali szövetségesei előtt, és úgy látszik, talán még a saját pártja előtt sem. Emlékszünk az elmúlt fél évtizedre, amikor időközi választásokon a baloldalhoz köthető politikusok nyertek, voltak tehát erre példák, jó pár számban az elmúlt időszakban. Most azonban, amikor teljes mértékben minden baloldali párt minden elvét feladva összefogott a nemzeti kormány leváltására, most viszont az elmúlt fél évtizeddel szemben nem jött meg az a siker, amit fél évtizedig az időközi választásokon reméltek, és akkor be is váltak, most pedig nem váltak be. Tehát itt vannak valóban azok, akik mindenkor, amikor az antiszemitizmusra utaló jelet is találtak, akkor is rögtön az utcára vonultak, és most egy antiszemita jelölt mögött sorakoztak föl, és itt van a Jobbik, amelyik azzal jött be a parlamentbe, hogy Gyurcsány Ferenc legyen fegyenc, és most Gyurcsány Ferenc az új kedvenc a Jobbik számára, és vele együtt akar kormányozni. Vona Gábor hasonló helyzetben mondott le a Jobbik éléről, mint amilyenbe most Jakab Péter vitte a saját pártját. Idéznék egy másik mondatot Jakab Pétertől: „Bíró László nem lop, nem csal, és nem hazudik.” Amikor ezt mondta, nem tudom, már megkaptae Hadházy képviselőtársunk, Hadházy Ákos levelét. Hadházy Ákos ugyanis nyilvánosságra hozta azt, hogy ő megvizsgálta azt az ügyet, a varrónők javadalma ki nem fizetésének ügyét, amiről a sajtóban olvasni lehetett. „Személyesen tájékozódtam az ügyről” írta a Facebookon Hadházy Ákos a választás után , „és emiatt azt ennél jóval súlyosabbnak tartom” mondja a saját baloldali politikustársainak. „Vizsgálataim alapján ez a történet is alkalmas lett volna egy Korrupcióinfo illusztrálására.” Azt mondja a baloldali képviselő, hogy a baloldali képviselőjelölt tevékenysége egy korrupcióinfót megért volna. „Nem beszéltem róla nyilvánosan, de a pártelnököket tájékoztattam arról, amit megtudtam.” Ez azt jelenti, hogy mind Gyurcsány Ferenc, mind Fekete-Győr András, mind Karácsony Gergely, mind Szabó Timea, mind Tóth Bertalan, mind Kunhalmi Ágnes és Jakab Péter maga is tudott arról Hadházy Ákostól, hogy ez az ügy igenis nagyon veszélyes, sőt, ahogy Hadházy Ákos mondja: „súlyos, és akár egy Korrupcióinfo illusztrálására is alkalmas”. És ezután odamentek szelfizgetni, odamentek fórumot tartani, odanéztek az emberek szemébe, itt a parlamentben a jobboldali képviselők szemébe, és azt mondták, hogy tisztességes ember, és odamentek a választókhoz a választókerületben, és azt mondták, hogy egy tisztességes ember; miután a saját baloldali politikustársuk tárta fel előttük, hogy ez egy nagyon súlyos ügy. És nem kivizsgálták, nem őszinte eljárást indítottak ellene, hanem ezt eltitkolták. Volt egy síkja a kommunikációjuknak, amit az embereknek mondtak, és van egy másik, amit a valóságban ők tudtak róla, és a kettő között nincsen összefüggés, és sem Hadházy Ákos ő legalább a választás után elmondta ezt , de a többi képviselő sem a választás előtt, sem a választás alatt, sem a választás után erről nem számolt be. Ez körülbelül olyan, mint amikor a Momentumot képviselők a nyilvános vitákban tagadják, hogy Jourovával egyeztetnek, és hazugságokat terjesztenek Magyarországról, aztán utána meg a saját belső fórumukon elismerik, hogy háromnaponta egyeztetést folytatnak, és a Magyarország elleni lejárató kampányban részt vesznek. Így tehát egy olyan antiszemita jelölttől menekült meg a magyar Országgyűlés, bízunk benne, hogy örökre, de egy jó időre biztosan, aki a varrónőket is kisemmizte, és megfenyegette, és ezt nem a jobboldal mondja, nem a jobboldali sajtó mondja, hanem bizony ehhez hasonló állításokat fogalmaz meg Hadházy Ákos is. De ha megnézzük az elmúlt heteknek a választásait, akkor örülhetünk, mert mindenhol azok nyertek, akik a magyarokért akartak dolgozni, és azok vesztettek, akik a magyarok ellen: Mohácson is, Marosvásárhelyen és Szerencsen is. Köszönöm, hogy meghallgattak. [[Taps a kormánypártok padsoraiból.]]
Megköszönöm miniszterhelyettes úr válaszát. Tisztelt Országgyűlés! A napirend előtti felszólalások végére értünk. A mai napon napirend utáni felszólalásra jelentkezett Z. Kárpát Dániel, Jobbik; Steinmetz Ádám, Jobbik; Keresztes László Lóránt, LMP; Ungár Péter, LMP; Rétvári Bence, KDNP; Ovádi Péter, Fidesz; Varga Zoltán, DK; Hajdu László, DK; Varju László, DK; Bencsik János, független; Csányi Tamás, Jobbik; Potocskáné Kőrösi Anita, Jobbik; Rig Lajos, Jobbik; Apáti István, független; Sebián-Petrovszki László, DK; Bana Tibor, független. Tisztelt Országgyűlés! Most, 12 óra 18 perckor az azonnali kérdések tárgyalásával folytatjuk munkánkat. Tisztelt Országgyűlés! Emlékeztetem önöket, hogy az elfogadott H/12958. számú határozati házszabályi rendelkezésektől való eltérés értelmében az azonnali kérdések tárgyalása során a 60. percet követően a miniszterelnök és a miniszter az azonnali kérdéseket nem köteles személyesen megválaszolni. Tisztelt Országgyűlés! Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. Miniszterelnök úr távolléte miatt válaszadásra Varga Mihály miniszterelnök-helyettes urat jogosította fel. Kérdezem a képviselő urak közül, aki jelen van, elfogadjae a válaszadó személyét, vagy személyesen miniszterelnök úrtól kéri a választ.
Köszönöm a szót, elnök úr. Megvárjuk miniszterelnök urat.
Köszönöm. Tájékoztatom képviselő urat, hogy miniszterelnök úrnak a legközelebbi soron következő ülésen kell válaszolnia. [[12.20]] Tisztelt Országgyűlés! Z. Kárpát Dániel, a Jobbik képviselője, azonnali kérdést kíván feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Varga Mihály miniszterelnök-helyettes urat jogosította fel. Kérdezem képviselő urat, elfogadjae a válaszadó személyét. [[Jelzésre:]] Igen. Képviselő úr, öné a szó.
Tisztelt Elnök Úr! Tisztelt Ház! Ha egy pillanatra elvonjuk tekintetünket a borsodi akciós fideszes burgonyavásárról, a tömeges krumpliosztásról, a szavazók szervezett szállításáról, az utcafórumok résztvevőinek helyi fideszes potentátok általi rögzítésétől, aztán ezen személyek informális csatornákon történő feltételezhető zsarolásáról, fenyegetéséről, és ha még a jobbikos aktivista életveszélyes megfenyegetésén is egy kicsit túllépünk, akkor el kell hogy mondjak önöknek egy másik olyan hétvégi történést, amely a kormányzat válaszáért kiált, márpedig akkor mindenképpen, ha legalább nyomokban nemzeti kormánynak vallja magát. Történt ugyanis az, hogy Szentendrén és lehet ezen mosolyogni, biztos nagyon vicces egy daganatos beteg asszony, miután a kórházban küzdött az életéért, hazatért. Mire hazatért ez az asszony, arra lett figyelmes, hogy nem tud bejutni a saját otthonába, hiszen amíg a kórházban küzdött a daganatos betegségével, a végrehajtó lecserélte a zárat a saját otthonán rendőri segédlettel tette mindezt , és a beteg hölgy a saját gyógyszereiért, személyes holmijáért sem tudott bejutni. Óriási szerencse, hogy egy északi megyében élő fia a segítségére tudott sietni; helyi jobbikos aktivistánk, képviselőnk a mai nap folyamán fog segíteni panaszt tenni ezen ügyek mentén. Azt látjuk, hogy a magát nemzetinek hazudó kormány bizony több mint tízezer elhelyezés nélküli kilakoltatáshoz asszisztált. Erről kellene önöknek beszélni és dicshimnuszokat zengeni, a megvédett családokról, ehelyett a szavazatvásárlások után beállt eredmény után dicsőítik magukat. De egy konkrét esetben kérem miniszter úr válaszát: a Fidesz Magyarországán elfogadhatónak tartjae azt, hogy egy daganatos betegséggel küzdő hölgy hazatértekor ne tudjon bejutni a lakásába, ne tudjon hozzáférni a gyógyszereihez, a személyes holmijaihoz? Kérem, érdemében válaszoljon erre a felvetésre. Köszönöm.
Köszönöm. Tisztelt Országgyűlés! Megadom a szót Varga Mihály miniszterelnök-helyettes úrnak, aki az azonnali kérdésre válaszolni kíván. Miniszterelnök-helyettes úr, parancsoljon!
Köszönöm a szót, elnök úr. Tisztelt Ház! Tisztelt Képviselő Úr! Örültem annak, hogy rátért a kérdésének a lényegére is. Megjegyzem, amit a felvezetőben mondott, az csak azt mutatja, hogy a Jobbik sem nyerni, sem veszíteni nem tud, nem képes elfogadni azt a döntést, amit a választók Borsodnak ebben a választókerületében meghoztak. [[Dr. Rétvári Bence: Így van!]] Jó lenne, ha tudomásul vennék, hogy a parlamenti választások eredményét a választók hozzák meg. Ezt lehet vitatni, lehet kifogásolni, lehet bírálni, lehet vele elégedetlennek lenni, de a végén, én azt gondolom, mégiscsak érdemes elfogadni. [[Dr. Brenner Koloman közbeszól.]] Ez a demokrácia alapja, még akkor is, ha az ön melletti képviselő úr a maszkja alatt most valamit dörmögött, nem hallottam, majd a szünetben valószínűleg megosztja velem. Ami a konkrét kérdését illeti: képviselő úr, ha ebben a konkrét ügyben eljuttatta volna hozzám az ön számára rendelkezésre álló információkat, akkor valószínűleg utánanéztem volna, és pontos választ tudok adni. Ön egy olyan ügyet hozott föl, amely nyilván így első hallásra nehezen tolerálható, nehezen elfogadható, de nem ismerjük ennek az állampolgárnak ezt a konkrét lakásügyét, nem tudjuk, hogy a végrehajtó miért foganatosított ilyen lépéseket, nem tudjuk, hogy egyébként aztán a fia az ön által elmondottak szerint hogyan és milyen módon vett jogorvoslatot ezen az ügyön. Úgyhogy én azt kérem, képviselő úr, ha ilyen célú felvetése van, akkor ezt juttassa el hozzám. Egyébként a parlament tisztelt képviselőit arról tudom tájékoztatni, hogy a kormány az eddig meghozott lakáspolitikai intézkedéseken túl további lépésekre készül, szeretnénk, ha az épített lakások száma összekötve a demográfiai lépésekkel tovább nőne. Ennek érdekében a következő hetekben egymás után fogjuk bejelenteni ezeket az intézkedéseket. Ennek az első lépése már az 5 százalékos áfacsökkentés volt. Remélem, ennek azért képviselő úr is örül. Köszönöm szépen. [[Taps a kormánypártok soraiból.]]
Köszönöm szépen miniszterelnök-helyettes úr válaszát. Viszonválaszra megadom a szót képviselő úrnak egy percben. Parancsoljon!
Tisztelt Elnök Úr! Tisztelt Ház! Miniszter úr már humánusabb volt, mint az összes többi kormányban ülő társa, hiszen legalább odáig eljutottunk, hogy nehezen tolerálható szerinte egy ilyen eset. Ha teljesen őszinte lenne, akkor arról beszélne, hogy több mint tízezer ilyen eset miért volt tolerálható az önök számára. Ha meg akarnák ezt akadályozni, és nem politikai pamfleteket lövöldöznének, akkor bizony a kilakoltatási moratóriumot, miniszter úr, a mai nap folyamán elérné, hogy elrendelje ez a kormányzat, ugyanis ez nem az ellenzék térfelén van, ez az önök rendeleti kormányzásának lehetne a része. De önök nem erre használták a felhatalmazást az utóbbi időben. Most éppen Érden zajlik egy kilakoltatás, ezekben a percekben is. Nem tisztem miniszter úr munkaidejét beosztani, de ha lenne három szabadnapja, végig tudnám önnel turnézni az országot, hogy megismerjék a magyar rögvalóságot, azt a borzalmat, melynek értelmében elhelyezés nélkül, tömegével dobálják ki az embereket a saját otthonaikból. Emellett a végrehajtói 33 és 50 százalékos letiltások a legdurvább járványügyi és karanténidőszakban is sújtották a polgárokat. Még egyszer mondom: elhelyezés nélkül, ilyen időszakban egy nemzeti kormány senkit nem engedne az utcára tenni.
Tisztelt Országgyűlés! Viszonválasz illeti meg Varga Mihály miniszterelnök-helyettes urat. Parancsoljon!
Tisztelt Képviselő Úr! Abban talán egyetértünk, hogy azt a helyzetet, amely miatt a legtöbb ilyen problémás lakáshitel előállt, nem a Fidesz-kormány okozta, hanem azok, akik önöknek most a legnagyobb politikai szövetségesei. [[Közbeszólások a kormánypárti padsorokból: Így van!]] Ezekkel indultak most együtt Borsod-Abaúj-Zemplén megyében, és ezekkel együtt nem sikerült önöknek többséget kapniuk egy. [[Z. Kárpát Dániel: A moratóriumra válaszoljon!]] Kettő: amit az elmúlt években a Fidesz-kormány megtett és megtehetett annak érdekében, hogy ezt a problémát csökkentsük, azt megtettük. A végelszámolás, a devizahitelek átváltása, az ügyfélsegítő programok elindítása, és rendkívül sok olyan intézkedést hoztunk, amellyel el tudtuk érni, hogy az az 1,7 millió devizahiteles problémás ember, aki ebben a stockban, ebben az állományban volt, lecsökkenjen, és a devizahitelek 62 százalékos aránya mára 1 százalékra csökkenjen. Tehát én azt gondolom, képviselő úr, hogy igenis nagyon sokat tettünk azért, hogy ez a probléma kisebb mértékű legyen. A harmadik: ön sem tudta megmondani, hogy ez a konkrét ügy, ez a konkrét lakáshitel vajon még a devizahitelekből származik vagy már egy azóta elindult hitel. Tehát ha megoszt még egyszer mondom velem információt, akkor bővebb választ tudok adni, addig sajnos kérem, hogy érje be ezzel a válasszal. [[Taps a kormánypártok soraiból.]]
Megköszönöm miniszterelnök-helyettes úr válaszát. Tisztelt Országgyűlés! Szakács László, az MSZP képviselője, azonnali kérdést kíván feltenni miniszterelnök úrnak: „Hogy is van ez?” címmel. Miniszterelnök úr távolléte miatt válaszadásra Varga Mihály miniszterelnök-helyettes urat jogosította fel. Kérdezem képviselő urat, elfogadjae a válaszadó személyét.
Köszönöm a szót, elnök úr, megvárom miniszterelnök urat.
Tájékoztatom, képviselő úr, miniszterelnök úr a soron következő ülésen kíván válaszolni. Tisztelt Országgyűlés! Bangóné Borbély Ildikó, az MSZP képviselője, azonnali kérdést kíván feltenni az emberi erőforrások miniszterének: „Mi történik itt?” címmel. Miniszter úr távolléte miatt válaszadásra Rétvári Bence államtitkár urat jogosította fel. Kérdezem képviselő asszonyt, elfogadjae a válaszadó személyét. [[Bangóné Borbély Ildikó: Elfogadom.]] Öné a szó, képviselő asszony.
Köszönöm szépen, elnök úr. Tisztelt Képviselőtársak! Tisztelt Államtitkár Urak! Az elmúlt héten minden tekintetben majdnem mindennap rekordot döntöttek azok az adatok, amelyeket meghallgathattunk a koronavírus-járvánnyal kapcsolatban. Október 10-én 1374 új fertőzöttet regisztráltak, és október 7-én 24-en haltak meg. A mai nap sem sokkal jobb adatokat hallgathattunk meg: 1173 új beteget regisztráltak, és 14-en hunytak el.Az elmúlt hetekben folyamatosan arról tájékoztattak bennünket kormányzati szinten, hogy az egészségügy fel van készülve a koronavírusos betegek ellátására, a kórházak felkészültek, minden eszközzel rendelkeznek azzal kapcsolatban, hogy minden beteget el tudjanak látni. Arról nem beszélünk, hogy a betegek legtöbb esetben nem a kórházat látogatják meg, hanem az alapellátásban a háziorvosukat keresik fel. [[Dr. Rétvári Bence: Telefonon.]] Ma Magyarországon 562 üres háziorvosi praxis van, közel 720 ezer magyar honfitársunk nem jut hozzá az alapellátáshoz, az alapszolgáltatáshoz, amiért ma súlyos adóforintokat fizetünk. Van olyan település, ahol már 15-16 éve betöltetlen a háziorvosi körzet. Beszélhetünk arról is, hogy a háziorvosok korfája hogyan tevődik össze, és a kormányzat erről nem sokat beszél nap mint nap. 2010-ben még a háziorvosi körzetek 53 százaléka volt tartósan betöltetlen, 2018-ban már 71 százaléka. [[12.30]] Államtitkár Úr! Kérdezem én, hogy ezek az emberek, akik napi szinten nem kapnak alapellátást, kihez forduljanak. Milyen esélyekkel indulnak most a járvánnyal kapcsolatban? Szerintem ők vannak a legnagyobb veszélyben ma Magyarországon. [[Az elnök csengetéssel jelzi az időkeret leteltét.]] Államtitkár Úr! Őnekik hova kell fordulni, és milyen szolgáltatáshoz tudnak hozzájutni? Várom megtisztelő válaszát.
Köszönöm szépen, képviselő asszony. Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Ha körbenéz a világban, mindenhol azt láthatja, főleg itt Közép-Európában, Nyugat-Európában, hogy folyamatosan fut föl a járvány második hulláma. Ami Magyarországon történik, azzal párhuzamosan hasonló emelkedések, második hullám van más országokban is. Hála istennek, Magyarországon a meredeksége ennek nem akkora, mint más országokban, hiszen ha ön megnézi, mondjuk, Belgiumot, ott a fertőzöttek száma egy hét alatt 89 százalékkal emelkedett; ha megnézi Nagy-Britanniát bár ebben voltak valószínűleg statisztikai hibák is, olyan esetek, amelyek nem kerültek be a nyilvántartásba , ott is egy hét alatt 116 ezerről 224 ezerre emelkedett a fertőzöttek száma. És még lehetne sorolni más országokat, Romániát, Németországot, Szlovákiát, Írországot, Csehországot, Spanyolországot, Olaszországot, Dániát, ahol nagyon nagy mértékben emelkedik, sajnos rekordokat dönt a fertőzöttek száma. Így is Magyarországon a fertőzöttek száma, ha százezer lakosra vetítjük, akkor feleakkora, mint Máltán vagy Svájcban, vagy közel feleakkora, mint Ausztriában, de harmadannyi, mint Csehországban, Franciaországban, negyedannyi, mint Belgiumban, vagy ötödannyi, mint Spanyolországban, vagy hatodannyi, mint az USA-ban. Tehát, hála istennek, hogy bár fut föl a fertőzések száma, de ma nem olyan nagy arányban, mint más, nálunk akár gazdagabb országokban is. Ön is tudja talán, és talán most csak pontatlanul mondta, hogy ha valaki a koronavírus tüneteit tapasztalja magán, akkor nem felkeresnie kell a háziorvosát, és ezt fontos sokszor elmondani, hanem telefonon kell bejelentkeznie, pontosan azért, hogy a fertőzés kockázatát csökkenteni tudjuk. Ön is tudja, hogy az elmúlt években, az elmúlt egy évtizedben nagyon sok pozitív változás történt a háziorvoslás kapcsán, hiszen több mint 70 százalékkal emelkedett az egy praxisra jutó támogatásnak a mértéke: valahol ez 700-800 ezer forint környékén volt akkor, amikor önök kormányoztak, és most másfél millió forint fölött van, amikor mi kormányzunk. Elindítottuk mind a letelepedési támogatást, mind a praxistámogatást, hogy a praxisok megvásárlásához és a letelepedéshez is akár tízmilliós vagy húszmilliós vissza nem térítendő támogatást kapjanak a háziorvosok, és így sikerült már jóval [[Az elnök csengetéssel jelzi az időkeret leteltét.]] több mint félmillió embernek a háziorvosi ellátásáról gondoskodni, és több mint negyedmillió embernek a fogorvosi ellátásáról. Ezt szeretném majd folytatni a következő egy percben. Köszönöm. [[Taps a kormánypártok soraiban.]]
Megköszönöm államtitkár úr válaszát. Viszonválaszra megadom a szót képviselő asszonynak. Parancsoljon, egy percben!
Államtitkár Úr! 2010-ben még 176 háziorvosi körzet volt betöltetlen, 176! Most 562, sőt mondhatjuk azt, hogy néhány hónappal ezelőtt még 33 háziorvosi körzettel több volt betöltve, mint amiről most beszámolunk. 562! Államtitkár úr, legalább ön szálljon magába, és ne mondja azt, hogy mennyivel jobb most a betegeknek, mert mennyit javult a helyzet! 562 a 176-hoz képest! Államtitkár úr, az nem vigasztalja a magyar embereket, hogy ön azt mondja, hogy telefonon valakit fel lehet hívni. 720 ezer magyar honfitársunk ma nem tud hozzájutni az alapellátáshoz. Hiába fizet érte vagy fizetett érte, egyszerűen nincsen háziorvos a saját körzetében 720 ezer embernek. Hát, akkor legalább ne álljon fel, és mondja azt, hogy itt mennyit javult az elmúlt években, mondjuk, az elmúlt tíz évben a helyzet! Nem javult. És, államtitkár úr, ön is nagyon jól tudja, hogy ma Magyarországon a vírussal kapcsolatban [[Az elnök csengetéssel jelzi az időkeret leteltét.]] nem kapunk pontos számokat, mert önök nem hajlandóak úgy tesztelni [[Az elnök ismét csenget.]] , ahogy a WHO előírja és ahogy kellene, hogy legalább valós képet kaphatnánk.
Köszönöm szépen, képviselő asszony.
Az elmúlt héten a felére esett vissza a tesztelések száma, államtitkár úr.
Köszönöm szépen.
Ne hazudjanak most már tovább!
Lejárt!
Köszönöm szépen, elnök úr.
Tisztelt Országgyűlés! Viszonválasz illeti meg államtitkár urat, miniszterhelyettest. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Lehet, hogy ön nem mondja azt, hogy a WHO szerint tesztel Magyarország, csak Ledia Lazeri, a WHO magyarországi irodavezetője mondja azt, hogy a WHO-protokoll szerint tesztel Magyarország. Talán nem volt itt a napirend előtti felszólalásoknál, ahol elmondtam a konkrét számokat: míg szeptemberben, szeptember elején 1000 és 2000 között mozgott a napi tesztelések száma, most a napok többségében 10 ezer fölött van, tehát többszörösére nőtt a tesztelések száma. Tisztelt Képviselő Asszony! Az önök kormányzásához képest 76 százalékkal fordítunk többet a háziorvosok támogatására: az önök idejében egy háziorvos bevétele átlagosan havonta 867 ezer forint volt, önök 867 ezer forintot adtak egy praxisnak, mi 1 millió 634 ezer forintot adunk átlagosan egy praxisnak. Ennek volt köszönhető, hogy az elmúlt időszakban 675 ezer embernek a háziorvosi ellátásáról tudtunk gondoskodni, mert a praxistámogatások révén, amire az idei évben is több mint egymilliárd forint van, a letelepedési és praxistámogatásra, sikerült ezt javítanunk, és sikerült ennyi embernek a háziorvosi ellátásáról gondoskodni. [[Az elnök csengetéssel jelzi az időkeret leteltét.]] Mindenkinek az alapellátása megoldott, mert akinek nincs saját háziorvosa, az helyettesítéssel megoldott, és arra fogunk törekedni, hogy magasabb szintű alapellátás legyen a praxisközösségek keretében. Köszönöm szépen. [[Taps a kormánypártok soraiban.]]
Köszönöm szépen, miniszterhelyettes úr válaszát. Tisztelt Országgyűlés! Sebián-Petrovszki László, a DK képviselője, azonnali kérdést kíván feltenni a miniszterelnök úrnak: „Meddig tart lefordítani egy alkotmánybírósági döntést a cselekvés nyelvére, ha igyekeznek?” címmel. Miniszterelnök úr távolléte miatt a válaszadásra Varga Mihály miniszterelnök-helyettes urat kérte fel. Kérdezem képviselő urat, elfogadjae a válaszadó személyét.
Igen, elfogadom.
Öné a szó, képviselő úr.
Köszönöm szépen, elnök úr. Miniszter Úr! Májusban, vagyis több mint öt hónapja próbáltam szembesíteni és tettem szóvá miniszterelnök úrnak azt, hogy az Alkotmánybíróság alkotmányellenesnek minősítette azt a törvényt, amely a rokkantnyugdíjakat megvágta néhány évvel ezelőtt, és a Fidesz által beterjesztett, a Fidesz által elfogadott törvény több százezer embert hagyott az út mentén, több százezer rokkantnyugdíjat csökkentett le, vagy az érintettek 10 százalékát effektíve kiejtette a rendszerből; az Alkotmánybíróság ezt törvénytelennek minősítette. Mit kíván tenni a magyar kormány, hogy orvosolja ezt a problémát? Még egyszer mondom: az az Alkotmánybíróság döntött így, amelyikbe már teljes egészében az összes tagot önök delegálták, tehát nem lehet azzal vádolni őket, hogy az ellenzékhez közel álló tagok hozták volna meg ezt a döntést. A határidő erre múlt év március 31e volt, tehát amikor májusban én ezt kérdeztem miniszterelnök úrtól, már akkor több mint egyéves csúszásban voltunk. Azóta eltelt újabb öt hónap, és semmi nem történt, nemhogy a kártalanításról, egyáltalán a rendezésről sem beszélhetünk. Itt akkor is elmondtam, hogy vannak olyanok, akik a havi 122 ezer forintos juttatásuk helyett már csak 30 ezer forintot kapnak havonta. A miniszterelnök úr akkor a jogtalanságot elszenvedőkre próbálta hárítani a felelősséget, szerintem felháborító módon, az Alkotmánybíróság döntése azonban világosan kimondta, hogy elfogadhatatlan az a szabályozás, hogy egy fél lábát elveszítőnek ismét meg kell vizsgáltatnia magát, hogy vajon kinőtte a fél lába időközben. Mindazonáltal akkor a miniszterelnök úr a válaszát ezzel fejezte be, és itt hadd idézzem: „Nem olyan egyszerű lefordítani az alkotmánybírósági döntést a kormányzati cselekvés nyelvére, de igyekszünk és dolgozunk rajta.” Miniszter Úr! Azt kérdezném akkor a kormánytól, csaknem öt hónapjuk volt erre, hogy dolgozzanak ezen a törvényen, illetve a törvény korrigálásán [[Az elnök csengetéssel jelzi az időkeret leteltét.]] mégis meddig tart önöknek lefordítani ezt a döntést, mit jelent az, hogy igyekeznek? Ez jelenti az igyekvést? Köszönöm szépen. [[Taps a DK padsoraiban.]]
Köszönöm. Tisztelt Országgyűlés! Megadom a szót Varga Mihály miniszterelnök-helyettes úrnak. Parancsoljon, miniszterelnök-helyettes úr!
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Képviselő Úr! Először is tisztázzuk, hogy mi volt a cél ezzel a módosítással! A megváltozott munkaképességű személyek ellátórendszerének 2012. évi átalakítása azt a célt szolgálta, hogy a korábbi szerteágazó ellátórendszerből egy egységes, az orvosi, a foglalkoztatási és a szociális szempontokat is figyelembe vevő rendszert sikerüljön felállítani, amely komplex minősítésen alapul és a biztosítási elvet követi. Az ön által mondottakkal ellentétben az Alkotmánybíróság nem az átalakítás Alaptörvénybe ütközését állapította meg, hanem a nemzetközi szerződésből származó jogalkotói feladatok elmulasztását – ez két különböző dolog, képviselő úr. Tekintettel arra, hogy az Alkotmánybíróság konkrét intézkedések megtételére nem tett javaslatot, így az érintettek részére kártérítés és annak kamatai fizetésére sem kötelezte sem a kormányt, sem az Országgyűlést. Az Alkotmánybíróság a rokkantsági ellátások átalakításának alkotmányosságát korábban már vizsgálta, és azt nem találta Alaptörvénybe ütközőnek. A 3252/2017. számú Ab-végzésben 2017-ben megállapította, hogy az Alaptörvényben rögzített tulajdonhoz való jog sem jelenti azt, hogy az egyszer megállapított juttatásokat ne lehetne felülvizsgálni, és az érintett állapotának a függvényében azon változtatni. [[12.40]] Tisztelt Képviselő Úr! Le van fordítva az Alkotmánybíróság döntése, értelmezte a kormány, és ezt tudom önnek megállapítani. Még engedje meg, hogy annyit hadd tegyek hozzá a rendelkezésemre álló időben, hogy 2020-ban 46 milliárd forint költségvetési forrásból 375 akkreditált munkáltató részesült pályázat útján támogatásban, amelyből mintegy 30 ezer fő megváltozott munkaképességű személy foglalkoztatását tudjuk biztosítani. Örülök tehát annak, hogy a rendszer működőképes, és ezeknek az embereknek az ellátására további forrásokat tudtunk biztosítani. Köszönöm a figyelmet. [[Taps a kormánypártok soraiban.]]
Köszönöm szépen, miniszterelnök-helyettes úr. Viszonválaszra megadom a szót a képviselő úrnak. Parancsoljon, képviselő úr!
Azt mondja miniszter úr, hogy a rendszer működőképes, és ennek örülünk, és meg is tapsolják, magyarán, megtapsoljuk azt, hogy több mint százezer, egyes adatok szerint 140 ezer ember rosszabbul jár ezzel a helyzettel, és ezt a kormány úgy okozta, hogy tetszik, nem tetszik, bármelyik paragrafusba kapaszkodhatunk, de mégiscsak az Alkotmánybíróság alkotmányellenesnek minősítette ezt. Nem vitatható, hogy feladatot rótt a kormányra, mégpedig múlt év március 31-éig, hogy ezt a problémát valahogy orvosolja. Eltelt másfél év vagy most már majdnem kettő az Alkotmánybíróság döntésétől számolva, nem kaptam arra választ, hogy mi lesz ezekkel az emberekkel. Lehet azt mondani, hogy az Alkotmánybíróság nem fogalmazta meg, hogy kártérítési kötelezettsége lenne a kormánynak, én arról beszélek, hogy de ha a kormány rossz helyzetbe hoz több százezer embert, igenis, erkölcsileg köteles arra, hogy valahogy a helyzetüket rendezze és kártérítse őket. Igen, én ezt követelem önökön. Köszönöm szépen.
Köszönöm. Tisztelt Országgyűlés! Viszonválasz illeti meg Varga Mihály miniszterelnök-helyettes urat. Parancsoljon!
Köszönöm, elnök úr. Tisztelt Képviselő Úr! A vita köztünk megmarad, mert ön abból indul ki, hogy a megváltozott munkaképességű emberek között azonos státuszú, azonos fizikai, egészségi állapotú emberek vannak, holott ez nincs így. Ezt kérem, vegye figyelembe. Mindezek mellett hangsúlyoznom kell továbbra is, hogy ha ön elégedetlen azzal, hogy több embernek lett közben munkája, akkor az az önök, hogy mondjam, szociális vagy munka világához való hozzáállását mutatja. Én azt tudom önnek mondani, hogy a megváltozott munkaképességű, fogyatékossággal élő személyek foglalkoztatási aránya 2010-ben 18 százalék volt, napjainkra pedig 43,6 százalékra növekedett. Tehát több embernek tudtunk ellátást biztosítani, és több embernek tudtunk olyan munkalehetőséget biztosítani, amin keresztül nem elsősorban szociális ellátást, hanem jövedelmet tudott kapni.Ami pedig a fizikaiállapot-változás mértékének a visszamenőleges megállapítása kérdését illeti, erre vonatkozik az ön véleménye, nézze, ez egy orvosszakmai szempontból is komoly feladat, ezért egy jogszabály-módosítást csak egy előzetes felkészítéssel és egyeztetéssel lehet megtenni, minden érintettre tekintettel kell lenni ebben a kérdésben. Köszönöm, elnök úr. [[Taps a kormánypártok soraiban.]]
Megköszönöm miniszterelnök-helyettes úr válaszát. Tisztelt Országgyűlés! Keresztes László Lóránt, az LMP képviselője, azonnali kérdést kíván feltenni a miniszterelnök úrnak: „Ki vállalja a felelősséget, Miniszterelnök úr?” címmel. A miniszterelnök úr távolléte miatt válaszadásra Varga Mihály miniszterelnök-helyettes urat jogosította fel. Kérdezem képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Köszönöm, elnök úr. Megvárom a miniszterelnök urat. Köszönöm szépen.
Tájékoztatom a képviselő urat, hogy a miniszterelnök úrnak a soron következő azonnali kérdések órájában kell válaszolnia.Tisztelt Országgyűlés! Hohn Krisztina, az LMP képviselője, azonnali kérdést kíván feltenni az emberi erőforrások miniszterének: „Hogyan tovább?” címmel. Miniszter úr távolléte miatt válaszadásra Rétvári Bence államtitkár urat, miniszterhelyettest jogosította fel. Kérdezem, elfogadjae a válaszadó személyét.
Elfogadom.
Öné a szó, képviselő asszony.
Köszönöm szépen a szót. Tisztelt Országgyűlés! Tisztelt Államtitkár Úr! Azok után, hogy nemrég, az előző ülésszak végén egy számomra kedves rendeletet fogadott el a Ház, és az örökbefogadást megkönnyítendő, többféle módosítást is eszközölt a törvényhozás, ezzel szemben most az október 5-ei rendeletet megdöbbenve láttam a Magyar Közlönyben, amelynek hatására tulajdonképpen, ha nincs házaspár, örökbe fogadni kívánó vagy szándékozó házaspár, aki örökbe fogadna egy adott gyermeket, akkor az kikerül az országos listára, és ha ott sincs, akkor kerülhet vissza a megyei listára esetleg egy egyedülálló örökbe fogadó számára kiajánlásra. De kik azok, akik egyedülállónak minősülnek a magyar örökbefogadási gyakorlatban? Például, akiknek tényleg nincs párjuk; akiknek van, de nem élnek együtt; akik együtt élnek, de nem házasok; akik regisztrált élettársi kapcsolatban élnek; sőt azok is, akik házasként vágnak bele az örökbefogadásba, de mondjuk, a társuk nem kívánja örökbe fogadni a gyermeket, még erre is van lehetőség a magyar jog szerint.Nem értem ezt a fajta ötletet, hiszen ezzel a magyar kormány elítéli az egyedülálló szülőket. Sajnos ezt ki kell mondani, mert ez nemcsak örökbefogadási szempontból hátrányos, hanem el kell azon gondolkodnunk, hogy akkor ezek szerint a körülbelül 45 százalékban házasságon kívül vagy nem házasságba született gyermekek is ugyanaz alá az elbírálás alá esnek. Egy gyereknek az a cél, hogy minél előbb szeressék, és biztonságban, szeretetben nőjön fel, és lehet, hogy egy tágabb család is tud elegendő támogatást adni annak a gyermeknek, nem csak és kizárólag akkor, ha egy szülőpárról beszélünk. Pont ez a lényege az előzetes pszichikai vizsgálatnak is, amely felderíti, hogy alkalmasake az örökbefogadásra azok, akik jelentkeznek.
Köszönöm szépen, képviselő asszony. Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Nem elvitatva az ön jóindulatát és jó szándékát ebben a kérdéskörben, de kérem, ne magyarázzon bele olyat ebbe a jogszabály-módosításba, ami nincs benne.Miből indul ki minden örökbefogadási jogszabály Magyarországon, a korábbiak is és a most hatályos is? A gyermekek mindenek felett álló érdekéből. A gyermeknek nyilván az a legjobb, ha a saját vér szerinti szülei valamilyen okból nem tudják őt fölnevelni vagy nem akarják fölnevelni, akkor akik őt örökbe fogadják, az egy minél stabilabb, minél hosszabb távú kapcsolatban élő pár legyen, ahol mind az édesanya, mind az édesapa pótlására az örökbe fogadó apa, az örökbe fogadó anya nevelje, gondozza, ápolja a gyermeket. Azt hiszem, ez teljesen egyértelmű, az a gyerek érdeke, hogy ha már a vér szerinti szülei valamilyen okból nem nevelik föl őt, akkor egy örökbe fogadó édesanya és örökbe fogadó édesapa legyen az, aki őt fölneveli. Ebből indul ki a jogszabály. Azt kell mérlegelni, hogy mi a fontosabb a gyerek szempontjából, hogy az új szüleit, az örökbe fogadó szüleit a megye határain belül találják meg, vagy hogy legyen örökbe fogadó anyja is és örökbe fogadó apja is a gyermeknek. Ha a gyerek hosszú távú érdekeit nézzük, nyilván neki az a jó, ha hosszú távon anyával, apával, stabilan tud felnőni. Ezt fogalmazza meg ez a jogszabály is. Ha tíz kilométerrel odébb van egy olyan házaspár, aki nagyon szeretne gyereket, és őt sajátjaként föl tudná nevelni, akkor ne e miatt a tíz kilométer miatt legyen az, hogy ennek a gyereknek nem lesz a felnövekedése során örökbe fogadó édesapja vagy nem lesz örökbe fogadó édesanyja, mert csak egy szülő neveli föl. A gyerek szempontjából kell kiindulni. Nyilvánvalóan nagyon sokan szeretnének gyereket házastárs nélkül is, ez teljesen érthető, és a jogszabály számukra is lehetőséget biztosít, de ezt a gyerek szempontjából kell megközelíteni, és neki az előnyösebb, ha édesapja és édesanyja is lesz, fontosabb, mintsem hogy harminc vagy ötven kilométerre találjuk meg azt a családot, aki őt föl tudja nevelni. Köszönöm szépen. [[Taps a kormánypártok soraiban.]]
Köszönöm szépen miniszterhelyettes úr válaszát. Viszonválaszra megadom a szót a képviselő asszonynak.
Ha már a gyerek érdekeit vesszük szem elé, és tényleg nagyon fontos, akkor azt is számításba kell vennünk, hogy eközben viszont megy az idő. Tehát egy gyereknek ma Magyarországon leginkább ötéves vagy hároméves kor alatt, és betegségektől mentes, egészséges gyermeknek van nagyobb esélye arra, hogy örökbe fogadják. Ezzel szemben az egyedülállók hajlandóak nagyobb kompromisszumot kötni, és örökbe fogadni olyan gyermeket is, aki általában sajnos nem kell a házaspároknak.Az élettársi kapcsolat is egy kapcsolat, és ott is van édesapa és édesanya, ezzel szemben a kormány, illetve a miniszter úr sem tekinti őket egyenrangúnak ebből a szempontból, hogy örökbe fogadhassanak. Tehát az idő megy, a gyerek egyre idősebb lesz, amíg ez az eljárás lezajlik, aközben mennek a hónapok, akár fél év vagy egy év is eltelhet, és a gyereknek egyre kisebbek az esélyei, és sajnos előfordul, hogy ilyen esetekben kizárólag külföldre adható majd már örökbe ez a gyermek, ami pedig igen sajnálatos, mert a magyar embereknek jobb lenne Magyarországon felnőni. Köszönöm szépen.
Köszönöm. Viszonválasz illeti meg miniszterhelyettes urat, parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Továbbra is hangsúlyozom, hogy minden embert egyenrangúnak tekintünk, csupán a gyermek szempontjait kell nézni. Önnek tökéletesen igaza van abban, hogy fontos a gyorsaság. Önnek is voltak nagyon jó javaslatai, amelyek egy része be is épült abba a törvénycsomagba, amit itt, a parlamentben elfogadtunk, és amelynek nyilván vannak rendeleti következményei is, amely pontosan igyekszik a most sajnos hosszabb eljárást kilenc hónapra lerövidíteni, hogy minél hamarabb találják meg az örökbe fogadó szülőket a gyermekek számára. [[12.50]] Ahogy ön is utalt rá, képviselő asszony, abban az esetben, ha nincs házaspár, aki örökbe tudná fogadni a gyermeket és így fel tudná nevelni, természetesen a korábbi jogszabálynak megfelelően, ha valakinek a személyisége is alkalmas rá, a körülményei is alkalmasak rá, akkor egyedülállóként is örökbe fogadhatja a gyermeket és felnevelheti. De a gyerek érdeke azt diktálja, hogy lehetőség szerint egy kiegyensúlyozott, nyugodt, a gyermeket felnevelni képes, jó személyiségjegyekkel rendelkező olyan családba kerüljön, ahol apa is és anya is tudja a gyermeket nevelni. Mindnyájunknak ez a közös érdeke, a jogszabály így is rendelkezik. Nagyon örülök, hogy önnek is voltak javaslatai ennek az eljárásnak a gyorsítására, ez mindnyájunk érdeke, hogy ennek az irányába lépjünk minél többet. Köszönöm szépen. [[Taps a kormánypártok padsoraiból.]]
Köszönöm szépen miniszterhelyettes úr válaszát. Tisztelt Országgyűlés! Szabó Timea és Tordai Bence, a Párbeszéd képviselői, azonnali kérdést kívánnak feltenni a miniszterelnök úrnak: „Mit gondol Miniszterelnök Úr?” címmel. Miniszterelnök úr távolléte miatt válaszadásra Varga Mihály miniszterelnök-helyettes urat jogosította fel. Kérdezem képviselő urat, elfogadjae a válaszadó személyét, vagy a miniszterelnök úrtól személyesen kéri a választ.
Megvárjuk Orbán Viktort. Köszönöm szépen.
Tájékoztatom képviselő urat, hogy a miniszterelnök úrnak a harmadik soron következő azonnali kérdések órájában kell válaszolni.Tisztelt Országgyűlés! Tordai Bence, a Párbeszéd képviselője, azonnali kérdést kíván feltenni az innovációért és technológiáért felelős miniszternek: „A jövőgyilkos Fidesz-kormány ismét az uniós klímacélok megvétózására készül?” címmel. Miniszter úr távolléte miatt válaszadásra Schanda Tamás János államtitkár urat, miniszterhelyettest jogosította fel. Kérdezem képviselő urat, elfogadjae a válaszadó személyét, vagy személyesen miniszter úrtól kéri a választ.
Elfogadom, köszönöm.
Öné a szó, képviselő úr.
Köszönöm, elnök úr. Miniszterhelyettes Úr! Orbán Viktor múlt nyáron szégyent hozott Magyarországra, amikor megvétózta a közös uniós klímacélokat, a klímasemlegesség célját, aztán szégyent hozott a saját fejére is, amikor végül visszakullogott ebbe a megállapodásba. De úgy látszik, hogy ez súlyos nyomot hagyott benne, mert az idei évadnyitó dolgozatában arról értekezett, hogy ő aztán nem fog behajolni az abszurditásig emelt uniós klímacéloknak, és úgy látszik, hogy a fideszes katonák az EP-ben követték is ezt az útmutatást, hiszen múlt héten leszavazták azt, hogy az Európai Parlament egy ambiciózus klímacélt, a 60 százalékos csökkentés célját fogalmazza meg. Ezzel természetesen és szerencsére kisebbségben maradtak, hiszen a zöldek, a szociáldemokraták és minden felelősen gondolkodó európai vezető átvitték ezt a törvényjavaslatot. Most az Európai Tanácson a sor, hogy ők is megtegyék tétjeiket, és tegyenek egy olyan felelősségteljes vállalást, amely tényleg gyerekeink jövőjéről szól, de eddig az a jövőgyilkos politika, amit a Fidesz folytatott, legalábbis aggályokat kelt bennünk a tekintetben, hogy Orbán Viktor nem készüle egy újabb vétóra, nem készüle a Fidesz-kormány egy újabb vétóra. Hiszen a klímaváltozás elleni harc nemcsak a jövőt érinti, a jövő nemzedékeket érdekli, az itt van velünk a mindennapokban. A dupla gyümölcsárak a klímaváltozás egyenes következményei. Az, hogy most hatszáz forint egy kiló alma, azért van, mert koraiak a fagyok, mert aszály van, és ezért pusztítanak szerte a világon erdőtüzek és borult fel teljesen az időjárás, vannak halálos hőhullámok szerte a világban, idén nyáron minket pont elkerültek, de 2020 nyara a legmelegebb valaha mért nyár volt a Föld történetében, amióta az ember ezt méri; szóval, ez a klímaváltozás itt van a nyakunkon, a hétköznapi életünket teszi tönkre. Úgyhogy kérdezném, hogy végre egy valódi problémával is megpróbálnake megküzdeni [[Dr. Rétvári Bence: A bevándorlással, vagy mire gondol?]] vagy csak az önök által kitalált démonokkal hadakoznak. [[Dr. Rétvári Bence: A bevándorlás vagy a koronavírus a démon?]] Várom válaszát.
Köszönöm, képviselő úr. Tisztelt Országgyűlés! Megadom a szót Schanda Tamás János államtitkár úrnak, miniszterhelyettesnek. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az az igazság, hogy lassan most már megszokhatjuk, hogy hétről hétre arrogáns, arcátlan és durva felszólalásokat, illetve kérdéseket [[Dr. Rétvári Bence: Így van!]] tesz fel itt, a parlamentben, ezzel próbálva elleplezni azt, hogy önök csak beszélnek, Facebook-posztokat, álhíreket, fake newsokat gyártanak, de valójában semmi cselekvéshez nem adják a támogatásukat, és nem tesznek, ahol hatalomban vannak [[Dr. Rétvári Bence: Budapesten sem!]] semmi érdemi lépést. Tisztelt Képviselő Úr! Ha valaki valamit vétózott, akkor egyébként pont ön és a hatalomra éhes baloldali barátai voltak, hiszen ez a nemzeti és polgári kormány megszavazta azt a törvényjavaslatot és azt az országgyűlési határozatot, amit egyébként többek között ön nyújtott be, és ami tartalmazza azt, hogy Magyarország is 2050-re egy klímasemleges országgá váljon. Ön, ahogyan ezt már megszokhattuk öntől, baloldali barátaival együtt leszavazta ezt a javaslatot. Ön nem szavazta meg. Ön nem szavazta meg, tisztelt képviselő úr, ez a helyzet [[Dr. Rétvári Bence: Oh, jaj, klímatagadó!]] hogy Magyarország klímasemleges országgá váljon 2050-re. Ez a helyzet. Ön egy szavazatot sem volt képes tenni annak érdekében, hogy Magyarországon [[Dr. Rétvári Bence: Csak beszél!]] a védekezés sikeresebb legyen. Tisztelt Képviselő Úr! Engedje meg azt is, hogy az ön által felvetett kérdésről is néhány mondatot mondjak. Mégiscsak az a helyzet, hogy Európának van egy elfogadott stratégiája, ennek a stratégiának a végrehajtását Magyarország is megteszi, sikeresebben teszi meg, mint Európa más országai. Nagyobb kibocsátáscsökkentés történt Magyarországon, mint az európai országok túlnyomó többségében, és valóban azt mondjuk, hogy addig nem érdemes ezeket a célokat tovább növelni egyoldalúan, ameddig a többi európai ország hozzánk hasonló eredményekkel nem rendelkezik. Tisztelt Képviselő Úr! Ne akarja rontani a magyar emberek és Magyarország érdekeinek képviseletét! Köszönöm megtisztelő figyelmét. [[Taps a kormánypártok padsoraiból. Dr. Rétvári Bence Tordai Bencének: Miért nem szavaztad meg?]]
Köszönöm szépen miniszterhelyettes úr válaszát. Tisztelt Országgyűlés! Viszonválaszra megadom a szót Tordai Bence képviselő úrnak. Parancsoljon!
Köszönöm. Sokat mulatunk, miniszterhelyettes úr. Valóban, mi dolgozunk, mi dolgoztuk ki azt a klímatörvényt, amivel önök annyit dolgoztak mindösszesen, hogy kiherélték, kibelezték, kivették belőle az igazán ambiciózus célokat. Igen, ott 60 százalékos kibocsátáscsökkentés szerepelt 2030-ra, amit maguk visszahúztak 40 százalékos kibocsátáscsökkentésre [[Dr. Rétvári Bence: Azt sem támogattad!]] , ez volt a maguk hozzáadott értéke. Egy ilyen, tényleg múltban élő klímatörvényt nyilvánvalóan nem fogunk a szavazatunkkal támogatni, mert nem az a lényeg, hogy mi a címe a törvénynek, hanem hogy mi a tartalma. [[Az elnöki széket dr. Latorcai János, az Országgyűlés alelnöke foglalja el.]] De ha már a cselekvést nézzük, a maguk cselekvésének az az eredménye, hogy ezt a 40 százalékos csökkentést egyébként 2013-ra elértük. Az önöket megelőző kormányok munkájának, meg a nehézipar összeomlásának és a 2008-9-es gazdasági válságnak az eredményeként 2013-ban pontosan mínusz 40 százalékon álltunk, és azóta növekszik a kibocsátás Magyarországon. Na, ez egy egyedülálló teljesítmény, de nem lehetnek büszkék rá. Most már csak 32 százalékkal vagyunk a ’90-es szint alatt. Úgyhogy ha így folytatják, akkor hamarosan több lesz az üvegházgáz-kibocsátásunk, mint 1900-ban. Úgyhogy azonnal csináljanak egy hátraarcot és kezdjenek el dolgozni! Köszönöm szépen.
Köszönöm szépen, képviselő úr. Szeretettel köszöntöm képviselőtársaimat, és egyperces viszonválaszra államtitkár úrnak adok szót. Parancsoljon!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Szögezzük le: ön nem szavazta meg a 2050-es klímasemlegességi célokat. [[Dr. Rétvári Bence: Hiteltelen!]] Tisztelt képviselő úr, másrészt pedig nem igaz mondatokat mond itt, az Országgyűlésben. 2018-ban és 2019-ben is úgy nőtt a magyar gazdaság közel 5 százalékkal, hogy közben a kibocsátás csökkent. Ez a helyzet, tisztelt képviselő úr. Harmadrészt pedig, hogy ki az, aki beszél, és ki az, aki cselekszik, ezzel kapcsolatban engedje meg, hogy felhívjam a figyelmet a főpolgármestere munkásságára, aki eddig a klímavészhelyzet kapcsán vészhelyzetet hirdetett és klímagyűléseket tartott. Ez a fővárosi cselekvés. Minden más, amivel a Facebookon dicsekszik, az valójában Tarlós István főpolgármestersége alatt megindított fejlesztés, illetve a kormány támogatásával megvalósuló projekt, mint a zajcsökkentés, az ivókutak, a csatornahálózat fejlesztése, vagy közel száz kukásautó és más célgépbeszerzések. Önök dicsekedni tudnak, álhíreket tudnak terjeszteni, Facebook-posztokat tudnak gyártani, de cselekedni soha nem cselekszenek. Köszönöm megtisztelő figyelmét. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Dunai Mónika képviselő asszony, a Fidesz képviselője, azonnali kérdést kíván feltenni a családokért felelős tárca nélküli miniszter asszonynak: „Milyen eszközökkel segíti a Kormány a családalapítás előtt álló fiatalokat?” címmel. Tisztelt Képviselő Asszony! Miniszter asszony távolléte miatt válaszadásra Zsigó Róbert államtitkár urat bízta meg. [[Dunai Mónika: Elfogadom.]] Köszönöm szépen. Dunai Mónika képviselő asszonyé a szó. Parancsoljon! [[13.00]]
Köszönöm szépen a szót. Tisztelt Elnök Úr! Tisztelt Államtitkár Úr! A Fidesz-KDNP-kormány által bevezetett családok otthonteremtési kedvezménye, valamint a családvédelmi akcióterv célja a gyermekvállalás minden korábbinál nagyobb mértékű ösztönzése, a fiatalok életkezdésének és otthonteremtésének támogatása, a nagycsaládosok erőfeszítéseinek elismerése, a családi élet és a munkavállalás közti egyensúly megteremtése, valamint a magyar kistelepülések megerősítése és modernizálása. A családi adókedvezmény mai formában létező rendszere a kormány talán legemblematikusabb intézkedése, amely eddig soha nem látott mértékű segítséget jelent a fiatal, gyermeket vállaló párok részére. 2010-ben egy súlyos pénzügyi válság kellős közepén volt Magyarország. Ezt a válságot a polgári kormány nem olyan eszközökkel kezelte, mint ahogy azt a baloldali kormányok tették annak idején, akik minden terhet áthárítottak a magyar családokra. A Gyurcsány-Bajnai-szövetség nem a magyar családokat, hanem a bankokat és a multikat képviselte, a családokat elszegényítették és devizahitelbe sodorták. Minden magyar családot megkárosítottak, amikor elvették tőlük a rendszeres gyermekvédelmi támogatást, valamint az egy és két gyermeket nevelő szülők családi adókedvezményét. A három- és többgyermekesek esetében a családi adókedvezményt a gyermekenkénti havi 10 ezer forintról 4 ezer forintra csökkentették. Megrövidítették a gyes idejét, a családi pótlék felső életkori határát 23 évről 20 évre csökkentették, hogy csak néhányat említsünk. A baloldali kormányok időszakában tizenötször emelték az energia árát, a villanyét kétszeresére, a gázét pedig háromszorosára emelték. Tisztelt Államtitkár Úr! Az elmúlt évtizedben kialakított családtámogatási, otthonteremtési rendszer azt mutatja, hogy a magyar családok számíthatnak a magyar kormány támogatására. Ugyanakkor az előbb elhangzottakra tekintettel kérdezem tisztelt államtitkár urat, hogy milyen további eszközökkel segítik a családalapításban gondolkodó fiatal párokat. Köszönöm szépen. [[Taps a kormánypártok soraiban.]]
Köszönöm szépen, képviselő asszony. A választ Zsigó Róbert államtitkár úr fogja megadni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Asszony! 2010 óta azon dolgozunk, hogy a magyar családok élethelyzetét javítsuk, a gyermekvállalást támogassuk és a gyermeknevelésben segítséget nyújtsunk. Tíz év alatt két és félszeresére emeltük a családok támogatására fordított költségvetési forrást, amellyel egyébként Európa élmezőnyébe tartozunk. Ebben a munkában a baloldal, ahogy ön is említette, nem segítette a magyar családokat, hiszen amikor a korábbi Gyurcsány-Bajnai-kormányok hatalmon voltak, megrövidítették a gyes idejét egy évvel, megszüntették a családi adókedvezményt és az otthonteremtési programot, és elvették a tizenharmadik havi nyugdíjat, ezzel is kiszolgáltatottá tették a magyar családokat. Ezzel szemben a polgári kormány a családok mellé állva, a családokat támogatva képzeli el a jövőt. Az eddigi intézkedéseink eredményeként elmondható, hogy az otthonteremtési program az egyik legsikeresebb kormányzati kezdeményezés, hiszen 2020 augusztusáig 151 ezer család vehette igénybe összesen 476 milliárd forint értékben. Ez azt jelenti, hogy 632 ezer magyar ember, magyar fiatal lakhatását tudtuk segíteni. 2021. január 1-jétől pedig még tovább segítjük a családok otthonteremtését. Aki 2021 januárja után vásárol újépítésű otthont, az már csak 5 százalékos áfát fizet az ingatlan után. Ez azt jelenti, hogy egy 30 millió forint értékben meghirdetett újépítésű lakás esetében 38 millió forintból 6,5 millió forintot spórolhat a család , ugyanez egy 50 millió forint értékű újépítésű ingatlan esetében 11 millió forintot jelent. Ráadásul 2021. január 1-jétől a legalább egy gyermekkel rendelkező családok a CSOK-kal vásárolt otthon után teljes mértékben mentesülnek az áfa megfizetése alól, az 5 százalékos áfát is visszaigénylik. Köszönöm szépen a figyelmüket.
Köszönöm szépen, államtitkár úr. Egyperces viszonválaszra képviselő asszonyé a szó. Parancsoljon, képviselő asszony!
Köszönöm szépen a szót. Tisztelt Elnök Úr! Tisztelt Államtitkár Úr! Elfogadom a válaszát köszönettel. Szeretném hangsúlyozni mindenki számára, hogy azt nemcsak mi, magyarok, a magyar emberek láthatják, hanem szerte Európában és a világban is, hogy a koronavírus-járvány kellős közepén a magyar kormány nemcsak hogy meg akarja őrizni a családtámogatási rendszert, a családtámogatási rendszeren belüli eddigi intézkedéseket, hanem még továbbiakkal is bővíteni tudja. Ezért köszönet illeti a kormányt, s mi a magunk részéről, a Fidesz-KDNP-frakció részéről ehhez minden támogatást megadtunk eddig is, és a jövőben is szeretnénk és meg is fogunk adni minden támogatást. Mindez természetesen csak úgy jöhet létre, hogy Magyarország most már tíz éve egy olyan kőkemény gazdaságpolitikát folytat, amelynek az eredményeiből tudunk fordítani a családtámogatási rendszer megvédésére és továbbfejlesztésére. Még egyszer köszönöm szépen a választ, s további jó munkát kívánok államtitkár úrnak, miniszter asszonynak és az egész minisztériumnak. Köszönöm szépen. [[Taps a kormánypártok soraiban.]]
Köszönöm szépen, képviselő asszony. Egyperces viszonválasz illeti meg Zsigó Róbert államtitkár urat is. Parancsoljon!
Köszönöm szépen, elnök úr. Köszönjük szépen az eddigi támogatásukat, képviselő asszony. Nekünk továbbra is fontos a magyar családok támogatása. Az elmúlt időszak legnagyobb otthonteremtési programján dolgozunk, ennek az elemeit fogjuk az elkövetkező időszakban rendszeresen bejelenteni, és a „Családvédelmi akcióterv II.” bevezetését is tervezzük. Valóban fontosnak gondoljuk azt, hogy a családokat a koronavírus-járvány okozta válság idején se megszorítsuk, hanem segítsük, többek között a hiteltörlesztési moratórium bevezetésével is próbáljuk azt elérni, hogy a családok életszínvonala ne csökkenjen, hanem meg tudjuk őrizni ezt az értéket, sőt, ha lehetséges, akkor ezt növelni is tudjuk. Tisztelt Ház! Tisztelt Képviselő Asszony! Mi vagyunk azok, akik a családokért dolgozunk. Köszönöm szépen a kérdését, és köszönöm szépen a figyelmüket is. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Szászfalvi László képviselő úr, a KDNP képviselője, azonnali kérdést kíván feltenni a családokért felelős tárca nélküli miniszter asszonynak: „Hogyan segíti a kormány a családokat?” címmel. Tisztelt Képviselő Úr! Miniszter asszony távolléte miatt válaszadásra Zsigó Róbert államtitkár urat jogosította fel. [[Szászfalvi László jelzésére:]] Köszönöm szépen, hogy elfogadja. Szászfalvi László képviselő urat illeti a szó. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! A 2010-ben megalakuló Fidesz-KDNP-kormányzat már a kormányzása kezdetén egyértelműsítette, hogy a családok Magyarország értékhordozó és értékteremtő alapegységei, ahogy ez később az Alaptörvényben is rögzítésre került. Ez természetesen nemcsak egy jelmondat volt, hanem konkrét cselekvések is társultak az Alaptörvényben rögzítettek mellé. Létrejött az új családtámogatási rendszer, melynek keretében bevezetésre, illetve a későbbiekben kibővítésre került a családi adókedvezmény. A kormány Magyarország teljesítőképességéhez mérten folyamatosan bővítette és bővíti a családtámogatási rendszert. Nincs ez másképp most sem a koronavírus okozta válság idején. A veszélyhelyzet idején az első intézkedések között került sor a hitelmoratórium bevezetésére, ami a koronavírus okozta válság idején több százezer család lakhatását, otthonát védte meg. Nemrégiben a hitelmoratórium meghosszabbítására is sor került, egészen a jövő év közepéig. Tisztelt Államtitkár Úr! Nem csupán intézkedésekről van szó, hanem egy szemléletről, amely a kormányzati gondolkodásnak az alapja. A KDNP-frakció éppen ezért üdvözli a miniszterelnök úr múlt heti bejelentését, mely szerint Novák Katalin miniszter asszony egy új otthonteremtési program pilléreit terjesztette elő a kormány elé. Ennek egyik elemeként a lakások 5 százalékos áfáját már el is fogadta a kabinet. Tisztelt Államtitkár Úr! A bejelentett intézkedésekkel kapcsolatban kérdezem, hogyan segíti az 5 százalékos áfa bevezetése a családok otthonteremtését, mikortól tudják igénybe venni ezt a kedvezményt, és hogyan illeszthető be ez a kedvezmény a CSOK rendszerébe. Várom államtitkár úr megtisztelő válaszát. [[Taps a kormánypártok soraiban.]]
Köszönöm szépen, képviselő úr. Megadom a szót Zsigó Róbert államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Valóban, ahogy ön is utalt rá, 2010-ben a kormányváltás után Magyarországon családbarát fordulat történt. Erre azért is szükség volt, mert a 2002 és 2010 közötti baloldali kormányoknak fontosabb volt a bankok és a multinacionális vállalatok érdeke, mint a családok segítése, épp ezért azokkal az eszközökkel, intézkedésekkel, amelyeket már itt felsoroltunk, hogy megrövidítették a gyes idejét egy évvel, hogy elvették a tizenharmadik havi nyugdíjat és megszüntették az otthonteremtési programot, kiszolgáltatottá tették a családokat. [[13.10]] Magyarországnak az elmúlt tíz esztendőben, 2010 óta fontos volt, hogy a családok megerősödjenek, hogy minél több gyereket tudjanak vállalni, minél több család tudja ezt igénybe venni. Egy szimbolikus intézkedés volt, hogy a 2010-es kormányváltás után első intézkedéseink között volt, hogy visszaállítsuk a gyes időtartamát három évre, illetve megemeljük a családi adókedvezmény rendszerét. És az eddigi otthonteremtési támogatási programok is talán a legsikeresebb intézkedések közé tartoznak. Valóban, ahogy a képviselő asszony kérdésére is az előbb elmondtam vagy válaszoltam, 2021. január 1-jétől további intézkedésekkel segítjük a magyar családokat. 2021 januárjától aki újépítésű lakást vásárol, az 5 százalékos áfa megfizetésére lesz csak köteles, és a legalább egy gyermekkel rendelkező családok a CSOK-kal vásárolt otthon után pedig teljes mértékben mentesülnek az áfa megfizetése alól. Csak egy mondattal visszautalok, hogy mit értünk el az elmúlt tíz esztendőben: az intézkedéseink eredményeként több mint 20 százalékkal nőtt a gyermekvállalási kedv 2011 óta Magyarországon, a házasságkötések száma 40 éves csúcsponton van, a válások száma 60 éve nem volt ilyen alacsony, mint most, és 33,5 százalékkal csökkent az abortuszok száma. Azt gondolom, hogy közösen összefogva sok eredményt értünk el a családok érdekében, de van még teendőnk bőven, ebben is kérjük az önök segítségét továbbra is. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Szászfalvi László képviselő úrnak adok szót. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Nagyon szépen köszönöm a válaszát. Ebből is kiderült az, hogy az a családtámogatási rendszer, amelyet 2010 óta létrehoztunk, illetve újraépítettünk, kiszélesítettünk, szinte egyedülálló a világon, mindenképpen egyedülálló Európában. Olyan széles eszköztárral rendelkezik már most ez a családtámogatási rendszer, ami, azt gondolom, radikális mértékben változtatta meg a magyar államnak, illetve a magyar kormánynak a hozzáállását a családokhoz, ezzel is elősegítve azt, hogy akik szeretnének gyermeket vállalni, azokat a családokat segítsük és támogassuk abban, hogy ez ne legyen gazdasági vagy pénzügyi kérdés számukra. A KDNP a családoknak a pártja, ezért számunkra rendkívüli jelentősége van ennek a családtámogatási rendszernek, ezért is támogattuk eddig a kormányzatnak ezeket az erőfeszítéseit, és továbbra is természetesen támogatni fogjuk, hogy ez a családtámogatási rendszer minél stabilabb és minél szélesebb körű legyen. Köszönöm szépen. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg Zsigó Róbert államtitkár urat is. Parancsoljon!
Köszönöm szépen. Valóban, ahogy ön is mondta, Európában is példaértékű és ezt nem mi mondjuk, hanem az európai partnereink az a családtámogatási rendszer, amelyet bevezettünk 2010 óta. A kormány célja, hogy egyre könnyebb legyen Magyarországon családot alapítani, gyermeket vállalni és gyermeket nevelni. 2010 óta két és félszeresére emeltük a családok támogatására fordított összeget, új otthonteremtési programmal segítjük a családok otthonhoz jutását, családvédelmi akciótervet indítottunk, és minden intézkedést megpróbálunk megtenni azért, hogy a családok életszínvonala megmaradjon, vagy ha lehetséges, akkor megemelkedjen a járványidőszakban, a járványidőszak okozta válságban is. Köszönjük szépen ebben a segítségüket. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Farkas Gergely független képviselő úr azonnali kérdést kíván feltenni a családokért felelős tárca nélküli miniszter asszonynak: „Mit tanácsol nekik, Miniszter Asszony?” címmel. Tisztelt Képviselő Úr! A miniszter asszony távolléte miatt válaszadásra Zsigó Róbert államtitkár urat jogosította fel. Tisztelettel felhívom a figyelmét arra, hogy az elfogadott házszabálytól való eltérés értelmében amennyiben netalán nem fogadná el a válaszadó személyét, akkor az azonnali kérdést a független képviselők esetében visszavontnak kell tekinteni. A múltkor pont emiatt volt egy probléma, ami miatt most így elnézést is kérek öntől. Farkas Gergely képviselő urat illeti meg a szó. Parancsoljon!
Köszönöm szépen. Tisztelt Ház! Tisztelt Államtitkár Úr! Az előző két kormányzati alákérdezés hatására hallhattuk, hogy ki mindenkinek segítettek az elmúlt években; én azokra szeretném most felhívni a figyelmet, akiknek nem segítettek, és szeretném is megragadni az alkalmat, hogy ismertessem önnel két átlagos magyar fiatal helyzetét, és arra szeretném kérni, hogy adjon nekik tanácsot, hogy mit tegyenek az előrejutás érdekében.Nézzük Klárit, aki 23 éves, eladóként dolgozik egy dohányboltban, nettó 230 ezer forintot keres. Mivel vidéki, ezért egy kisebb szobát bérel Budapesten, rezsivel együtt 85 ezer forintot fizet, megveszi a BKV-bérletét, kifizeti a telefonszámláját, meglátogatja vidéken élő családját havonta kétszer. Nagyjából 90 ezer forintja marad egy hónapban, ebből kell fenntartania magát, amiből hó végére alig marad, megtakarításra kilátása sincs. Saját lakás? Neki csak álom. A másik fiatal Dávid, ő 26 éves, vidéki, egy városabeli vállalatnál dolgozik adminisztrátorként, nettó 166 ezer forintot kap kézhez. Szeretne már külön élni szüleitől, de anyagi okok miatt nem teheti meg. Az otthoni rezsibe, ételbe havi 60 ezer forintot ad, kifizeti a telefonszámláját, néha ruhát vesz, néha elmegy a barátokkal szórakozni, körülbelül havi 30 ezer forintja marad. A legnagyobb álma, hogy elhagyja a mamahotelt, azonban ez elérhetetlennek tűnik számára, hiszen a 30 ezer forintos havi megtakarítással egy 15 milliós házra összespórolni mindösszesen 500 hónap, azaz röpke 41 év. Tisztelt Államtitkár Úr! A két fiatalban van még néhány közös: a devizaválság és egyéb rossz tapasztalatok miatt nem akarnak eladósodni már önálló életük kezdetén, és messze vannak még a családalapítástól, tehát a CSOK vagy a babaváró sem opció nekik. Két konkrét esetet vázoltam fel, de sok tízezer fiatal van hasonló helyzetben, hiszen a 25 év alattiak átlagkeresete a KSH szerint 189 ezer forint, ebből pedig ilyen albérletárak vagy épp élelmiszerárak mellett nem lehet félretenni, illetve manapság nem huszonévesen vágnak bele a fiatalok a gyermekvállalásba, és az sem biztos, hogy minden fiatal három gyereket akar. Mit tanácsol nekik, kedves államtitkár úr?
Köszönöm szépen, képviselő úr. A válaszra Zsigó Róbert államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Köszönöm szépen a kérdését. Mindannyian tudjuk, emlékszünk rá, 2010-ben egy csődközeli országot vettünk át, amelyben a költségvetés is kiszolgáltatott helyzetben volt, és a magyar családok is kiszolgáltatott helyzetben voltak. Azóta a magyar emberekkel közösen próbáljuk rendbe tenni az országot, a gazdaságot, megpróbáljuk segíteni a családokat, és minden eszközünkkel azon vagyunk, hogy mindenkinek segítsünk, így a fiataloknak is. A járvány hatásainak a csökkentése érdekében a fiatalok anyagi biztonságát erősítve a kormány döntése alapján a Diákhitel Központ a fennálló diákhiteltőke- és -kamattartozás tekintetében minden ügyfele számára 2020. december 31-éig hitelmoratóriumot hirdetett, valamint bevezette a szabad felhasználású Diákhitel Pluszt. Ezenfelül a kormány kiterjesztette a KRESZ-vizsga támogatását. Mint az ismert ön előtt is, 2018. június 1-jétől a KRESZ-vizsga díját az állam megtéríti a húsz év alatti fiataloknak 25 ezer forint értékben, ezt a kedvezményt most kiterjesztettük. A kormány kiterjesztette a nyelvvizsga után járó támogatást is. Mint az ismert, 2018. január 1-jétől a nyelvvizsga díját az állam megtéríti a 35 év alatti fiataloknak, jelenleg 40 250 forint értékben. A nyelvvizsga-támogatást 2020. augusztus 31-éig 86 360 fiatal vette igénybe, és azóta is növekedett ez a szám. A KRESZ-vizsga-támogatást pedig 2020. augusztus 31-éig 61 645 fiatal vette igénybe, és azóta is növekedett ez a szám. Ha emlékszik, Gyurcsány Ferenc annak idején azt mondta, azt üzente a fiataloknak szó szerint, hogy el lehet menni ebből az országból. Mi mindent elkövettünk az elmúlt időszakban és elkövetünk az ezt követő időszakban is, hogy a fiatalokat támogassuk, hogy családot tudjanak alapítani, hogy tudjanak továbbtanulni, és boldogulni tudjanak az életben. Köszönöm szépen a figyelmüket. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Farkas Gergely képviselő úré a szó. Parancsoljon!
Tisztelt Államtitkár Úr! Én két konkrét élethelyzetet vázoltam fel, olyan fiatalokét, akik szeretnének előrejutni, de a jelenlegi lehetőségeik nem teszik lehetővé. Erre mi az ön válasza számukra? Gyurcsány Ferenc, illetve diákhitel. Igen, hitelt ajánl a fiataloknak, miközben elmondtam, hogy a fiatalok nem akarnak eladósodni, nem szeretnék az önálló életüket adóssággal kezdeni. Illetve azt tudja felhozni a kormány érdemeként, hogy egy körülbelül 20 ezer forintos KRESZ-vizsgát ingyenesen megcsinálhatnak, és egy 30 ezer forintos nyelvvizsgát, ami nagyon fontos, de hát, ne haragudjon, nem ebből fognak majd ők később ingatlant, házat venni, vagy nem ebből fognak gyarapodni. Az a baj, hogy Gyurcsány Ferenc valóban azt mondta, hogy el lehet menni, de önök nem mondják ezt, csak a tevékenységükkel elérik azt, hogy a fiatalok kilátástalanságukban nem látnak más megoldást, mint hogy elvándorolnak. Nem véletlen, hogy az elmúlt időszakban több százezer fiatal hagyta el az országot, egyszerűen azért, mert nem tudnak Magyarországon előrejutni. A kérdésem lényege az volt, hogy önök mindig azt hangsúlyozzák, hogy mennyi embernek segítenek, és valóban, nagyon jó, hogy a nagycsaládosoknak segítenek, ugyanakkor rengeteg fiatalt az út szélén hagynak. Kérem, foglalkozzanak velük is [[Az elnök a csengő megkocogtatásával jelzi az időkeret leteltét.]] , mert ha ezek az emberek elmennek Magyarországról, az óriási tragédia lesz. [[13.20]]
Köszönöm szépen, képviselő úr. Egyperces viszonválaszra államtitkár úré a szó. Parancsoljon!
Köszönöm, képviselő úr. Sajnálom, hogy nem figyelt a válaszomra. Éppen azt mondtam önnek és az Országgyűlésnek, hogy mindenkinek igyekszünk segíteni. A fiataloknak is segítettünk az elmúlt időszakban. A kormány folyamatosan bővíti azon támogatások, lehetőségek körét, amelyek a fiatalok továbbtanulását, családalapítását, otthonteremtését, nyelvtanulását és elhelyezkedését segíti. Azért tesszük ezt, mert azt gondoljuk, hogy minél több lehetőséget teremtünk a fiataloknak, minél több lehetőséggel tudnak élni, annál nagyobb eséllyel tudnak elhelyezkedni, munkát vállalni, családot alapítani és otthont teremteni. [[Varju László: Hol?]] Azt gondolom, hogy ez a politika, amelyet 2010 óta a polgári kormány folytat, amely egy családbarát fordulat, amely megpróbálja a fiatalokat is, a családosokat és az időseket is támogatni, egészen más, mint az, ha emlékszik, ami 2010 előtt volt itt képviselőtársaim bekiabálnak , amikor minden lehetőséget elvettek többek között egyébként a fiatalok elől is. [[Varju László: Most vették el!]] Köszönöm szépen a figyelmüket. [[Taps a kormánypárti padsorokból.]]
Köszönöm szépen, államtitkár úr. Tisztelt Képviselőtársaim! 13 óra 21 perc van. Emlékeztetem önöket, hogy az elfogadott házszabálytól való eltérés értelmében az azonnali kérdések tárgyalása során a 60. percet követően a miniszterelnök és a miniszter az azonnali kérdéseket nem köteles személyesen megválaszolni.Tisztelt Országgyűlés! Képviselőtársaim! Csányi Tamás és Lukács László György képviselő urak, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” címmel. Tisztelt Képviselőtársaim! A miniszter úr távolléte miatt válaszadásra Rétvári Bence államtitkár urat jogosította fel. [[Jelzésre:]] Csányi Tamás képviselő úr következik. Parancsoljon, képviselő úr, öné a szó.
Köszönjük szépen, megvárjuk miniszter urat.
Nem lehet, képviselő úr, azon az időponton túl vagyunk [[Derültség a Fidesz soraiból.]] , most mondtam el éppen a házszabályi rendelkezdést. Köteles elfogadni ezt.
Akkor viszont visszavontnak tekintjük. Köszönjük szépen. [[Derültség a Fidesz soraiból. Dr. Rétvári Bence: Ilyen még nem volt! A szemembe néztek és visszavonták! Megijedtek tőlem! Megijedtek a maszkomtól, emeletes vonat van rajta!]]
Köszönöm szépen. Tisztelt Országgyűlés! Képviselőtársaim! Dudás Róbert és Nunkovics Tibor képviselő urak, a Jobbik képviselői, azonnali kérdést kívánnak feltenni az innovációért és technológiáért felelős miniszternek: „Miért játszik a Kormány az ország energiabiztonsága mellett több ezer mátrai család életével és jövőjével?” címmel. Tisztelt Képviselő Urak! Miniszter úr távolléte miatt válaszadásra Schanda Tamás államtitkár urat jogosította fel. Dudás Róbert képviselő urat illeti a szó. Parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! Első parlamenti felszólalásom is a Mátrai Erőművel volt kapcsolatos, ami az erőmű fontosságán, nemzetgazdasági, nemzetstratégiai szerepén túl abból fakad többek között, hogy ott élek, így ismerem a Mátrában élők életét, gondjait, problémáit, helyzetét, és azt is tudom, hogy a Mátrai Erőmű milyen fontos szerepet játszik az ottani munkavállalók és a családjaik életében.Most szeretném nagyon röviden az elmúlt három év történéseit felvázolni, sajnos csak vázlatosan tudom mindezt megtenni. Az előző német tulajdonostól három évvel ezelőtt megvette egy Mészáros Lőrinc nevű magánszemély a Mátrai Erőművet egy cseh céggel karöltve, akkor 5,9 milliárd forintért. Ekkor azt mondta a magyar állam, hogy ennyi pénzért nem éri meg, ezért nem veszi meg a magyar állam. Alig telt el négy nap, kifizették a cseheket, négyszeres haszonnal szálltak ki, talán az évszázad vagy az évezred üzletét csinálták ebből a cseh cégek azért, mert azt mondta Mészáros, hogy a csehek be akarták zárni az erőművet, ő pedig ezt nem engedi. Ennek még később fontos szerepe lesz. Tavaly decemberben zárult le az a tranzakció, amelynek keretén belül a magyar állam megvette a Mátrai Erőművet, már nem 5,9 milliárd forintért, hanem 17,4 milliárdért. Ha minden összeget figyelembe veszünk, a feltőkésítést és más vonzatos költséget, akkor 75 milliárd forintnál tartunk. Józan logikával érthetetlen, hogy miért nem három évvel azelőtt vette meg az állam, és miért kellett hagyni, hogy egy tolvaj kirabolja azt. És hogy mivel magyarázta Mészáros Lőrinc, vagyis mivel magyarázta Orbán Viktor összekevertem a két személyt , hogy meg kell venni a magyar államnak? Azzal magyarázta, hogy Mészáros Lőrinc be akarja zárni az erőművet, megfenyegette a kormányt. Ezt mondta tíz hónappal ezelőtt a miniszterelnök úr. Legyünk őszinték: ez mennyire életszerű? Nagyon vicces fiú ez a Lőrinc. Nem egészen egy év elteltével most a köztársasági elnök azt mondja, hogy be kell zárni az erőművet. Államtitkár úr, a Mátrai Erőművet meg kell menteni, korszerűsíteni kell, mert nemcsak nemzetstratégiai fontosságú cég, hanem több mint kétezer munkavállaló megélhetését biztosítja. Mit tesz ennek érdekében a kormány? [[Taps a Jobbik padsoraiban.]]
Köszönöm szépen, képviselő úr. A válaszra Schanda Tamás államtitkár úrnak adok szót. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Tudja, kitől kell megmenteni a Mátrai Erőművet? Önöktől. Önöktől és a baloldali barátaiktól, mert ők azok, akik be akarják zárni ezt az erőművet, és ők azok, akik el akarják venni az ott dolgozó emberek munkáját.Tisztelt Képviselő Úr! Az a kérésem, hogy értsünk egyet néhány alapvető kérdésben. Egyrészt értsünk egyet abban, hogy az erőmű jelenleg kulcsfontosságú szerepet tölt be a magyar villamosenergia-ellátásban, hiszen a villamosenergia-termelésünk 16 százalékát adja. Valóban egy fontos foglalkoztatóról van szó, egy olyan cégről, egy olyan vállalatról, amely sok ezer embernek biztosítja a megélhetését Magyarországon, nemcsak az erőműben, hanem a kapcsolt vállalkozásokban. Ezeknek az embereknek a munkahelyét meg kell védeni, és mi meg is fogjuk védeni. Az ön baloldali barátai azok, akik folyamatosan támadják az erőművet, és be akarják zárni. Beszéljen velük! Legalább egyszer legyen valami haszna annak, hogy önök teljesen megfordították a Jobbik politikáját, és összeálltak a baloldallal. Legyen végre egyszer ennek valami értelme, és győzze meg őket arról, hogy ne támadják folyamatosan a Mátrai Erőművet! Tisztelt Képviselő Úr! A köztársasági elnök pedig nem azt mondta, hogy be kell zárni ezt az erőművet. Azt mondta, hogy be kell fejezni a széntüzelés használatát, át kell alakítani az erőművet, és modernizálni kell. Mi pontosan ezt tesszük, tisztelt képviselő úr. Ha elolvasná, és egyszer venné a fáradságot, hogy megnézi a kormányzati dokumentumokat, stratégiákat, klíma- és természetvédelmi akciótervet, akkor pontosan ezt találná benne, hogy mi erre az erőműre építeni szeretnénk, megőrizzük állami tulajdonban, megőrizzük állami tulajdonban Magyarország lignitvagyonát, nemzetstratégiai jelentőségűnek tartjuk, és ráadásul soha nem látott fejlesztéseket indítunk a térségben és az erőműnél, hogy modernizáljuk és környezetbaráttá tegyük. Köszönöm megtisztelő figyelmét. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra Dudás Róbert képviselő úré a szó. Parancsoljon!
Köszönöm a szót, elnök úr. Államtitkár úr sosem tette magasra a lécet a válaszaival, de most ezt is sikerült leverni. Ne szórakozzanak már, kérem, az ország energiabiztonsága mellett több mint kétezer család megélhetésével! Gondoljon bele, hogy mit érez most az a több mint kétezer munkavállaló, akinek egyébként, bár ön most azt mondja, hogy meg fogják menteni a munkahelyét, a köztársasági elnök valószínűleg nem légből kapott hírtől vezérelve azt mondja, hogy be fogják zárni, meg fog szűnni ez a munkahely. Ez nem játék!A Mátrai Erőművet korszerűsíteni kell. Nem kellett volna hagyni, hogy három éven keresztül a miniszterelnök strómanja kirabolja! 5,9 milliárd helyett 75 milliárdot költenek most rá. Elköltötték azt az összes pénzt, amit az előző német tulajdonos felhalmozott annak érdekében, hogy a kötelező korszerűsítést el lehessen végezni. Amit önök most csinálnak, az hűtlen kezelés. Hűtlen kezelés az országgal szemben, hűtlen kezelés az erőművel szemben, hűtlen kezelés a Mátrai Erőmű dolgozóival szemben, mindenkivel szemben. Kérem, végre kapjanak észhez, tegyenek meg mindent az erőmű megmentése érdekében, hiszen stratégiai fontosságú üzemről van szó. [[Taps a Jobbik padsoraiban.]]
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Lehet ostoba hazugságokat ismételni az Országgyűlésben, csak semmi értelme. Lehet álhíreket terjeszteni az Országgyűlésben, lehet használni a képviselői megszólalást arra, hogy összevissza hülyeségeket beszéljen [[Moraj a Jobbik soraiban.]] , csak ennek semmi értelme nincsen. Tisztelt Képviselő Úr! Ha odafigyelt volna a válaszomra, akkor pontosan tudná, hogy arról beszéltem, hogy ezt az erőművet modernizálni szeretnénk, környezetbaráttá szeretnénk átalakítani, és a klímavédelmi szempontoknak megfelelő fejlesztéseket fogunk végrehajtani úgy, hogy egyébként megvédjük az ott dolgozó magyar emberek munkahelyét. [[13.30]] Tisztelt Képviselő Úr! Ezt nemcsak én mondom, ezt mondta a köztársasági elnök is. Az, hogy ön hazudozik, fake newsokat gyárt, és egyébként pedig az Országgyűlés nyilvánosságát használja arra, hogy megzavarjon magyar embereket és a Mátrai Erőműben dolgozó munkavállalókat, az az ön felelőssége. De ne tegye ezt, tisztelt képviselő úr! Mi átalakítjuk ezt az erőművet, és alapvetően fejlesztéseket fogunk végrehajtani. Lesz itt naperőmű, lesz kombinált gázblokk, és még hosszasan lehetne sorolni a fejlesztéseket. Képviselő úr, támogassa ezt, és ne támadja! Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Bangóné Borbély Ildikó képviselő asszony, az MSZP képviselője, azonnali kérdést kíván feltenni az innovációért és technológiáért felelős miniszternek: „Mi történik itt?” címmel. Tisztelt Képviselő Asszony! Miniszter úr távolléte miatt válaszadásra Schanda Tamás államtitkár urat jogosította fel. Bangóné Borbély Ildikó képviselő asszonyé a szó. Parancsoljon!
Köszönöm szépen, elnök úr. Tisztelt Képviselőtársak! Tisztelt Államtitkár Urak! 2018. november 20-án belobbant a gáz a nagyhegyesi gáztározóban. Egy hibás vezeték okozta a problémát, és több mint 9 órán keresztül tombolt a tűz Nagyhegyes és Hajdúszoboszló között. Itt még az utat is le kellett zárni több óra hosszára, és több mint 35 tűzoltó oltotta a tüzet. 2019. november 18-án hajnalban gázrobbanás volt Püspökladányban. Egy felszín alatti vezeték robbant be, a lakóházaktól néhány száz méterre. Itt is több órán keresztül tombolt a tűz. Tőlünk Püspökladány 16 kilométerre van, még ott is iszonyatos félelmet keltett a lakosságban, olyan irtózatos hangja volt ennek a gázrobbanásnak és magának a tűznek. Majd múlt héten, 2020. október 5-én újra gázrobbanás volt a nagyhegyesi gáztározóban, alig 800 méterre a lakóházaktól. Beszélve a dolgozókkal és azokkal, akik ismerik ezeket a területeket, azt mondják, hogy az elmaradt karbantartások miatt vannak ezek a robbanások, meg a szakemberhiány miatt. Államtitkár úr, nyugtasson meg! Lehet azt mondani a közvéleménynek vagy a politikusoknak, hogy ez két év alatt csupán három robbanás volt, de ez egy megyén belül, és Nagyhegyesen, ahol a MOL telephelye van, kétszer történt az elmúlt években. Államtitkár Úr! Nyugtasson meg, hogy van információjuk arról, hogy mi történt az elmúlt héten Nagyhegyesen, és ez nem rendszerszintű lesz, és nem rendszerszintű hibáról beszélünk, hogy olyan régiek a vezetékek, hogy nem újították fel ezeket a vezetékeket. Szerintem ez sokkal fontosabb téma annál, úgyhogy kormányzati szinten figyeljenek most már oda, hogy a lakosság veszélyben van vagy nincs veszélyben. Várom megtisztelő válaszát, államtitkár úr.
Köszönöm szépen, képviselő asszony. Schanda Tamás államtitkár úrnak adok szót a válaszra. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Asszony! Szerintem is egy fontos témáról van szó; egy olyan témáról, amit nem kéne politikai kérdéssé emelni. És nem úgy kéne leadni az azonnali kérdést, hogy „Mi történik itt?” Ha rendesen felteszi a kérdését, akkor tudok rá válaszolni. Azt is meg tudom most önnek ígérni, hogy utána fogok nézni annak, hogy mi az, amit elmondott. De önnek lehetősége van képviselőként komolyan venni a feladatát, és érdemi kérdést föltenni, és érdemi kérdést jelezni. Akkor tudunk is rá válaszolni. De ha szándékosan elrejti a valós kérdést, ha szándékosan nem osztja meg az információt, arra úgy nagyon nehéz válaszolni. Tisztelt Képviselő Asszony! Én az Innovációs és Technológiai Minisztériumot képviselem. Ez a minisztérium az energiabiztonságért, az energiaellátásért, a klímapolitikáért, a felsőoktatásért, a szakképzésért, a kutatásért, a fejlesztésért, az uniós forrásokért, a hazai fejlesztési forrásokért, a digitalizációért, és azt hiszem, még a közlekedésért, és lehetne még sorolni, hogy milyen területekért felelős. Több ezer ember dolgozik a minisztériumban. Én elhiszem, hogy ön azt gondolja, hogy én minden kérdésre tudok válaszolni, ha ön nem osztja azt meg velünk, de ha komolyan veszi a munkáját, és nem politikát akar csinálni szakmai kérdésekből, ha ön valósan aggódik azokért az ügyekért, amiket idehoz az Országgyűlés elé, akkor nem azt írja ide, hogy „Mi történik itt?”, hanem valós kérdést tesz fel, és akkor valós válaszokat fogok adni. Képviselő Asszony! Ne politikát csináljon ilyen fontos kérdésekből, hanem vegye komolyan a megbízatását, valós kérdéseket tegyen fel, és akkor valós válaszokat fogunk adni! Nem álhírek gyártására és kommunikációs aktivitásokra van szükség, hanem érdemi munkára. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Bangóné Borbély Ildikó képviselő asszonyé a szó. Parancsoljon!
Hát, ha már ilyen kioktató hangulatban van, államtitkár úr, akkor folytassuk ilyen kioktató hangulatban! Államtitkár Úr! Az azonnali kérdések órája ilyen műfaj, nem kell előre leadni a témát.A másik meg, államtitkár úr, hogy az elmúlt tíz évben vagy csak azt mondom, mióta én képviselő vagyok, az elmúlt hat évben hányszor válaszoltak önök egyetlenegy feltett kérdésre is, vagy csak itt a mai napon? Hát, kioktatnak bennünket?! Hát, államtitkár úr, ha ön komolyan venné az államtitkári munkáját, akkor ön válaszolna akár az előttem feltett kérdésre, amit jobbikos képviselőtársam a Mátrai Erőmű kapcsán tett fel. Nem válaszolt! Államtitkár Úr! Én csak remélni tudom, hogy egy ilyen fontos kérdésben, úgy, hogy az elmúlt két évben három komoly gázrobbanás történt Magyarországon, önöknek nem kell itt keresgetni a választ, hanem ön idejött volna, és egyáltalán tudna arról, hogy múlt héten Nagyhegyesen, a MOL telephelyén újra gázrobbanás történt, ott, ahol két évvel ezelőtt, vagy mondjuk, egy évvel ezelőtt Püspökladányban, ahol egy ember szélességű gázvezeték robbant be. Államtitkár Úr! Vegye komolyabban a munkáját, és akkor én is kérem önt, hogy végezze el a parlamentben a munkáját, és végre hat év után egyszer adjon hiteles választ nekünk. Köszönöm szépen, elnök úr.
Köszönöm szépen, képviselő asszony. Schanda Tamás államtitkár úré a szó. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Az Országgyűlés méltóságának megőrzése érdekében nem kívánok válaszolni képviselő asszonynak. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Mindenkit arra kérek, hogy az indulatait, amennyire lehet, próbálja fékezni, és próbáljon indulatmentesen, a szakmaiságot is szem előtt tartva, politikushoz méltó válaszokat és politikushoz méltó kérdéseket feltenni ebben a Házban. Tisztelt Országgyűlés! Varju László képviselő úr, a DK képviselője, azonnali kérdést kíván feltenni a pénzügyminiszternek: „Egy elvesztegetett évtized” címmel. Tisztelt Képviselő Úr! Miniszter úr távolléte miatt válaszadásra Tállai András államtitkár urat jelölte ki. Varju László képviselő urat illeti a szó. Parancsoljon!
Köszönöm szépen. Bízom abban, hogy nem ebben a kioktató stílusban folytatja majd államtitkár úr. Bízom abban, hogy a Pénzügyminisztérium higgadtsága lehetőséget ad arra, még akkor is, ha emlékeztetnem kell arra önt, hogy amikor tíz évvel ezelőtt átvették a kormányzást, kifejezetten szörnyülködve beszéltek arról, hogy a megelőző három évben lezajlott válság nyomán az államadósság 80 százalékra emelkedett. Ezt tekintették akkor a gazdaság fő problémájának, még az Alaptörvényükbe is belevették a célt, hogy ezt a nemzeti össztermék felére kell csökkenteni. A miniszterelnökük egy napirend előtti felszólalásában jegyezte meg, hogy hálát kéne adni a jóistennek, amiért ennek ellenére itt ülünk büntetlenül mármint mi. Ember, érti?! mondta magából kikelve az akkori szónoknak, a felszólalónak. Nos, nézzük, hogy állunk most! Július végén… a hiány az eredetileg tervezettnek az év végére elérheti a 10 százalékát is. A gazdasági visszaesést az Európai Bizottság prognózisa 7 százalékra teszi. Mindezt összevetve a Fitch Ratings 78,3 százalékos adósságot jelez az idei év végére, ami már igazán nincs messze a 80 százaléktól, amit önök tíz éve valóságos apokalipszisként éltek meg. És akkor még nem is szóltam a vezető európai hitelminősítő, a Scope Ratings prognózisáról, ami optimista szcenárió esetére 80 százalékos adóssággal számol, mert pesszimista verziója már 90 százalékot mond. Maradjunk azonban csak a Fitch előrejelzésénél! Mint ahogy a tavalyi év végén az adósságráta 66,3 százalék volt, akkor ez azt jelenti, hogy miközben önök alig burkoltan börtönnel fenyegettek bennünket, addig önöknek egyetlen év alatt sikerült 12 ponttal növelni mindezt. Ember, érti?! idézhetném itt a kormányfőt. Árulja el ezek után, tisztelt államtitkár úr, mit kívánnak tenni, hogy az adósság a célul kitűzött 50 százalék alatt legyen. Köszönöm szépen. [[13.40]]
Köszönöm szépen, képviselő úr. A válaszra Tállai András képviselő úrnak, államtitkár úrnak adom meg a szót, parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Volt ott azért más probléma is, amikor 2010-ben átvettük a kormányzást. Ha megengedi, az államadósság is nagy probléma volt, hogy önök fölvitték 80 százalék alá, és alig 50 százalék fölött vették át a GDP-hez mérten; de ettől nagyobb probléma volt talán a devizahiteleseknek, több százezer családnak több millió embert érintett a kilátástalansága, hogy nem tudott törleszteni. Ezt önök csinálták, önök vitték bele, hogy a magyar családokat eladósítsák.Mondhatnám önnek a rezsicsökkentés kérdését, illetve a magas rezsiszámlák kérdését, amire az első ciklusban lépett a kormány, amelynek a hatása ma is érződik a magyar családok életében. Vagy mondhatnám önnek a több mint 12 százalékos munkanélküliséget, hogy több mint 600 ezer embernek nem volt munkája. 2010-ben erre lépett a kormány a gazdaságfejlesztési támogatásokkal, állami szinten pedig a közfoglalkoztatási rendszer hatékony kialakításával. Ami az államadósság kérdését illeti, egyértelmű volt a kormány célja: az államadósságot csökkenteni kell; a költségvetési hiányt is és ezzel együtt az államadósság mértékét. Nagyon komoly eredményt tud felmutatni a kormányzat az államadósság csökkentésében, hiszen 70 százalék alá vitte, már most 66 százaléknál járt az államadósság mértéke a GDP-hez mérten. Ezt európai, európai uniós szinten is elismerték, hiszen a magyar gazdaság teljesítménye beleértve az államadósság-csökkentést, a költségvetési hiány lefaragását, a GDP növelését Európa élvonalába tartozott és egyébként tartozik ma is. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra Varju László képviselő úré a szó, parancsoljon!
Köszönöm szépen. Tisztelt Államtitkár Úr! Ön is jól tudja, hogy a devizahitelesek csapdáját az a Járai Zsigmond által vezetett Magyar Nemzeti Bank állította elő, akit önök preferáltak. Majd utána ahelyett, hogy egyébként segítettek volna az embereknek, egy dolgot csináltak: a haverjaikat kimentették a helyzetből, majd utána, amikor lehetett volna, hogy az embereknek segítsenek, akkor sem az eredeti árfolyamon, hanem egyébként egy jóval magasabb árfolyamon adták meg a módot. Ez az, amit önök előállítottak ebben a helyzetben.Úgyhogy lehet csűrni-csavarni a számokat, tisztelt államtitkár úr, ezek makacs dolgok. Az államadósság az önök tíz esztendeje alatt csak növekedett, éppen ezért az elmúlt tíz év gyakorlatilag teljes egészében elvesztegetettnek tekinthető. Matolcsy Györgynek, az önök vezető gazdasági stratégájának bő tíz éve igaza volt, hogy a hagyományos közgazdasági tankönyveket nyugodtan el lehet dobni, csak önök egy dolgot felejtettek el: elolvasni előtte. Köszönöm szépen.
Köszönöm szépen, képviselő úr. Egyperces viszonválasz illeti meg az államtitkár urat. Parancsoljon!
Köszönöm szépen. Tisztelt Képviselő Úr! A devizahitel kérdését nem lehet másra kenni, hiszen a kormány, az Országgyűlés többsége, önök semmilyen jogszabályt, törvényt nem hoztak annak érdekében, hogy megvédjék a magyar állampolgárokat; nemhogy nem hoztak, hanem még ösztönözték is a szabályozók elmaradásával, a bankok serkentésével. Ezt ne kenje másra! Az, hogy belevittek közel kétmillió embert, szerződést a kilátástalanságba, ez az önök tette és az önök bűne. A devizahitel tekintetében egyébként a kitettségét teljesen megszüntette a magyar állam, hiszen a devizahitelek helyett a magyar lakosság finanszírozza az állampapír plusszal most már jelentős részét az államadósságnak. Az államadósság csökkentése most is cél, azonban önnek tudnia kell: válság van. Válságidőben a makroszámok átalakulnak [[Az elnök a csengő megkocogtatásával jelzi az időkeret leteltét.]] hiszen akkor miből finanszíroznánk a védekezést, miből finanszíroznánk a gazdaság újraélesztését? Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Képviselőtársaim! Csárdi Antal képviselő úr, az LMP képviselője, azonnali kérdést kíván feltenni a pénzügyminiszter úrnak: „Meg kelle jelennie a társadalompolitikának az adórendszerben?” címmel. Tisztelt Képviselő Úr! A miniszter úr távolléte miatt válaszadásra Tállai András államtitkár urat jogosította föl. Csárdi Antal képviselő úré a szó.
Köszönöm szépen a szót. Tisztelt Államtitkár Úr! Azt gondolom, hogy önnek is illene tudni és reményeim szerint talán tudja is, hogy a mai Magyarországon ebben a járvány sújtotta időszakban vagy a járvány okozta gazdasági helyzetben családok százezrei kénytelenek kisebb jövedelemből megélni, mint ahogy meg kellett élniük a járvány kitörése előtt. És azt gondolom, hogy önnek is tisztában kell lennie azzal a ténnyel, hogy emiatt családok százezreinek okoz nehézséget megvenni a mindennapi alapvető élelmiszert a boltokban vagy a piacon. És azt gondolom, hogy sokszor vívtunk már csatát annak érdekében, hogy a magyar kormány végre jelenítsen meg egy társadalompolitikát az adórendszerében, és csökkentse le az alapvető élelmiszerek áfáját 5 százalékra.Gondolom, nem véletlen van az, hogy a gyógyszerek áfája 5 százalék. Hiszen minél nagyobb, szélesebb körnek akarjuk könnyen elérhetővé tenni; gondolom, nem véletlen van az, hogy a Braille-tábla, a Braille-írógép áfája 5 százalék, hiszen azt gondolom, hogy egy társadalompolitikai kép kell hogy emögött megbújjon. Épp ezért kérdezem a tisztelt államtitkár urat: ön szerint hány családnak van szüksége elérhető árú alapvető élelmiszerekre? Ön szerint hány családnak van szüksége elérhető árú éttermekre, illetve ön szerint hány családnak van szüksége újépítésű lakásokra? Egy szám szerinti választ szeretnék kapni. Valamint egy zárókérdés: mikor kívánja a magyar kormány végre megjeleníteni bármilyen társadalompolitikai célkitűzését például az áfarendszerben, az áfatörvényben? Köszönöm szépen.
Köszönöm szépen, képviselő úr. A válaszra megadom a szót Tállai András államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Képviselő Úr! Azért azt tisztázzuk, hogy az önök adóprogramjában, amit 2018-ban a választópolgárok elé tártak, abban többkulcsos személyijövedelemadó-rendszert szerettek volna bevezetni, sok-sok új adónemet, a társasági adót szeretnék emelni, hiszen kétkulcsossá szeretnék újra tenni; zöldadót és rengeteg újféle adót szeretnének bevezetni. Ez nagyon nem passzol azzal, amit ön rendszeresen itt az Országgyűlésben elmond kitartóan és ezt tisztelem önben , hogy csökkenteni kell valaminek az áfáját, azt soha nem mondja meg, hogy minek, de valaminek az áfáját. De mielőtt folytatnánk az áfavitát, hogy be kelle építeni az adórendszerbe mindennemű termékek, szolgáltatások áfájának csökkentését, szeretném elmondani, hogy 2010 óta több alapvető élelmiszer áfája csökkent. Ezt önnek tudnia kell. Az élőállat, a baromfi, a hús, a hal, a tojás, a tej áfáját csökkentettük 5 százalékra. Az éttermi szolgáltatások áfája szintén csökkent. És szintén nem illik önhöz, de mégis el kell mondanom, hogy ön vagy az önök párttársai mivel minden évben szavaztunk valamilyen termék vagy szolgáltatás áfájának csökkentéséről , önök egyetlenegyszer sem szavazták meg itt a parlamentben. Ez politikai kétszínűség, amit ön csinál. Nyilván azt gondolja, hogy az emberek körében népszerű, hogy ön feláll, minden héten elmondja, hogy ej, csökkenteni kell az áfát, de nem mondja meg, minek kell csökkenteni az áfáját, miközben egyébként rengeteg terméknek így is le van csökkentve az áfája; egyébként pedig, amikor meg szavazni kell róla, akkor a parlamentben ezt nem szavazza meg. Hogy milyen okból, azt csak önök tudják. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra Csárdi Antal képviselő úré a szó. Parancsoljon!
Köszönöm szépen a szót. Tisztelt Államtitkár Úr! Azt gondolom, hogy ön egy tanult, kiváló államtitkár. [[Taps a kormánypárti padsorokból.]] Tehát ne csináljon úgy, mint ha szövegértési nehézségekkel küzdő, általános iskolás alsó tagozatos gyerek szintjén lenne! Ez nem számomra sértő, hanem a választók számára sértő! Az alapvető élelmiszerekről, azt gondolom, ön is meg tudja mondani, hogy mely termékek tartoznak ide: például a tejtermékek, melyek 27 százalékkal adóznak, például a zöldségek, például a gyümölcs; ezek mind-mind 27 százalékkal adóznak. [[13.50]] Nem válaszolt egyetlenegy kérdésemre sem, remélem, nem azért, mert nem értette a kérdést. Úgyhogy elismétlem még egyszer a kérdést, és próbáljon meg csak a kérdésre és az arra adandó válaszra koncentrálni! Hány családnak van szüksége alapvető élelmiszerekre, és ezzel szemben hány családnak van szüksége olcsó éttermekre? Ezt a számpárt, ha egymás mellé állítjuk, akkor ki fog derülni, hogy melyiknek kellene 5 százalékosnak lenni. Köszönöm szépen. [[Z. Kárpát Dániel és Kocsis-Cake Olivio tapsol.]]
Köszönöm szépen, képviselő úr. Egyperces viszonválaszra Tállai András államtitkár úré a szó. Parancsoljon!
Tisztelt Képviselő Úr! Ön kérdést tett fel nekem, akkor én is kérdést teszek fel, ha megengedi. [[Csárdi Antal: Ne! Államtitkár úrnak az a dolga, hogy válaszoljon! Az elnök csenget.]] Miért nem szavaztak meg 2012 óta egyetlenegy áfacsökkentési javaslatot sem a parlamentben? Mi ennek az oka? Miért nem szavazta meg a tej áfájának a csökkentését, a tojásét vagy a baromfihúsét? Miért nem szavazta meg? Nem tud rá válaszolni! Nem tud rá válaszolni. Természetes, hogy fontos az áfa csökkentése, de sokkal fontosabb az, hogy az embereknek a jövedelme növekedjen, a nyugdíjak megfelelő módon növekedjenek, a bérek növekedjenek. 2020 első félévében 10 százalékkal növekedtek a bérek Magyarországon. Azt gondolom, hogy ebben a válságos időszakban ez igen jó arány. És egyébként a fogyasztás is folyamatosan nő a válság ellenére. Ezek az adatok azt mutatják, hogy a kormány gazdaságpolitika tekintetében, adópolitika tekintetében jó úton jár. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Kocsis-Cake Olivio képviselő úr, a Párbeszéd képviselője, azonnali kérdést kíván feltenni a Miniszterelnökséget vezető miniszternek: „Mi folyik itt?” címmel. Tisztelt Képviselő Úr! Miniszter úr távolléte miatt válaszadásra Orbán Balázs államtitkár urat jogosította fel. Kocsis-Cake Olivio képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! A Biodómmal kapcsolatban szeretném önt kérdezni. [[Dr. Rétvári Bence: Miért nem Karácsony Gergelyt? A tulajdonost kéne kérdezni.]] Az új fővárosi városvezetés az előző városvezetéstől, illetve a kormánytól nagy, súlyos terhet vett át a Biodómmal. Ahogy azt a kormányzati beruházásoknál láttuk, az eredeti tervek többszöröse lett az ár. A becsült összköltség 2014-ben még 16 milliárd volt, aztán ’15-ben 25 milliárd, 2017-ben 40 milliárd, 2019 végén meg 64 milliárdot terveztek.Az új városvezetés, azt gondolom, hogy felelősen járt el, és megvizsgálta, hogy mit lehet kezdeni a Biodómmal, megvizsgáltuk, hogy mit lehet kezdeni ezzel a nehéz helyzettel. Jelenleg az a helyzet, hogy a jelentés szerint 16,4 milliárdból be lehetne fejezni ezt a projektet. Ez egyébként 10 milliárddal kevesebb, mint az eddigi kalkuláció. Ebből hatmilliárd megtalálható a fővárosnál támogatásként, a Hermina garázs meg nem építésével 5,7 milliárd forint még hozzáadható a projekthez, illetve és a jelentés legfontosabb eredménye plusz 5 milliárd kellene még 2024-ig lépcsőzetesen a projektig. A javaslat szerint meg a tervek szerint be kéne fejezni ezt a projektet, mert a visszabontása több tíz milliárddal járna, és az sem jó, ha egy torzó áll Budapest közepén. Szóval, itt lenne az 5 milliárd forintos kérdés államtitkár úrhoz, hogy mit tervez a kormány a Biodómmal, és kifizetike azt az 5 milliárd forintot 2024-ig, amely ahhoz szükséges, hogy a Biodómot befejezzék, a Biodóm felálljon, és elkezdhessen működni. Várom válaszát.
Köszönöm szépen, képviselő úr. Mint említettem, a választ Orbán Balázs államtitkár úrtól fogjuk hallani. Parancsoljon, államtitkár úr! Öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Én pedig visszakérdeznék: hogyha ön ezzel összefüggésben folytatott egyeztetéseket párttársával, Budapest megválasztott főpolgármesterével, Karácsony Gergellyel, akkor ő erre a kérdésre milyen válaszokat adott? Ugyanis jelen pillanatban a Biodóm-projekt Budapest Főváros Önkormányzatának a projektje. A kormány a Biodóm-projektet korábban is támogatta, nemcsak egyszer adott rá költségvetési támogatást, hanem több esetben adott rá költségvetési támogatást. Ráadásul önök abban a valóban, politikai értelemben elismerem, hogy szorult helyzetben vannak, hogy egy olyan személy felelős a projekt lebonyolításáért, és láthatóan nem képes megbirkózni a projekt határidőben is megfelelő költségelemek tartása melletti befejezésével, aki egyébként nem feltétlenül ideológiai értelemben sem a jobboldalhoz, hanem inkább az önök politikai családjához köthető. És egyébként, ha a Biodómot Budapest főváros szeretné befejezni, akkor érdemes a Budapest főváros számláján lévő forrásokat átcsoportosítani, azokból ugyanis többszörösen is be lehetne fejezni a Biodóm-projektet, mint ahogy egyébként azokat a fővárosi beruházásokat is, amelyekben ők rendszeresen időről időre további plusz- és pluszforrásokat kérnek. De hogy a vitát ne ezzel zárjam le, a Fővárosi Közfejlesztések Tanácsa aktuális, az az a fórum, ahol a főváros és a kormány képviselői egyeztetni tudják ezeket a fejlesztési ügyeket. A Fővárosi Közfejlesztések Tanácsa nem miattunk maradt el az elmúlt hónapokban, Karácsony Gergely volt az, aki nem kívánt egyeztetni ezekről az ügyekről. Reméljük, hogy újraindul a párbeszéd, és reméljük, hogy konstruktív megoldás születik. De még egyszer mondom: a források ott vannak a számlán, és azok rendelkezésre is állnak, a főváros nyugodtan dönthetne külön kormányzati segítség nélkül is. Köszönöm szépen a szót. [[Taps a kormánypártok padsoraiból.]]
Köszönöm szépen, államtitkár úr. Viszonválaszra megadom a szót Kocsis-Cake Olivio képviselő úrnak. Parancsoljon!
Köszönöm a szót. Hát, ember legyen a talpán, aki kiigazodik ebből a válaszból! Pedig egyértelmű volt a kérdés, de remélem, hogy akkor a tanácson majd konkrét választ kapunk. És akkor, ami államtitkár úr megjegyzéseit illeti: ki a felelős? Na, hát ezt nehéz lesz az új városvezetésre nyomni, tudom, hogy önök ebben nagyszerűek, hogy az önök hibáit szívesen átnyomják másra. Tehát ezért a felelős mivel ez egy kormányzati beruházás volt, és kormányzati beruházás jelenleg is elsősorban a kormány, másodsorban az előző fővárosi vezetés, úgyhogy ne tologassák ide a felelősséget ez ügyben! De az én kérdésem nem erre vonatkozott, sokkal inkább a megoldás felé tereltem a témát. Az meg, hogy megint a főváros, a budapestiek zsebében turkálnak, felhívnám államtitkár úr figyelmét, hogy Budapest nem egy gazdag városállam, mint Monaco vagy a Vatikán. Budapestnek ezek a pénzei például le vannak kötve fejlesztésekre, tehát ezek a milliárdok, amiket önök állandóan el akarnak költeni, ezek már el vannak költve, és egy felelős városvezetés nem fogja ezeket a pénzeket elkölteni, főleg nem egy olyan beruházásra, amely nem az ő felelőssége, hanem elsősorban a kormányé és az előző városvezetésé. Úgyhogy bízom benne, hogy a kormány vállalja a felelősséget ez ügyben, és akkor legkésőbb a tanácson támogatni fogja azt, hogy a Biodómot befejezhessék. Köszönöm szépen.
Köszönöm szépen, képviselő úr. Egyperces viszonválaszra államtitkár úré a szó. Parancsoljon, államtitkár úr!
Köszönöm szépen. Tisztelt Elnök Úr! Tisztelt Képviselő Úr! Bocsánat, hogy akkor a két percben túl sok dolgot próbáltam elmondani, úgyhogy akkor az egy percben pontokba szedem, hogy miről van szó. Van forrás Budapest számláján a Biodóm befejezésére; Budapest egyébként minden mutató szerint az ország leggazdagabb települése. Van terv a befejezésre; ez a 2. pont. A 3. pont: az állatkert feladat- és hatáskör, intézmény tekintetében Budapest fővárosnál, nem pedig a kormánynál van. 4. Annak ellenére, hogy többször adtunk rá kiegészítő forrást, készek vagyunk tárgyalni, ha önök hajlandók leülni tárgyalni, és nemcsak Facebook-kommenteken keresztül üzengetni. Úgyhogy akkor találkozunk a tárgyalóasztalnál. Köszönöm szépen a szót. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Böröcz László képviselő úr, a Fidesz képviselője, azonnali kérdést kíván feltenni az igazságügyi miniszter asszonynak: „Mi a fizetség?” címmel. Tisztelt Képviselő Úr! Miniszter asszony távolléte miatt válaszadásra Völner Pál államtitkár urat bízta meg, ennek megfelelően Böröcz László képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Nemrég hallhattunk egy felvételt, melyen a Momentum európai parlamenti képviselője a következőket mondja: „Věra Jourovával háromnaponta beszéltem telefonon. Rengeteg informális telefonhívás, beszélgetés történt nemcsak velük, hanem az új Sargentinivel is, Gwendoline Delbosszal, ő viszi tovább a magyar kérdést.”A dolog azért is meghökkentő, mert még két hét sem telt el azóta, hogy a felvételen szereplő Donáth Anna éppen egy, Varga Judit miniszter asszonnyal folytatott nyilvános vitában egyszerűen letagadta, hogy rendszeresen informálisan egyeztetett volna Věra Jourovával, a Bizottság alelnökével a magyar jogállamiság kapcsán. [[14.00]] Most már teljesen nyilvánvaló, hogy ezt a jelentést Jourová többek között a magyar baloldali politikusok és 11 olyan civil szervezet anyagából állította össze, amelyek az elmúlt években pénzügyi támogatásokat kaptak a Soros Györgyhöz köthető Nyílt Társadalom Alapítványtól. Egyértelműen kiderül, hogy a szintén Soros által pénzelt baloldali ifjúsági szervezet közvetlenül is szerepet játszik a Magyarország elleni külföldi támadásokban. Tisztelt Államtitkár Úr! A vak is láthatja, ha a Momentumnak választania kell Magyarország és a Soros-hálózat érdekei között, nyíltan az utóbbi pártjára áll. De nincs min csodálkozni, ha visszaemlékszünk az első politikai akciójukra, már az is arról szólt, hogy Magyarországgal szemben Franciaországot segítették az olimpia megrendezéséért folyó versenyben. Akkor is lebuktatták magukat, hiszen nem sokkal később kiderült, hogy éppen a francia kormánypártoktól kaptak kampánykiképzést ajándékba. Így nem lehetnek illúzióink a motivációjukat illetően. Jogos tehát a kérdés: ezúttal vajon mit kap fizetségül Gyurcsány Ferenc ifjúsági szervezete, a Momentum azért, hogy hazáját Brüsszelben támadja? Köszönöm. [[Taps a kormánypártok soraiból.]]
Köszönöm szépen, képviselő úr. A választ Völner Pál államtitkár úrtól fogjuk hallani. Parancsoljon, államtitkár úr!
Köszönöm a szót, elnök úr. Tisztelt Ház! Tisztelt Képviselőtársaim! Nyugodtan kijelenthetjük, hogy az idén 30 éves demokráciánk történetének legnagyobb szégyenfoltja Gyurcsány Ferenc őszödi beszéde. Igaz, hogy 14 éve volt, de valami nem változik Őszöd óta: a baloldal ma is használja ezeket az eszközöket. Most nem Gyurcsány Ferenctől szivárgott ki egy újabb szégyenletes felvétel, hanem ezúttal Gyurcsány lelkes őszödi tanítványa, Donáth Anna momentumos európai parlamenti képviselőről közölt exkluzív felvétel bizonyítja, hogy a Soros által pénzelt baloldali ifjúsági szervezet szorosan együttműködik Soros szövetségeseivel, akik folyamatosan támadják Magyarországot. Varga Judit miniszter asszonnyal folytatott vitában Donáth Anna egy ország előtt jelentette ki, hogy nem egyeztetett Věra Jourovával. A kiszivárgott felvétel azonban teljesen alámossa a momentumos EP-képviselő maradék szavahihetőségét, továbbá bizonyítványt állít ki Věra Jourováról is, aki pénteken tagadta egy cseh napilapnak adott interjújában, hogy a jogállami jelentés kapcsán közvetlenül egyeztetett magyar ellenzéki politikusokkal. Tisztelt Képviselőtársaim! Mit is várhatunk egy olyan személytől, aki amíg a kormány a magyar emberekkel együtt közösen azon dolgozott, hogy a koronavírus-járvány következtében minél kevesebb ember élete kerüljön veszélybe és minél kevesebb munkahely vesszen el, addig ők Brüsszelben és Budapesten egy előre megírt forgatókönyv alapján a brüsszeli érdekeket képviselik, álhíreket terjesztenek a magyar kormány veszélyhelyzetben hozott döntései ellen uszítva? Tisztelt Képviselőtársaim! Korlátlan hatalom, diktatúra így támadta a hazai ellenzék a márciusban elfogadott koronavírus-törvényt, amely lehetővé tette a kormány számára, hogy a járvány elleni védekezéshez szükséges döntéseket rendeleti úton hozza meg. A tegnapi nap folyamán megjelent a sajtóban, hogy Donáth Anna momentumos EP-képviselő elismerte, hogy hazugság volt, amit terjesztettek, és ténylegesen a magyar parlament működött. Ennek ellenére Nyugaton folyamatosan és ellentétesen a valósággal rágalmaztak bennünket. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Böröcz László képviselő úrnak adok szót. Parancsoljon!
Köszönöm szépen a szót, elnök úr. Tisztelt Államtitkár Úr! Azt hiszem, hogy ha valaki a politikával vagy a közélettel foglalkozik, akkor az arra szerződik, hogy a magyar emberek érdekeit képviselje mind idehaza, mind külföldön. A Momentum viszont többször bebizonyította azt, hogy sem a magyarság kérdésében, sem a magyar állampolgárok érdekeinek a védelmében nem hajlandó támogatni ma a magyarokat és nem hajlandó támogatni Magyarországot ebben a küzdelemben. [[Arató Gergely: De bátrak vagytok, hogy itt egymás között megbeszélitek!]] Az az igazság, hogy ráadásul Donáth Annának a facebookos magyarázkodása némiképp ironikus, hiszen ott elmondja, hogy teljesen természetes, hogy európai parlamenti képviselőként például Jourová asszonnyal tárgyal és beszélgetéseket folytat. Csakhogy a szó szerinti kérdés úgy hangzott hozzá ebben a vitában, hogy egyeztetette valaha Jourovával jogállamisági ügyekben, és erre ő azt mondta, hogy nem egyeztettek, miért egyeztettünk volna. Köszönöm szépen. [[Taps a kormánypártok soraiból.]]
Köszönöm szépen. Mielőtt még államtitkár úrnak megadnám a szót, csak jelezni szeretném Arató képviselő úrnak mint az Országgyűlés jegyzőjének, hogy akinek annyira meghatározó a hangja, az a maszkon keresztül is azonosítható. Úgyhogy arra kérem képviselő urat, hogy tartózkodjon a bekiabálástól, mert ha megszólal, az számomra teljességgel egyértelmű. [[Derültség.]] Völner Pál államtitkár úrnak adok szót. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Az elhangzottakból egyértelmű, hogy milyen eszközökkel működik a magyar baloldal. Felvétel bizonyítja Donáth Annának a tevékenységét és azt is, hogy megtévesztették még a kinti pártcsaládjaikat is, akik egy hazug hadjáratba álltak bele. Megtalálták az új Wunderwaffét, ugye, most a jogállamisági jelentésen lovagolnak. De nem kell messzire menni, Fekete-Győr András, a Momentum elnöke tegnap nyilatkozta, hogy micsoda visszaélés történt, lement Budapestről vidékre, mit látott a szavazókörnél? Emberek jelentek meg, akik azt állították, hogy dolgozni mennek, szüretelni, ősszel. [[Dr. Rétvári Bence: Ősszel szüretelni?!]] Ez biztos egy választási visszaélés. És kora reggel leszavaztak, ami teljesen hallatlan és érthetetlen. Na, amíg ilyen önöknek a valósághoz való viszonya, azt hiszem, hogy addig nyugodtan lehet a munkát végezni, és az emberek józanságára és józan ítélőképességére hagyatkozni, ahogy a tegnapi nap is bizonyította, és lehet Soros György a háttérben, akkor sem lehetnek eredményesek ezzel szemben. Köszönöm szépen a figyelmet. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Vejkey Imre képviselő úr, a KDNP képviselője, azonnali kérdést kíván feltenni a Miniszterelnökséget vezető miniszter úrnak: „”Tisztelt” Momentum van még alább?” címmel. Tisztelt Képviselő Úr! Miniszter úr távolléte miatt válaszadásra Orbán Balázs államtitkár urat jogosította föl. Kérem, hogy ennek megfelelően hangozzon majd el a kérdése. Vejkey Imre képviselő urat illeti a szó. Parancsoljon!
Tisztelt Elnök Úr! Köszönöm a szót. Tisztelt Államtitkár Úr és kevésbé tisztelt Momentum! Az iskairóti Júdás 30 ezüstöt kapott Jézus Krisztus elárulásáért. A Momentum mennyit kapott vajon azért, hogy elárulta a felvidéki magyarok után most már az Erdélyben élő székelyeket is? Tudják, bár az iskairóti Júdás együtt élt Jézussal és az apostolokkal, de mégis lélekben és gondolkodásban semmi köze nem volt ehhez a közösséghez. A Momentumban vajon tudjáke egyáltalán, hogy mit is jelent az igazi magyar lélekkel való gondolkodás, a magyar közösséghez való tartozás? Tudjáke azt, hogy mit tesz magyarnak lenni? Nekünk, kereszténydemokratáknak azt teszi, hogy Trianon száz év után is mélységesen fáj. Tudják azt, hogy a székelyek milyen büszkék történelmükre, hitükre és nyelvükre, mely nem román? Ha nem tudják, akkor hát, tanulják meg! Ha tudják, akkor pedig a kérdés az, hogy miért kampányolnak Székelyföldön a székelyek ellen, és a székelyek győzelmekor miért írnak nekik magyar helyett román nyelven. Én mint tiszteletbeli székely mondhatom, hogy ezzel a Momentum a lelkünkbe gázolt. Tisztelt Államtitkár Úr! A kérdés az, hogy a Momentum bár a magyar jog szerint bejegyzett magyarországi párt, de mégis miért érzéketlen az elcsatolt területek magyarsága iránt, de mégis miért érzéketlen történelmi nemzetünk iránt, de mégis miért követ el nemzetpolitikai árulást. Várom megtisztelő válaszát. [[Taps a kormánypártok soraiból.]]
Köszönöm szépen, képviselő úr. A választ, mint hallhatták, Orbán Balázs államtitkár úr fogja megadni. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Amikor meghallottam a nevemet, az jutott eszembe, hogy Orbán Balázs, a legnagyobb székely valószínűleg forogna a sírjában, ha ezeket a történeteket hallaná, ugyanis tényleg felháborító az, hogy itt vagyunk 30 évvel a rendszerváltoztatás után, gyakorlatilag majdnem 30 évvel azon Antall József-i mondatokat követően, mely szerint a magyar miniszterelnök lélekben 15 millió magyar miniszterelnöke. Sokat küzdöttünk ennek a mondatnak az igazságáért az elmúlt 30 évben, sok mindent túléltünk, például egy nyolcéves szocialista-szabad demokrata ámokfutást Gyurcsány Ferenc miniszterelnök vezetésével, ami ugyanúgy a nemzetben gondolkodókat, mind a határon túli magyarokat is büntette. És az elmúlt tíz év egyik legfontosabb eredménye az, hogy nemzetpolitikai tekintetben, a radikális szélsőségeket leszámítva, sikerült, talán azt tudom mondani, hogy pártpolitikai logikán túlmutató egységeket teremteni, hogy egyrészt a magyar nemzet valóban 15 millió magyarból áll, másrészt, hogy a mindenkori magyar kormánynak kutya kötelessége mind a 15 millió magyart, akik közül mind több minősül magyar állampolgárnak is, támogatni határon innen és határon túl. [[14.10]] Ráadásul ezt nemcsak a hazaszeretet és az együvé tartozás érzése motiválja, hanem a józan ész is, ugyanis a magyar érdekképviselet szerte a világon és a szomszédos országokban is minden tény, adat, elemzés szerint akkor a legerősebb, ha a magyar jelölteket és a legerősebb, a legesélyesebb magyar jelölteket támogatjuk. A Momentumnak ezt a józan észen és a hazaszeretet érzésén alapuló axiómát sikerült, azt mondanám, nem megtanulni vagy nem eltanulni. Reméljük, hogy ők változtatnak, és előbb-utóbb ennek a nemzeti konszenzusnak a részei és nem ellenzői lesznek. Köszönöm szépen a szót. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Vejkey Imre képviselő urat illeti a szó. Parancsoljon!
Tisztelt Elnök Úr! Köszönöm a szót. Tisztelt Államtitkár Úr! Mindenekelőtt köszönöm megtisztelő válaszát. Az ön által megfogalmazottakon túl, amelyekkel egyetértek, én abban látom a probléma gyökerét, hogy a Momentum és szövetségeseik nem képesek a magyar nemzetért áldozatot hozni. Idézőjelesen, tisztelt Momentum, ne feledjék: a nemzetért hozott áldozat nélkül nincs igazi győzelem, csak pirruszi. Mi, a Fidesz-KDNP most is készen állunk áldozatot hozni nemzetünk szabadságáért, apáink hamvaiért és a magyarok istenéért. Mi tudjuk, hogy a gondviselés a magyart és székelyt egy nemzetnek teremtette: egy nemzetnek úgy, hogy közösek elődeink; egy nemzetnek úgy, hogy egy nyelvet beszélünk; egy nemzetnek úgy, hogy a székelység a magyarság bástyája. Államtitkár Úr! Köszönöm válaszát és megtisztelő figyelmét. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg Orbán Balázs államtitkár urat is. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Csak röviden utalnék arra, annak a gondolatnak a folytatásaként, amit az előbb mondtam, hogy jelen pillanatban egy komoly parlamenti erő van, aki elutasítja a nemzeti összetartozás gondolatát, ez a Gyurcsány Ferenc vezette Demokratikus Koalíció, és egy olyan parlamenten kívüli erő van, aki szintén így tesz, ez pedig a Fekete-Győr András vezette Momentum. Mi azt gondoljuk, hogy Gyurcsány Ferenc és a Demokratikus Koalíció a múlt, és szomorú, hogy az a Momentum és az a Fekete-Győr András, aki úgy ajánlgatja a fiataloknak a maga politikai formációját, hogy ez lenne a jövő, egy platformra helyezkednek ebben az ügyben. Így nem lesz a XXI. században magyar feltámadás, mi pedig azon gondolkozunk és azon dolgozunk, hogy legyen. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Gyüre Csaba képviselő úr, a Jobbik képviselője, az Országgyűlés jegyzője, azonnali kérdést kíván feltenni a Miniszterelnökséget vezető miniszter úrnak: „Mit gondol erről, Miniszter úr?” címmel. Tisztelt Jegyző Úr! A miniszter úr távolléte miatt a válaszadásra Orbán Balázs államtitkár urat jogosította fel. Gyüre Csaba képviselő úré, az Országgyűlés jegyzőjéé a szó. Parancsoljon!
Köszönöm szépen a szót, elnök úr. Tisztelt Elnök Úr! Tisztelt Országgyűlés! Tisztelt Államtitkár Úr! Áder János köztárasági elnök úr 2020. október 5-én kelt átiratában dr. Varga Zsolt András alkotmánybírót jelölte a Kúria elnökévé, aki ezt a jelölést elfogadta. A bíróságok szervezetéről és igazgatásáról szóló 2011. évi CLXI. törvény 103. § (3) bekezdés e) pontja alapján az Országos Bírói Tanács személyes meghallgatás alapján előzetes véleményt nyilvánított a Kúria elnökének tisztségére jelölt személyről. Az Országos Bírói Tanács 2020. október 9-én hallgatta meg dr. Varga Zsolt Andrást, majd 1 igen és 13 nem szavazattal, tartózkodás nélkül nem támogatta a jelölt Kúria-elnökké történő kinevezését. Ennek okai: ítélkezési tevékenységet soha nem végzett Varga Zsolt András, tárgyalótermi tapasztalatokkal nem rendelkezik, a bírósági igazgatás terén nincs múltja. Az OBT összefoglaló véleménye szerint Varga Zsolt András nem felel meg annak az elvárásnak, hogy a bírósági szervezet csúcsára más hatalmi ágaktól független, külső szemlélő számára is pártatlannak látszó személy kerüljön. Varga Zsolt András bíróként nem dolgozott, de volt többek között nevelőtanár az ELTE kollégiumában, előadó, adjunktus, egyetemi docens, tanszékvezető egyetemi tanár, volt tisztviselő, fogalmazó az ügyészségen, dolgozott az Országgyűlési Biztos Hivatalában, volt legfőbbügyész-helyettes, volt a Jogi Szakvizsga Bizottság tagja, a Velencei Bizottság tagja, volt szerkesztőbizottsági tag. Gyakorlatilag ő minden volt, egyetlenegy dolog nem volt: mégpedig bíró nem volt sohasem. Mit gondol erről, államtitkár úr? Helyénvalónak tartjae, hogy egy olyan személy kerüljön a bírósági szervezet élére, aki soha nem volt bíró, soha nem dolgozott bírósági szervezetben? [[Taps a Jobbik soraiban.]]
Köszönöm szépen, képviselő úr. A választ, mint említettem, Orbán Balázs államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Varga Zsolt András korának egyik legtehetségesebb jogásza, jogászgenerációk nőttek fel az ő írásain és előadásain, és az a pozíció, amelyből őt, ha a parlament úgy dönt, akkor a Kúria elnökének megválasztják, alkotmánybírói pozíció. Tehát amikor ön azt mondja, hogy Varga Zs. András bírói tevékenységet, bírói munkát nem végzett, akkor ön egy alkotmánybíróról beszél. [[Dr. Völner Pál: Álhír!]] Tehát önnek a magyar nyelv és az elemi logika szabályaival van problémája, ugyanis egy alkotmánybíró bírói tevékenységet végez. Majdnem ezer ügyben járt el ebben a testületben Varga Zsolt András, és végzett egyébként kiváló munkát.Az pedig, hogy az OBT hogyan dönt ilyen kérdésekben, ennek a testületnek szuverén joga. Korábban az önök által egyébként feldicsért Baka Andrást sem támogatta ez a bírói testület. Egyébként pedig az látszik az OBT-ben lefolytatott szavazásból, hogy mintha bíróságok közötti belső vita lenne: az alacsonyabb fórumon ítélkező bírók nem támogatták, míg a legmagasabb fórumon ítélkező bírók támogatták Varga Zsolt András jelölését. Azt gondolom, hogy nem a politikusok dolga ezt eldönteni, a bírók ezt szuverénként határozhatják meg, hogy hogyan döntenek, majd az országgyűlési képviselők feladata a Kúria elnökét megválasztani. De még egyszer mondom: egy alkotmánybíróról azt állítani, hogy bírói tevékenységet nem lát el, ez ellentétes a józan ész és a formállogika szabályaival, amit szerintem még minden országgyűlési képviselőnek érdemes betartania. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Gyüre Csaba jegyző úré a szó. Parancsoljon!
Államtitkár Úr! Ön is tudja, hogy az alkotmánybíró soha nem végez olyan bírósági tevékenységet, bírói tevékenységet, mint egy bíró, nem vesz részt a bírósági igazgatási szervezet munkájában. Annak ellenére, hogy valamilyen bírónak, alkotmánybírónak nevezzük, attól ő még nem olyan bírói tevékenységet végez. Ugyanúgy, mint ahogy egy futballbíró sem olyan bírói tevékenységet végez, sőt Bíró László képviselőjelöltünk sem, őt sem jelöltük például a Kúria elnökévé. De nézzük meg, hogy mikor volt utoljára olyan személy kinevezve bírónak a Legfelsőbb Bíróság élére, illetve a Kúria élére, aki nem töltött be korábban bírói pozíciót! Ilyen nem fordult elő a rendszerváltás óta. Én utánanéztem: legutoljára 1953-ban, a Rákosi-korszakban Molnár Eriket [[Dr. Rétvári Bence: Baka András!]] [[Dr. Rétvári Bence: Baka András!]] és 1954-ben Domokos Józsefet választották meg. Domokos József kísérteties (Dr. Rétvári Bence: Baka András!): a Legfőbb Ügyészség akkor még úgy nevezték, hogy Legfelsőbb Ügyészség vezetője volt, innen avanzsált át erre a posztra a Legfelsőbb Bíróságra. Köszönöm. [[Taps a Jobbik soraiban.]]
Köszönöm szépen, képviselő úr. Egyperces viszonválasz illeti meg Orbán Balázs államtitkár urat is. Parancsoljon! [[Dr. Rétvári Bence: Baka András volt, a képviselő úr rosszul emlékszik!]]
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Nagy szerencsénk van, hogy itt vagyunk az Országgyűlésben, ahol mindannyiunkat a szólásszabadság joga megillet, és nem, mondjuk, egy alkotmányjogi vizsgán vagyunk, ahol ugyan szintén a hallgatót is megilleti a szólásszabadság joga, viszont amit ön elmondott ebben az egyperces felszólalásban, az egy elégtelen osztályzatot eredményezne. Ha tisztában lenne azokkal a szabályokkal, amelyek az Alaptörvényben vannak, tudná, ott arról van szó, hogy létezik egy olyan hatáskör, amit valódi alkotmányjogi panasznak nevezünk. [[14.20]] Ennek keretében az Alkotmánybíróság bírói döntéseket, így a Kúria döntését és alsóbb fokú bírói fórumok döntéseit is elbírálja. Tehát az az állítás, amit ön megfogalmazott, az egészen egyszerűen nem igaz, az alkotmánybírák ugyanúgy bírói tevékenységet végeznek, sőt alacsonyabb szintű bírói fórumok döntéseit bírálják felül. Tehát azt gondolom, ha legközelebb legalább egy kettest szeretne elérni, akkor gondolja át az ezzel összefüggő állításait. Köszönöm szépen. [[Taps a kormánypártok soraiban. Dr. Gyüre Csaba közbeszól.]]
Köszönöm szépen. Tisztelt Képviselőtársaim! 14 óra 20 perc van, az azonnali kérdések végére értünk. Felhívom szíves figyelmüket, tekintettel arra, hogy egyetlen frakció sem kért elhangzásra kérdést, ezen napirendi pont tárgyalására nem kerül sor. Ezzel a mai napirendi pontjaink tárgyalásának végére értünk.Most a napirend utáni felszólalások következnek. Z. Kárpát Dániel képviselő úr? [[Z. Kárpát Dániel az ülésterembe lépve: Jelen.]] Megvárjuk, míg képviselő úr megérkezik. „Meddig még?” címmel napirend utáni felszólalásra jelentkezett Z. Kárpát Dániel képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! Tanulságos parlamenti napon vagyunk túl, hiszen egy időközi választás eredményének minden oldal által történő értékelésén túl azért a magyar rögvalóság is szembejön. Ismertettem ma egy történetet, amely szerint Szentendréről kaptunk egy riasztást a tekintetben, hogy egy onkológiai intézetben az életéért küzdő hölgy mire hazaért otthonába, Szentendrére, arra lett figyelmes, hogy nem tud bejutni a saját otthonába, lakásába, a végrehajtó rendőri segédlettel lecserélte a zárat, nem fér hozzá saját gyógyszereihez, saját személyes holmijához sem. Igen, ez a történet is korábbi devizahitelből ered. Azt látjuk, hogy a folytatólagos végrehajtói visszaélésekkel szemben nemhogy nem tesz ez a kormányzat semmit, hanem még asszisztál is ezekhez. Látjuk, hogy a figyelem vesztegetésre szánt krumpli és feltételezhető módon vesztegetés célzatú fenyegetések kapcsán Borsod 6. irányába nagyon erőteljes volt a kormányzó pártok részéről, olyannyira, hogy az a választás rendjének megzavarását is markánsan felveti. Nyilván a szükséges lépéseket meg fogjuk tenni ezen kérdéskörökben. De azt is látjuk, hogy eközben a magát nemzetinek valló kormányzat figyelme már nem terjed ki valódi emberek valódi problémáira. Ezekben a percekben éppen Érden zajlik egy kilakoltatási esemény. Néhány nappal ezelőtt a főváros XV. kerületében csak azért maradt el egy család kilakoltatása, mert az egyik családtag külföldi tartózkodása után kötelező karanténját töltötte a helyszínen. Nagyon szomorú, hogy a járványügyi veszélyhelyzettel kell egyáltalán mindennap szembesülnünk, ez az egyetlen olyan vetülete volt talán ennek a problémakörnek, amely ennek a családnak levegőt és haladékot adhatott. Nem tudjuk, hogy a perceinkben Érden zajló kilakoltatási eseménynek mi lesz a vége, azt tudom, hogy minket, jobbikos képviselőket megkerestek ezek az emberek, megkeresnek, és mi itt élőben közvetítjük az ő problémáikat, életüket, behozzuk a parlamentbe. Ugyanebből feltételezem, hogy ezek az emberek megkeresik a kormánypárti képviselőtársakat is, akik közül most levezető elnök úr és jegyző úr kivételével én egyet sem látok a teremben, de remélem, hogy legalább a jegyzőkönyvön keresztül szembesülnek azzal, hogy a nemzeti önvallomás nem ott kezdődik, hogy felírják az óriásplakátra ugyanezt. A nemzeti lét ott kezdődik, hogy odaállunk valós emberek valós problémái mellé, kinn vagyunk a terepen. Igen, a jobbikosok, ha úgy tetszik, különítménynyel, elnöktől az utolsó szimpatizánsig Borsod 6-ot felszántották. Megismerkedtünk rengeteg olyan újfajta problémakörrel, legyen szó a falvak droghelyzetéről vagy azon feudalizmusba hajló kisemmizéséről, amelyet ez a kormány 2010 óta művelt. De ugyanebbe a kategóriába tartozik az is, hogy a jobbikos jogsegélycsapat több mint 47 kilakoltatási eseményen vett részt az utóbbi hetekben, hónapokban, években. Ugyanezt receptre fel szeretném írni a kormánypárti képviselőtársaknak is. Nem vitatom el a sokszor elhangzó, adott esetben jó szándékot, de egész máshogy lehet döntéseket hozni, ha az ember a saját szemével látja ezeket az eseményeket. Éppen ezért volt elképesztő ma, amikor miniszter úrnak feltettem az ezt illető kérdést, hogy elfogadhatónak tartjae azt, hogy egy rákos beteg ember nem fér hozzá saját gyógyszereihez, holmijaihoz, miközben a kórházban töltött ideje alatt kilakoltatják, egy elkenő, mismásoló választ hallottam, amely a 2010 előtti időszakra hárítja a felelősséget. Nézzük akkor ezt a történelmi folyamatábrát! 2001-ben szabadult ki az a bizonyos szellem a palackból. Ki is volt akkor kormányon? 2001, kedves képviselőtársaim. Aki akkor volt kormányon, az tette lehetővé az egyoldalú szerződésmódosítások tömegét, amely később a devizahiteles katasztrófába torkollott. 2002 és 2010 között kétségtelenül engedték elképesztő visszaélésekkel teli módon elszabadulni a devizahiteles poklot, és ez alól az akkori kormányokat senki nem mentheti fel. Ugyanakkor azt is látjuk, hogy 2010 után, ahogy a korábbi áfaemelésre még egy emelést rárakott ez a kormány, ezen a területen is feljebb nyomta a tétet, és nem a felvétel napjának árfolyamán váltotta vissza, forintosította ezeket a hiteleket, hanem egy, a bankokkal megegyezett piaci árfolyamon, jóváírva a bankok számláján az emberek ezermilliárdos vagyonát. És azóta is azt látjuk, hogy ez a magát nemzetinek hazudó kormány elképesztő térdre borulást produkált a bankrendszer előtt, mindenben bankok és multik érdekeit szolgálja ki, károsultak és magyar emberek érdekeinek kiszolgálása helyett. Ezt a vitát, ameddig én itt vagyok a parlamentben, ameddig mi, jobbikosok itt vagyunk a parlamentben, örökké folytatni fogjuk, hiszen nem várhatjuk egy kormánypárti minisztertől, hogy fölálljon és beismerje, hogy ezt nagyon-nagyon-nagyon elrontották. Viszont azt el kell hogy mondjam, a kormánynak kibúvója ebből a helyzetből egy lenne: azonnal elrendelni a kilakoltatási moratóriumot, és leülni velünk egy tárgyalóasztalhoz, ahova odahívjuk az érintetteket, a civileket, és közösen ki kellene dolgoznunk leg-alább a megmaradt károsultak részére a megoldásokat. Ezt elmulasztani történelmi bűn lenne. Köszönöm a figyelmet.
Köszönöm szépen, képviselő úr. Tisztelt Országgyűlés! Képviselőtársaim! „ApanapOK, apasági szabadnapok” címmel napirend utáni felszólalásra jelentkezett a Jobbik képviselőcsoportjából Steinmetz Ádám képviselő úr. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! Az Európai Unió tagjai kötelesek támogatni a nők és a férfiak közötti munkaerőpiaci esélyegyenlőséget. De Magyarországon sajnos még mindig jellemző, hogy ugyanabban a munkakörben a nők jellemzően alacsonyabb bérért dolgoznak, mint a férfiak. Sajnos, azt is sűrűn hallani, hogy egyes munkáltatók a közvetlenül családalapítás előtt álló hölgyeket nem feltétlenül részesítik előnyben, amikor azok a munkáért pályáznak.De most engedjék meg, hogy egy olyan területről beszéljek, ahol a férfiak és különösen az apák támogatása szükséges. Az Európai Parlament és Tanács több mint egy éve megalkotott 2019/1158. számú irányelve kimondja, hogy a gyermek születésekor legalább tíz nap apasági pótszabadságot kell biztosítani. Az irányelvnek megfelelő gyakorlatot pedig a tagállamoknak legkésőbb 2022-ig kell a nemzeti jogrendbe átültetni. Magyarországon jelenleg öt munkanap áll az apák rendelkezésére, amelyet fontos hangsúlyozni nem a munkáltatók fizetnek, hanem a magyar állam. Magyarország Kormánya korábban számos, a házasságkötést, a családalapítást, az otthonteremtést támogató eszközt vezetett be, melyek vitathatatlanul segítik a családok boldogulását. De miért nem növelték az apasági pótszabadságok számát? Egy valódi családbarát kormánynak ezt az elsők között már meg kellett volna tennie. És bár az említett uniós irányelv kötelezően tíz napot, azaz két hetet ír elő, a magyar családok és a családjukért keményen dolgozó férfiak ennél többet érdemelnek. Ezért mi négy hét apasági pótszabadság mielőbbi bevezetését tartjuk indokoltnak. A szomszédos Ausztriában, Szlovéniában, illetőleg Litvániában is négyhetes szabadság bevezetéséről született döntés az elmúlt időszakban az irányelv kapcsán, Finnországban és Portugáliában pedig még ennél is többet kapnak az apák. [[14.30]] Az apasági pótszabadság mértékének növelése azért is fontos, mert így az apa nagyobb támaszt nyújthat az anya számára a gyermek születését követő időszakban. Tisztelt Képviselőtársaim! Engedjék meg, hogy két kisgyermekes családapaként elmondjam önöknek, hogy tapasztalatból tudom, mind az újszülöttnek, mind az édesanyjának a gyermek születését követően milyen különösen nagy segítség az apa, egyben a társ fizikai jelenléte. Az irányelv megszületése óta eltelt több mint egy év, de nem történt meg annak hazai jogrendbe ültetése. Ezért az apasági pótszabadság mielőbbi meghosszabbítása érdekében több képviselőtársammal egyetértésben határozati javaslatot nyújtottunk be a tisztelt Ház elé. Tisztelettel kérem önöket, hogy támogassák ezt a javaslatot, támogassák a magyar családokat, támogassák az apákat. A szabályozás mielőbbi bevezetésével ne várjunk 2022-ig! Köszönöm, hogy meghallgattak. [[Taps a Jobbik padsoraiból.]]
Köszönöm szépen, képviselő úr. „A mi városunk, Pécs 25.” címmel napirend utáni felszólalásra jelentkezett az LMP képviselőcsoportjából Keresztes László Lóránt frakcióvezető úr. Parancsoljon, frakcióvezető úr, öné a szó.
Köszönöm a szót, tisztelt elnök úr. Tisztelt Országgyűlés! Valóban ismét városomról, Pécsről, illetve szűkebb hazámról, Baranya megyéről fogok beszélni és a térséget érintő különböző problémákról, alapvetően kormányzati megszorításokról.Tudjuk, hogy Pécs az elmúlt évtizedeknek, mondhatjuk, a vesztese volt, a kormányok jöttek-mentek és különböző képviselők dolgoztak a pécsiekért elviekben, ugyanakkor láthatjuk, hogy gyakorlatilag folyamatosan a leszakadás volt jellemző és a város gazdasága egyre nehezebb helyzetbe került. Így eljutottunk odáig, hogy a múlt évi önkormányzati választások idejére Pécs gazdasága a vidéki nagy regionális központok közül messze-messze a leggyengébb volt, és eközben a város közel 20 milliárd forintos adósságállománnyal rendelkezett. Ennyit kell ledolgozni most is körülbelül. Látható, hogy elérkezett idén tavasszal a koronavírus-járvány és az azáltal okozott mély gazdasági és társadalmi válság, és ezt követően nagyok sok országgyűlési, illetve kormányzati hatáskörben hozott megszorító intézkedés még nehezítette a város működtetését. Ha Pécsre lebontjuk, akkor láthatjuk, hogy csak a gépjárműadó elvétele, elvonása több mint félmilliárdos veszteséget okozott a városnak. Hasonlóképpen óriási gondot okozott az, hogy a Pécsi Tudományegyetem esetében is, amely független a városi önkormányzattól, egy kétmilliárdos elvonást érvényesítettek, ami önmagában az egyetemi funkciókon túl, óriási csapást jelent a város gazdaságának is. Még egy konkrét döntés született, ami azt jelentette, hogy a kormány, az állam gyakorlatilag kiszáll a helyi közösségi közlekedés finanszírozásából, ami, mondhatjuk, hogy a legtöbb hazai város, önkormányzat számára szinte megoldhatatlan feladatot jelent. Ezt tetézi az egyre mélyülő gazdasági válság, az önkormányzati cégek egyre kevesebb bevételhez jutnak, és önmagában is egyébként Pécs helyi gazdasága nagyon komoly sebeket szenvedett a válság alatt, hasonlóképpen, ahogy ezt Pécs térsége és Baranya esetében is elmondhatjuk. Láthatjuk ma már, hogy konkrétan a városban működő közösségi közlekedési cég rendkívül nehéz helyzettel szembesült. Csak ezt a céget 525 millió forint veszteség érte a járvány miatt, az elmaradó utasok miatt. Látható, hogy a cég már fel is élte a korábban meglévő tartalékait, tehát gyakorlatilag szinte lehetetlenné vált a jelenlegi mértékben fenntartani a közösségi közlekedés szolgáltatását. Ennek kapcsán, azt gondolom, vita nem lehet közöttünk, hogy az egyik legfontosabb közszolgáltatásról van szó. Arról nem is beszélve, hogy már látszik, középtávon óriási megterhelést jelent majd a városnak, hogy öt-hat éven belül le kell cserélni a városnak szinte a teljes járműállományát. Tehát látható, hogy itt óriási feladatok ellátásáról és olyan óriási összegekről van szó, amely esetében nem is várható, hogy egy város önmagában ki tudja gazdálkodni, különösen nem egy ilyen súlyos járványügyi helyzetben, egy gazdasági válság idején. Ezért azt gondoljuk, hogy a kormánynak azonnal fel kell hagyni a megszorítások politikájával, és meg kell adni a lehetőséget és az anyagiakat is minden szempontból a városoknak, hogy mint most is, a védekezés első számú bástyáiként ezt a feladatot el tudják látni és a legfontosabb közszolgáltatásaikat biztosítani tudják. Nem is látunk koherenciát a kormány politikájában, hiszen látható volt, hogy még múlt évben egy olyan kormánydöntés született, amelyben Palkovics László minisztert felkérte, megbízta a kormány, hogy dolgozza ki a helyi közösségi közlekedés állami finanszírozásának modelljét. Ehhez képest a kormány egy ellentétes döntést hozott, döntést terjesztett az Országgyűlés elé, hogy ennek a rendszernek a megoldása helyett gyakorlatilag kivonult az állam, magára hagyta a városokat, és ez egészen elfogadhatatlan helyzetet teremt. Teljesen világos lehet mindenki számára, hogy ha a közösségi közlekedést nem lehet a jelenlegi mértékben biztosítani, és mondhatjuk, hogy ez országos probléma, szinte minden vidéki városban ilyen jellegű kihívások vannak, az óriási problémákat jelent. A város működőképességének alapja a megfelelő közösségi közösség, beszélhetünk itt a torlódás, a balesetveszély elkerüléséről vagy a levegőszennyezettség csökkentéséről. Ennek mind-mind alapfeltétele a jól működő közösségi közlekedés. Ha a légszennyezettségről beszélünk, elmondhatjuk, hogy ez amúgy is egy óriási, az egyik legnagyobb mai kihívás, de különösen egy járványügyi helyzetben rendkívül súlyos, illetve pontosan tudjuk, hogy a szövődmények tekintetében is óriási veszélyt jelent, ha egy adott városban erőteljesebb a megszokotthoz képest a levegőszennyezés. Ezért azt kérjük a kormánytól, hogy hagyjon fel a megszorítások politikájával, tekintse valóban partnernek az ígéreteinek megfelelően a városokat, és adjon meg minden forrást ahhoz, hogy ezek a városok, nemcsak Pécs, hanem valamennyi vidéki város Magyarországon, a legfontosabb közszolgáltatásokat az ott élő emberek érdekében biztosítani tudják. Hasonlóképpen felhívjuk a figyelmet arra, hogy ezek a különböző megszorítások nemcsak a nagyvárosoknál, de a kistelepülések számára is óriási problémákat okoztak. Az egyik országgyűlési vitában konkrétan Orbán Balázs államtitkár úr ígéretet is tett arra, hogy ha a kistelepülések esetében ezek a különböző elvonások és megszorítások kigazdálkodhatatlan problémákat jelentenek, akkor ezeket a döntéseket felül fogják vizsgálni. Ezért azt gondolom, hogy ideje a kormánynak ezt a kérdést áttekinteni, és ideje partnerként tekinteni a különböző önkormányzati szövetségekre, és egy olyan politikát folytatni, amely megadja a településeknek a lehetőséget, hogy még egy ilyen járványügyi helyzetben, egy gazdasági válság idején is megfelelően tudjanak működni. Köszönöm szépen.
Köszönöm szépen, frakcióvezető úr. Tisztelt Országgyűlés! „Vác több évi költségvetési támogatásnak megfelelő mértékű támogatásban részesül” címmel a KDNP képviselőcsoportjából Rétvári Bence képviselő úr jelentkezett napirend utáni felszólalásra. Parancsoljon, képviselő úr, öné a szó.
Köszönöm szépen a szót, elnök úr. Tisztelt Ház! Valóban, az elmúlt években és napjainkban is Vác a kormányzat részéről olyan mértékű támogatásokat kap, olyan központi költségvetési juttatások érkeznek a városba, amelyekre korábban nem volt példa, és ez Vác teljes éves költségvetésének a többszörösét teszi ki.A legfontosabb az elmúlt hónapokban, hetekben mindenki számára az egészsége megőrzése és a munkahelye megtartása volt. Hadd ismertessem önökkel a legfrissebb számokat az elmúlt hetekig bezárólag, amelyek azt mutatják, hogy Vácon kormányzati támogatásból 61 munkáltató részesült a munkahelyvédelmi bértámogatási program keretében. Ezen 61 munkáltató, 61 cég az állami támogatásokból 1818 váci munkahelyet tudott megmenteni, és ehhez a kormány 252 millió forinttal járult hozzá. A koronavírus-válság évében nemcsak az fontos a kormány számára, hogy a váci munkahelyeket megőrizze 1818-at , hanem az is, hogy új munkahelyeket teremtsen, éppen ezért munkahelyteremtő bértámogatást is kaptak cégek, 62 váci munkáltató kapott ilyet, és 67 új munkahelyet hoztak létre, 67 új családnak tudtak ezáltal megélhetést biztosítani összesen 77 millió forintból. Az elmúlt hetek, hónapok tehát mind a munkahelyek megtartását, mind az új munkahelyek létrehozatalát is jelentették a kormányzati támogatásból megvalósuló projektek, támogatások esetében. Látható a különbség jobboldali és a baloldali hozzáállás között: míg a kormányzat igyekszik munkahelyeket teremteni és adót csökkenteni, addig a baloldali városvezetések, itt is és máshol is, adót emelnek, munkahelyeket megszüntetnek, fizetést csökkentenek vagy akár próbálnak nullára is fizetéseket csökkenteni. Nagy ugródeszkát kapott a város a központi pályázatoknak köszönhetően, hiszen generációk óta várták, hogy kétszer kétsávos legyen az M2-es út Budapest és Vác között. Ez meg is tudott valósulni most, az elmúlt esztendőben. Ez egy gazdasági ugródeszka Vác számára, hiszen sokkal jobb a közlekedési kapcsolata Budapesttel, sokkal könnyebb mind az áruk szállítása, mind pedig bármilyen más logisztikának az elvégzése. Úgyhogy ez egy történelmi lehetőség, amellyel a városnak élnie kell, hiszen ilyen jó közlekedési adottságai nem voltak. Zárójelben teszem hozzá, hogy mindehhez még négy és fél hektár csereerdőt is telepített az építtető vállalat pontosan azért, hogy a klímaváltozás elleni küzdelem jegyében is védjük a környezetünket. A dunai hajózás idén tudott igazán beindulni a Mahart járatai következtében. Sok tízezer ember fordult meg a Dunakanyarban, aki az előző években nem. Az emeletes vonatok is most a vírusjárvány első hulláma után tudtak menetrendszerűen beállni. Ez szerelvényenként több milliárd forintot, összességében pedig több tízmilliárd forintot jelent. Az egészség vagy az útépítések területén megemlíteném még a Vác-Verőce közötti megújult kerékpárutat is. Az egészségügy területén a kórház az elmúlt egy-két esztendőben 800 millió forint értékben kapott orvosi műszereket és informatikai fejlesztésre teret és lehetőséget szintén központi kormányzati támogatásból, illetve a járóbetegtömb építésére több mint öt és félmilliárd forint áll rendelkezésre. Bízunk benne, hogy a szabályozás is hamarosan be tudja ezt fogadni a város részéről. [[14.40]] A váci mentőállomás felújítására 77 millió forintot biztosított a kormányzat, az egészségfejlesztési irodára pedig 90 millió forintot, a járvány elleni védőfelszerelésekből pedig a központi kormányzati készletekből folyamatos volt az ellátás. Több szobor építéséhez is hozzájárult a kormányzat, illetőleg a Váci Dunakanyar Színház felújítását teljes egészében, 345 millió forint értékben a kormányzat állta, ahogy mondtam, teljes mértékben központi költségvetésből. Egy 4 milliárd forintos turisztikai fejlesztési lehetőség előtt áll a város. Itt csak az előkészítésre szánt forrásokat tudta eddig lehívni a város, de reméljük, hogy továbbra is fogunk tudni haladni ebben előre. A közlekedési fejlesztés, a turisztikai fejlesztés egy nagyon régi álmot tud egyszerre megvalósítani. Kulturális programokra több millió forint érkezett a művelődési házhoz kormányzati, minisztériumi támogatásokból, és több tíz millió forint érkezett a váci Civitas Zenekarhoz is. Az oktatás területén a Karolina Kórusiskola felújításának, bővítésének az előkészítésére 200 millió forint érkezett, a Cházár András iskola felújításának az előkészítésére 240 millió forint, a szakképzési centrumhoz 154 millió forint, a deákvári bölcsőde építésére 334 millió forint, óvodafelújításra 30 millió forint. Egyházi fejlesztések is megvalósultak és megvalósulnak kormányzati támogatásból. A Kovászoló ifjúsági vezetőképző központra 315 millió forint kormányzati támogatás érkezett, a kilátóközpontra 2 milliárd forint, a váci ferences templom felújítására pedig több mint félmilliárd forint. A reménységpályát átadhattuk, amely teljes mértékben 774 millió forint állami támogatásból épült, de a csónakház is pályázati támogatásból épült 120 millió forintból. Az önkormányzati konyhafelszerelés-korszerűsítési pályázatra 25 millió forint, a rendkívüli kormányzati intézkedések terén körülbelül 200 millió forint, a szennyvíztisztító felújítására 4,5 milliárd forint, a Váci Járási Hivatalra 145 millió forint érkezett, szintén mind kormányzati támogatásból. Kétévnyi költségvetésnek megfelelő összeg az, ami szűken vetten, és még több évnyi, amely tágabban vett értelemben központi támogatásból a váciakat tudja szolgálni. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen, képviselő úr. „Több száz munkahelyet mentett meg Magyarország Kormánya Veszprém és térségében” címmel a Fidesz képviselőcsoportjából Ovádi Péter képviselő úr jelentkezett napirend utáni felszólalásra. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Sok mindenre megtanított és folyamatosan tanít minket a koronavírus okozta helyzet. A járvány berobbanását követően Magyarország Kormánya gyorsan és hatékonyan reagált. A bezárásokat követően nem tétlenkedett, és április 7-én bejelentette a gazdaságvédelmi akciótervet. Csak hogy egy-két példával éljek, a munkák leállásának idejére a munkabért az állam három hónapig 70 százalékban átvállalta, a kutatási és fejlesztési munkakörben dolgozók után három hónapra 40 százalékos bértámogatás járt, csökkentek az adminisztrációs, illetve az adóterhek, és a szociális hozzájárulási adó is csökkent 2 százalékponttal. Veszprém megyében csökkentett munkaidős támogatást 600 cég vett igénybe 11 811 fő munkavállalóra, 1 milliárd 765 millió forint támogatási összeggel. A kutatás-fejlesztés vonatkozásában 44 cég 1164 főre 956 millió forintos támogatást kapott. A munkahelyteremtő 6+3-as bértámogatással 400 cég 1775 fő munkavállalóval 2 milliárd 71 millió forint támogatási összeget kapott. Kétségkívül sokan kerültek nehéz helyzetbe, mégis azt a vállalást, hogy ahány munkahelyet a vírus tönkretett, mi annyit hozunk létre, azt gondolom, sikerült betartanunk. A júniusi mélyponthoz képest 53 ezerrel csökkent a regisztrált álláskeresők száma szeptemberre. A foglalkoztatottak száma augusztusban ismét 4,5 millióra emelkedett, így a munkába állók száma már meghaladta a 2020 eleji értéket. A gazdaságvédelmi akcióterv koronavírus-járvány által érintett vállalkozások támogatására vonatkozó intézkedéseinek elemeként került kiírásra a versenyképesség-növelő támogatásra szóló pályázati felhívás. A versenyképesség-növelő támogatás célja, hogy a feldolgozóipari és üzleti szolgáltatóközponti szektorban segítséget nyújtson a koronavírus-járvány által hátrányosan érintett közép- és nagyvállalatok számára a bevétel kieséséig a likviditási problémáik leküzdése érdekében, amennyiben azok vállalják munkavállalóik megtartását, valamint új beruházások végrehajtását. Nagyon büszke vagyok arra, hogy Veszprémben és közvetlen körzetében 11 cég 5,5 milliárd forint értékben valósít meg fejlesztéseket, biztosítva ezzel 1860 munkahely megtartását és 1860 család megélhetését. A beruházások 2,5 milliárd forint állami támogatásból valósulnak meg. A sikeres pályázók között volt fuvarozó cég, százéves múltra visszatekintő bútorgyár vagy éppen gyógyászati segédeszközöket gyártó cég is. A fejlesztések során például kapacitások bővítése, termeléshez kapcsolódó szoftverek beszerzése, új csarnoképület építése, új telephely kialakítása, komplex logisztikai központ kialakítása, orvosi eszközök gyártása, alapanyaggyár- és raktárépítés valósul meg. Nagy öröm volt látni, hogy a nehéz helyzetben is a fejlesztés és a beruházás mellett döntöttek, vállalva ezzel a munkahelyek megtartását és új munkahelyek létrehozását. Folyamatosan kapcsolatban vagyok a térség kis-, közép- és nagyvállalatainak vezetőivel. A nagyok sikerei után a kisebbek is arról tájékoztattak, hogy ugyan ők is megérezték a világjárvány hatásait, mégis véd- és dacszövetséget kötve tartottak ki, segítve egymást és a munkavállalókat is. Örülök, hogy ők is sikeresen tudtak élni a nekik felkínált lehetőségekkel, legyen szó munkahelymegtartó bértámogatásról, technológiai megújítást célzó pályázatról vagy a nullaszázalékos, hosszú lejáratú hitelekről. Nehéz hónapok várnak még ránk, mégis biztos vagyok abban, hogy együttes erővel, összefogással ezt az időszakot is átvészeljük majd. Köszönöm a magyar kormánynak, Szijjártó Péter miniszter úrnak, a Külgazdasági és Külügyminisztérium minden munkatársának, valamint a HIPA beruházási ügynökség munkatársainak, hogy segítő kezet nyújtva, példás hozzáállással segítették és segítik a pályázókat. Ami biztos, hogy a térség vállalatai nem engedik el a munkavállalóik kezét. Köszönöm szépen, hogy meghallgattak.
Köszönöm szépen, képviselő úr. Tisztelt Országgyűlés! Tisztelt Képviselőtársaim! Napirend utáni felszólalásra jelentkezett a DK képviselőcsoportjából Varga Zoltán képviselő úr: „A Fidesz erős emberei nem tudtak megegyezni az alkotmányos költségen, ezért csúszik a beruházás? Miért is nem épül át 2014 óta a debreceni főpályaudvar?” címmel. Parancsoljon, képviselő úr, öné a szó.
Köszönöm szépen, elnök úr. Tisztelt Ház! Örömmel és érdeklődve hallgattam fideszes képviselőtársaim győzelmi jelentéseit saját városukról. Én nem tudok teljesen ilyen jó hírekkel szolgálni, mindazok ellenére sem, hogy a fideszesek Debrecent sok esetben úgy kezelik, mint a Fidesz őrvárosát. Mi, debreceniek viszont azt látjuk, hogy Debrecen inkább a többször meg- és áttervezett, majd el nem készült vagy éveket csúszó beruházások városa. Egy olyan boszorkánykonyhája a mi városunk a kormánypártoknak, ahol minden megtörténhet, és annak az ellenkezője is. Még az is, hogy egy villamosberuházás projektje éveket csúszik úgy, hogy a debreceniek szlalomoznak a kiásott munkagödrök között, ami megtelik lassan sárral és esővízzel. S mire elkészül, addigra az eredeti ár többszörösét fizetjük majd ki ezért a villamosért. S ez a villamos mind a mai napig oltári nagy visongások közepette fordul be minden kanyarba, pokollá téve ezzel az ott élők mindennapjait. Mindezt azért, mert Kósa Lajos különös és abszurd villamospályáztatási, közbeszerzési tenderein sikerült olyan villamosokat beszerezni, amelyek gyakorlatilag képtelenek befordulni ezekbe a kanyarokba, ezért a fémkerekek és a villamossín jobb híján visítással és extra kopással jelzi azt, hogy itt bizony Mr. 20 százalékok és kapzsi fideszes politikusok írták át a szakmai sztenderdeket. Persze az átadáskor azt ígérték nekünk, hogy ezek a kerekek majd bekopnak. Hát, jelenteném így lassan egy évtized távlatából, hogy ezek a kerekek nem koptak be, viszont már cserélni kell őket. [[14.50]] De nem ez az egyetlen ilyen idegborzoló beruházás 2010 óta a városunkban, hiszen évek óta ismét különös nézői, elszenvedői lehetünk mi, debreceniek egy újabb beruházásnak. Leánykori nevén ezt különben debreceni intermodális központként ismerhetjük. Ma már egyébként csak a főpályaudvar átépítéséről szól a fáma, de valójában ez sem így történik. Nézzük, hogy mi is történt! 2010-ben jelentette be Kósa Lajos még polgármesterként, hogy át fogják építeni a pályaudvart és környékét. Azt kell mondanom debreceniként, hogy ez eddig rendben van, Kósa Lajos több mint másfél évtizede hagyta lepusztulni ott azt az amúgy igazán patinás területet, a Petőfi teret és a főpályaudvar környékét, ráfér az átépítés. Az EU pénzcsapjait megpumpolva készült is cirka 88 millió forintért egy megvalósíthatósági tanulmány. Azt viszont az önök fantáziájára bíznám, hogy vajon ki is ennek a tanulmánynak a valódi nyertese gondolom, ki fogják találni. 2011-ben 800 millió forintos tervpályázatot írt ki az önkormányzat, és eltelik két év úgy, hogy nem történik semmi. 2013-ban már föld alá vitt 4-es út, föld alá vitt távolsági buszpályaudvar, zöldben pompázó Petőfi tér és egy impozáns főpályaudvar pokoli drága makettjeit nézhetjük, és ezt mutogatják Debrecen városvezetői. A város népe természetesen boldog, de még inkább a projektet dédelgető és zsebüket simogató politikusok látszanak boldognak. De mint kiderült, ez különben csak egy látványterv, csak egy makett, ezért felkérik a kiválasztott nyertes terv készítőit, ugyan készítenék el már a részletes terveket, és bejelentik gyorsan, hogy 2015-re el fog kezdődni a Petőfi tér és a teljes főpályaudvar rekonstrukciója. Ugye, sejtik, hogy nem kezdték el? Mert nem kezdték el, viszont 2014-ben a város bejelenti, hogy csúszik már a tervek elkészítése is, előre nem látható okok miatt, majd újabb két év csönd. 2016-ot írunk, a NIF, a Nemzeti Infrastruktúra Fejlesztő Zrt. bejelenti, hogy a tervek elkészültek, és indulhat a közbeszerzési eljárás. Már meg sem lepődünk, hogy a tendert több hónapos színjáték, ismételt csúszások után a kormányfőhöz egészen közeli cégek nyerik el, azon meg végképp nem, hogy az eredetileg 21 milliárdra tervezett beruházás végösszege hirtelen megugrott 34, majd 35 milliárd forintra. Erre mondják azt a debreceni piacon: na, ez is a Kósa Lajos bulija lesz! Ami meglepő, hogy vélhetően ugyanezt gondolhatta Lázár János akkori Miniszterelnökséget vezető miniszter is, mivel érvényteleníti a kiírást azzal, hogy ez bizony az eredeti 21 milliárdhoz képest még számára is pokoli drága, és egy új, olcsó projekt kiírására ad utasítást, és arra, hogy a beruházást már áttervezve, újabb, szűkebb műszaki tartalommal 2020-ban el kell kezdeni. Egy kapavágás nem történt, most 2020 év vége van, jelzem, és mára szinte egy dologban biztosak lehetünk: nem lesz kész talán soha a beruházás. És a debreceni piacon, mit gondolnak, mit mondanak? Makacsul tartja magát az a pletyka, hogy a kormányzat, a Fidesz emberei összevesztek az alkotmányos költségen, ezért Debrecen nézhet a főpályaudvara után. Köszönöm szépen.
Köszönöm szépen, képviselő úr. „Requiem a harmincéves önkormányzati rendszerért” címmel ugyancsak a DK képviselőcsoportjából Hajdu László képviselő úr jelentkezett napirend utáni felszólalásra. Parancsoljon, képviselő úr, öné a szó.
Köszönöm a szót, elnök úr. Tisztelt Ház! 1990. szeptember 30-án én is részese lehettem annak, amikor a tanácsi rendszert fölváltotta az önkormányzati választáson keresztül egy új közigazgatás az önkormányzati választások eredményeként. Létrejött a pártirányított közigazgatás helyett egy önmagát igazgató helyi közösség, és polgármestert választott, képviselő-testületet választott, megalakította a polgármesteri hivatalokat, jegyzőt nevezett ki, és elindult egy egészen új közigazgatás, amit a benne részt vevők, mi is tanultuk abban az időben, hogy hogyan néz ez ki, hiszen időközben többpártrendszerű országba léptünk, és a többpártrendszerű közigazgatást nekünk is gyakorolni kellett. Ebben az időszakban azok, akik alapították az önkormányzatokat az ország különböző településein, a polgármesterek, képviselők egy része már sajnos nincs közöttünk, nekik is szeretnék emléket állítani azzal, hogy 30 évvel ezelőtt ott voltak az új közigazgatás megalakításánál. Az önkormányzatiság ebben az időszakban a rendszerváltás egyik rendszerváltó alapértékének számított, és ezt az alapértéket a Magyar Köztársaság Alkotmánya rögzítette mint nagyon fontos alkotmányos jogot, és azt gondoltuk, hogy a Magyar Köztársaság Alkotmánya tartósan, hosszan fogja a közigazgatást meghatározni. Ez egyébként 2010-ig működött is. Az önkormányzatiságnak a törvényalkotásban is kiemelt szerepe volt, hiszen a parlamenti bizottságok között önkormányzati bizottság működött 2010-ig, ezzel is kiemelve, hogy a településfejlesztés, az önkormányzati igazgatás nagyon fontos a törvényalkotóknak, és önálló bizottság működött ebben a témában. Annál is inkább kiemelt joguk és lehetőségük volt, elhangzottak itt az előbb a különböző jelentős központi pénzek, amelyeket az önkormányzatok kaphattak, hiszen akkor cél- és címzett támogatás keretében normatív módon lehetett hozzájutni a forrásokhoz, nem szubjektív módon, hogy kinek milyen képviselője van és az hogyan szerzi meg ezeket a forrásokat, hanem normatív módon, illetve cél- és címzett pályázatokkal, és ezt véleményezhette az a bizonyos településfejlesztési és önkormányzati bizottság. Ezek már nagyon messze vannak, nem itt tartunk. Azt gondolom, hogy akkor a lelkesedésben nem gondoltuk, hogy olyan változtatások lesznek, hogy az önkormányzatok még elérhetik azt az önállóságvesztést is, amikor már a központi akarat érvényesül újra, mint a rendszerváltást megelőzően. Ez a központi akarat 2010-zel a NER-program keretében a Magyar Köztársaság Alkotmányának megszűnése helyett az Alaptörvény beiktatásával megkezdődött, és folyamatosan az önkormányzatok, a települési közigazgatás megosztásra került, megosztásra elsősorban azzal, hogy létrejött a kormányhivatal. Folyamatosan a közigazgatásban az ügyfélbarát ellátás úgy változott meg, hogy az ügyfelek szaladgálnak, az egyiket az önkormányzatnál intézik, a másikat a kormányhivatalban, ezt meg kell tanulni a magyar állampolgárnak, ha el akarja az ügyeit intézni. Ezek sok esetben dupla működést jelentenek. A 30. évfordulóra szóló kis megemlékezésemben nehéz szívvel tudom azt mondani, hogy ebben a mostani önkormányzati rendszerben, amelyre nyugodtan mondhatjuk, hogy a folyamatosan a kormányhivatalhoz átrakott feladatokat és hatásköröket illetően egy kiüresített rendszer, ebben a kiüresített rendszerben nem hittem magam is polgármesterként több ciklusban szolgálhattam , hogy azt megérjük, hogy a polgármester legfeljebb ünnepségeken, rendezvényeken fog részt venni. És itt elhangzott, hogy milyen beruházásokra milyen milliárdokat kapnak egyes települések, hogy vannak olyan települések, amelyek egész cikluson keresztül nem juthatnak egyetlen fillér forráshoz sem, sem normatív módon, sem pedig egyéb érdemek alapján. Tisztelt Elnök Úr! Köszönöm szépen, hogy meghallgattak.
Köszönöm, képviselő úr. Tisztelt Országgyűlés! „Mit tesz az önkormányzat az újpestiekért?” címmel ugyancsak a DK képviselőcsoportjából Varju László képviselő úr jelentkezett napirend utáni felszólalásra. Parancsoljon, képviselő úr, öné a szó.
Elnök úr, köszönöm szépen a szót. Engedjék meg, hogy csatlakozzam Hajdu László képviselőtársamhoz abban a vonatkozásban, hogy az önkormányzatok történeti visszatekintése után annak mai mindennapjairól eshessen néhány szó, és így jelesül arról, hogy annak az újpesti önkormányzatnak, amely a választókerületem egy részeként működik, a mindennapokban mivel kell megküzdeni, és milyen örömei vagy milyen bánata van e tekintetben.Teszem ezt abból a szemszögből is, hogy magam is egy cikluson át polgármesterként szolgáltam, és tudom azt, hogy milyen nehézségekkel kell szembenézni, a napi döntések mit jelentenek, de egy fontos van ebben: elsősorban és mondhatnám, kizárólag a helyi közösséget, az ott élőket és jelen esetben az újpestieket kell hogy szolgálják. [[15.00]] Igyekszem mindenről rendszeresen beszámolni, főként azért, hogy tulajdonképpen azok a döntések, amelyek itt a parlamentben születnek vagy amelyek a Házon kívül születnek, milyen hatással vannak az önkormányzatokra. Már tettem említést önöknek arról, hogy a brókerbotrány, a fideszes brókerbotrány hatásai hogy hullámoznak Újpesten, és hogyan derült fény arra, hogy egy 133 millió forintos, lényegében felesleges kifizetésre került sor úgy, hogy arra a cégnek szerződése ugyan volt, csak egyébként engedélye nem volt az őt ellenőrző Magyar Nemzeti Bank, illetve a pénzügyi ellenőrző szervezetektől. Az előző városvezetést ez érinti, hiszen abban az időszakban történt, így a képviselő-testület döntött arról, hogy ezt az ügyet ki kell vizsgálni a vizsgálóbizottság megalakulására sor került , amelyről azt is tudjuk most már, hogy nemcsak önmagában a kezdeti dokumentumok állnak rendelkezésre, hanem az igazságügyi szakértői jelentés is megérkezett. Az eddigi vizsgálatból már arra fény derült, mint ahogy említettem, erről a 133 millió forintról kell beszélni. A hatása megvolt ennek, mert a cég szinte már másnap, amikor itt a parlamentben legutóbb beszéltem erről, akkor másnapra székhelyet és nevet változtatott, és új formában kezdi meg a tevékenységét. Ez a munka tovább zajlik, és éppen azért, mert láthatóan ez egy nagyon komoly hátrányt és károkat okozott az újpesti önkormányzatnak, ezért fontosnak tartom, hogy önöket tájékoztassam erről. De hogy ne csak ilyen híreket mondjak, azt is el kell mondanom, hogy egyébként az előző ciklusban elkezdődött olyan európai fejlesztési program, amelynek önmagában az európaisága az egyik fontos jellemzője, bár erről szívesen hallgattak korábban, az Újpesten, a Károlyi utcában épülő bérlakásokról, éppen a lakhatási válság csökkentése érdekében; részben egy lakásfelújítási program indul, másik oldalról pedig 36 darab új lakás épül, amely a lakásra várók igényeit igyekszik kielégíteni, és bízom abban, hogy ez a VEKOP-pályázat keretei között megvalósuló szegregátumfelszámolás és városközpont-fejlesztés sokaknak okoz majd örömet. Biztos vagyok abban, hogy a következő egy év, vagy talán kicsivel több idő kell ahhoz, hogy ez a befejezéséhez eljusson, de mindenesetre az államigazgatási szervek felügyelete mellett látható, hogy még akár további segítségre, további fejlesztésekre is igény lehet, és éppen ezért fontos, hogy ezt támogassák is. Harmadrészben pedig az egészségügyről kell hogy szót ejtsek, mert az Újpesten élők számára lehetőséget biztosít az „Egészséges Budapest” program keretében, ennek részletében az, hogy a CT- és MR-vizsgálatok sorbanállása csökkenjen. Két ágról is lehetőség van erre, és ebben az önkormányzatok, mondhatnám, hogy a szabad önkormányzatok együttműködése a XV. kerületi önkormányzattal és a Fővárosi Önkormányzat döntése nyomán az SZTK, azaz az újpesti szakrendelő szakorvosai utalhatnak be például az Uzsoki Kórházba betegeket, és ennek megfelelően 4152 darab CT- és 1447 darab MR-vizsgálatot végezhetnek el ennek a programnak a keretében, ez jut az újpestieknek. Annak ellenére tehát, hogy a kormány elkövet mindent annak érdekében, hogy az önkormányzatok életét megnehezítse, tesszük a dolgunkat az újpestiek érdekében. Köszönöm szépen.
Köszönöm szépen, képviselő úr. Tisztelt Országgyűlés! „A borsodi időközi választás tanulságai” címmel napirend utáni felszólalásra jelentkezett Bencsik János független képviselő úr. Parancsoljon, képviselő úr, öné a szó.
Köszönöm a szót, elnök úr. A borsodi időközi választásról szeretnék szót ejteni, mert azt gondolom, hogy az egésznek önmagán túlmutató jelentősége van. A kedvezményes krumplivásár bizonyította azt, hogy a Fidesz most sem tudott tiszta eszközökkel játszani, de ha azt gondoljuk, hogy pusztán emiatt nyert a Fidesz, és emiatt nyert még nagyobb arányban a Fidesz, mint korábban, akkor óriási hibát követünk el. Ez, tisztelt képviselőtársaim, nem más, mint hatalmas önbecsapás. Ezt az önbecsapást pedig sajnos kevés kivételtől eltekintve az ellenzéki pártvezetők is táplálják, kifogásokat keresnek, győzelmi jelentéseket adnak, és semmi jelét nem adják annak, hogy szembenéztek volna a kudarccal.A tények úgy állnak, hogy az ellenzék teljes mellszélességgel felsorakozott egyetlen ellenzéki jelölt mögé, minden erőforrást idecsoportosítottak, és így sem sikerült nyerni. A kamujelölteket nem számítva, 2014-ben az ellenzéki képviselőkre 55 százaléka szavazott ennek a választókerületnek, tegnap pedig 45 százaléka. Tehát összefogással kevesebb embert tudtunk elvinni, kevesebb embert tudtak elvinni a szavazóurnákhoz az ellenzéki pártok, mint összefogás nélkül, és 2022-ben sajnos ennél jóval kevesebb erőforrás lesz, miközben a kormánypártoknak gyakorlatilag végtelen az erőforrása. Fel kell tenni a kérdést ebben a helyzetben, hogy mi hiányzott, mert valami biztos, hogy hiányzott. A magyar kormány egy gazdasági válság kapujában, amikor Európában példát ritkító módon engedte el az emberek kezét egy olyan válságrégióban, amit az emberek a leginkább megszenvedtek… az ellenzék nem tudott új szavazókat megszólítani 2018-hoz képest sem. És ha most nem tudott, akkor fel kell tenni a kérdést, hogy mivel tud majd 2022-ben, mert ha minden így marad, akkor a 2022-es választás arról fog szólni, hogy két tábor fogja fanatikusan gyűlölni egymást, és bárkire le fognak szavazni, csak ne a másik kerüljön hatalomra, és ha így lesz, akkor még a mi unokáink is az Orbán-rendszerben fognak megöregedni. Tessék végre tudomásul venni mindenkinek, hogy új szavazók nélkül és új szavazókat megszólítani képes pártok nélkül nem lesz kormányváltás! És nem az a kérdés, hogy hány párt fog össze a Fidesz-KDNP ellen, nem az a kérdés, hogy hány darab pártlogó lesz majd a szavazólapon 2022-ben, hanem az, hogy az ezen logók mögött álló pártok mivel fognak tartalomban különbözni egymástól, mi lesz a tartalombeli különbség, lesze többféle szín, többféle hang, ami alternatívát jelent. Tisztelt Honfitársaim! Az a helyzet, hogy ma Magyarországon több százezer embernek nincsen politikai közössége, a polgári Magyarország hívei ma jó szívvel nem tudnak senkire szavazni. Borsodban tegnap egy egyhangú és egy egyszínű ellenzék szenvedett vereséget, és 2022-ben pedig, meggyőződésem, hogy csak egy többhangú és többszínű ellenzék tud győzni, de ehhez teljes ellenzéki politikai megújulásra van szükség. És szükség van egy olyan politikai erőre is, amely képes megszólítani az O1G-n túli világot, amely számára olyan fogalmak, mint az Isten, a haza és a család legalább olyan fontosak, mint a demokrácia és a jogállam, és amely elkötelezett a polgári Magyarország eszméi iránt, és amelynek a szavazói egyébként meggyőződésből és nem a kisebbik rossz alapján szavaznak valahova. Ha lesz ilyen politikai erő Magyarországon, akkor lesz kormányváltás 2022-ben. Köszönöm szépen, hogy meghallgattak. [[Taps a független képviselők padsorából.]]
Köszönöm szépen, képviselő úr. Napirend utáni felszólalásra jelentkezett a Jobbik képviselőcsoportjából „Fideszes hagyaték” címmel Csányi Tamás képviselő úr. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársak! A mai felszólalásomban az úgynevezett fideszes hagyatékról szeretnék önöknek szólni, arról a hagyatékról, amelyet egy évvel ezelőtt a fideszes önkormányzatok hagytak hátra leköszönésük után. Én egy olyan szerencsés választókerületnek lehetek az ellenzéki országgyűlési képviselője, amelyben több településen is megtörtént a NER-telenítés, és a választópolgárok véget vetettek a fideszes harácsoló politizálásnak. Kellő bátorságot tanúsítottak az ezeken a településeken élők egy éve a szavazófülkékben, és merték nem a kormányzó pártra vagy az általa támogatott független vagy álfüggetlen jelöltre tenni az ikszet. Nagyon nagy dolog volt ez egy éve, azonban nem voltak könnyű helyzetben ezek az újonnan megválasztott településvezetők, hiszen azon túl, hogy a politikai közéleti tapasztalat nem segítette őket, még az igen nehéz fideszes hagyatékkal is meg kellett küzdeniük. A 2019-es önkormányzati választások utáni napokban, hetekben ugyanis szembesültek olyan tényekkel, amelyekről eddig csak sejtéseik lehettek. Tapasztalhatták, hogy a munkatársak kiválasztásakor az elődjüknél sokkal inkább számított a feddhetetlen nersevik identitás, a rokoni kapcsolat, mintsem a hozzáértés, és a pályázatok körül sem voltak rendben a dolgok, mint ahogyan az általános a Fidesz által működtetett rendszerben. Mint ismeretes, a Jász-Nagykun-Szolnok megyei 4. számú választókerület fideszes országgyűlési képviselőjétől, Boldog Istvántól a mentelmi jogot egyhangúlag mi vettük el, hogy a hatóságok eljárhassanak vele szemben. [[15.10]] Polt Péter legfőbb ügyész írásbeli kérdésemre adott válaszában tájékoztatott, hogy a képviselőt kétrendbeli felbujtóként elkövetett hivatali vesztegetés elfogadása, kétrendbeli felbujtóként elkövetett vesztegetés elfogadása és kétrendbeli felbujtóként elkövetett versenyt korlátozó megállapodás közbeszerzési eljárásban cselekményekkel gyanúsítják. Boldog István a cselekményekben oly módon vett részt, hogy a hivatali helyzetével, befolyásával visszaélve jogellenesen befolyásolta a pályázatok elbírálásának eredményeit, amiért vállalkozóktól jogtalan előnyt kapott, közölte az ügyészség. S ha már Boldog képviselő és az általa működtetett fideszes franchise szóba került, tudják, aminek az a célja, hogy a lehető legtöbb közpénzt játsszák át a haveroknak és így saját maguknak is a fiúk, akkor Kétpóról is szót kell ejtenünk, hiszen ott kicsiben minden van, ami ezt a rendszert jellemzi. Tavaly nem Boldog képviselőjelöltje nyerte meg az önkormányzati választást, ami egy egészen új helyzetet eredményezett a faluban. Egyre több dologra derült fény az elmúlt időszakból. Hosszan lehetne sorolni a napról napra előkerülő újabb és újabb problémákat, de ez most nem célom. Legyen elég annyi, hogy sorra születtek a feljelentések az elmúlt egy évben, és gyakorlatilag ott tart a dolog, hogy minden eddigi pályázat esetében nyomoz a hatóság. Alapvetően a pénzügyi dolgokkal nincs rendben minden. A látókörükbe került Boldog képviselő féltestvére is, aki az előző ciklusban milyen meglepő! az önkormányzati tulajdonú kft.-t vezette. Ehhez jön még, hogy az új vezetés tevékenységét igyekeznek minden eszközzel ellehetetleníteni, ehhez akár jegyzői segítséget is kap a helyi Fidesz. Ennek ellenére a polgármester asszonyt és csapatát szeretik a településen, és én innen is csak jó munkát és kitartást kívánhatok neki. Azonban egy másik, gyakorlatilag lerabolt településről, Tiszatenyőről is szólnom kell. Mint ismeretes, Boldog István egyik kedves polgármestere, Kazinczy István sem kapott újólag bizalmat a településen élőktől. Ami utána maradt, azt pedig nem teszik ki az ablakba, ha szabad így fogalmaznunk, hiszen ezen a településen sorra kezdtek a projektekbe, például baromfivágóhíd alapjait tették le, elképesztő profán módon a Szent Korona másolatának jelenlétében, de lett volna itt sertéstelep és energetikai fejlesztés is, azonban nagyon úgy fest, hogy az EU-s forrásokat finoman szólva sem a megfelelő célra használták fel. A közpénz elvesztette közpénzjellegét. A projektek nem valósultak meg, a 250 millió forintot vissza kell fizetni, csak hát nincsen miből. A megfelelő feljelentések megtörténtek, a hatóságok nyomoznak. Reményeink szerint mihamarabb kiderül, hogy ki és hogyan károsította meg a településen élőket. Összességében, tisztelt képviselőtársak, a Fidesz nem könnyű hagyatékkal távozik, amennyiben erre szólítják fel őket a szavazók. Törvénytelenségek, a közpénzek elherdálása, pályázatokkal való visszaélések derülnek ki azokon a településeken, amelyeken elvesztik azt a hatalmat, amelyhez éppen ezért foggal-körömmel ragaszkodnak, megtartásához semmilyen eszköztől nem riadnak vissza. Ahogyan Borsodban is láttuk, vécépapír-, krumpli-, laptoposztás, lejárató kampány, polgármesterek EU-s forrásokkal való zsarolása, szavazatvásárlás, láncszavazás, és bizonyára hosszasan sorolhatnánk. Ez ma az önök kampánya. Ez az önök hagyatéka. Köszönjük, többet nem kérünk belőle! Akinek van szeme, látja, akinek van füle, hallja. Köszönöm szépen a figyelmet. [[Taps a Jobbik padsoraiban.]]
Köszönöm szépen, képviselő úr. „Jólétet minden magyarnak!” címmel napirend utáni felszólalásra jelentkezett a Jobbik képviselőcsoportjából Potocskáné Kőrösi Anita képviselő asszony. Parancsoljon, öné a szó.
Köszönöm szépen a szót, elnök úr. Tisztelt Ház! Tisztelt Képviselőtársaim! Holnap lesz egy éve, hogy 2019. október 13-án fellélegezhettünk sok városban, Budapesten és sok nagyvárosban is, több millió embernek lett ellenzéki vezetésű önkormányzata, képviselő-testülete. Akkor sok-sok százezer ember mondott nemet a gyűlöletre, a megfélemlítésre, a megalázásra és a kormánypropagandára. Eljutottak odáig, hogy elég volt abból a fideszes kormányzásból, amelyet ott a fideszes kiskirályok az adott városokban hosszú-hosszú éveken, akár évtizedeken keresztül is megtettek. Részem volt a siófoki kampányban is aktívan részt vállalni, szerepet vállalni olyan módon, hogy figyelemmel tudtam kísérni, mi is történik egy ilyen választási kampányban. Ez az egy év megmutatta azt, hogy akkor a siófokiak nagyon jól döntöttek, amikor Lengyel Róbert polgármester úrnak és a Becsületes Siófokért Egyesületnek adták azt a bizonyos kormányrudat, ugyanis ők akkor szívvel-lélekkel mindent beletettek a kampányba, hiába volt a fideszes nagyuraknak sok-sok tízmillió forintjuk, hirdettek Szent Teréz-programot az időseknek, ezzel is megalázva őket, osztogattak aztán mindent. A legnagyobb fenyegetés, ami szerintem megbocsáthatatlan bűne a fideszes országgyűlési képviselőnek, az, hogy ha nem a kormánypárti polgármesterjelöltre, képviselőkre szavaztok, akkor nem fog ide, a városba érkezni pályázati pénz. Ennél nagyobb felelőtlenséget senki nem tehet. Ez maga a zsarolás és a fenyegetés! Ugyanez történt most Borsodban is. Ugyanis mi történt? Önök azt mondták, hogy ha nem a fideszes kormánypárti képviselőjelöltre szavaznak, akkor a térség nem kap pályázati forrást. Minden magyar embernek joga van az adófizetői pénzekből készült fejlesztésekhez, függetlenül attól, hogy milyen településen él. Ja, hogy azokon a településeken el vannak zárva a pénzcsapok úgy, mint most Siófokon is? Bizony! Hát, erre van szükség! Önöknek semmi más nem fontos, csak az, hogy azok a bizonyos pénzek majd a következő kampányba szépen becsatornázásra kerüljenek. Na, ebből mi nem kérünk! Mi igenis tovább fogunk folytatni minden olyan küzdelmet, amely azért van, hogy az embereknek, a magyar embereknek jólétet biztosítsuk, mert a jólét arról is szól, hogy szabadon dönthet. Egy ilyen választási kampányban, amely most ott, Borsodban volt, az egész egyszerűen felháborító, amit műveltek! Képviselőtársaim ma már többször elmondták: krumplit osztanak, meg vécépapírt?! Elnézést, hol élünk?! A laptopokról már nem is beszélve. Visszaélnek önök az embereknek azokkal az érzéseivel, hogy ők ki akarnak törni. Szegények, és ezt önök felhasználják. Ehhez egyszerűen már szavakat sem találok, hogy mit művelnek ebben az országban. Tiszaújvárosban ezt nem érték el: 67 százalékos győzelmet aratott Bíró László. Innen is gratulálok neki, mert ez is bebizonyította, hogy a városokban önöknek már nincsen szavuk. A falvakban még van. De lehet, hogy nem is szavuk, hanem cserélném a szót: van önöknek ráhatásuk, megfélemlítő kampányuk és olyan tevékenységük, amely egy jogállamban, a demokráciában egész egyszerűen vérlázító és elképzelhetetlen! Nyíljanak fel a szemek! Legyen szabadság és legyen jólét minden magyarnak! És akkor majd 2022-ben eljutunk oda, hogy önök ülnek majd itt ezen az ellenzéki oldalon. Köszönöm szépen, elnök úr. [[Taps a Jobbik padsoraiban.]]
Köszönöm szépen, képviselő asszony. Tisztelt Országgyűlés! Képviselőtársaim! „Mindenkire szükség van!” címmel ugyancsak a Jobbik képviselőcsoportjából napirend utáni felszólalásra jelentkezett Rig Lajos képviselő úr. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Nagy a baj, kedves képviselőtársak. Miközben évek óta egyre nagyobb a szakemberhiány az egészségügyben, egy nap alatt átvernek az Országgyűlésen egy olyan törvényt, amelynek több pontja miatt több ezer orvos és egészségügyi dolgozó tervezi a felmondását. Egy olyan törvényt és olyan törvénymódosító javaslatot nyújtottak be a bizottságban, amelyről önök azt állították több képviselőtársamnak, hogy az Orvosi Kamara és az orvostársadalom kérését tolmácsolják ezekben a módosítókban. Hát, sajnos megint hazudtak, azt kell hogy mondjam. Megvezették a képviselőket, megvezették az orvosokat, és köztük megvezették az egészségügyi dolgozókat szégyelljék magukat! , mindezt a törvényjavaslatot a béremelés és a hálapénz kivezetésének cukormázába burkolva. Mondhatjuk erre a törvényre, hogy ez az egészségügynek a trójai falova, a Helén-törvény.A súlyos szakemberhiányt bizonyítja, hogy nemrégiben kaptam, múlt héten az ÁEEK-től egy újabb felkérést, hogy amennyiben még önkéntes munkával nem rendelkezem, akkor azonnal tegyem meg a regisztrációt, hiszen ez egy elismerése a szakemberhiánynak. Tavasszal a Covid miatt az elsők között jelentkeztem az EMMI felhívására önkéntes munkavégzésre, pont azért, mert tudom, mekkora nagy a baj. Nem véletlenül adtam be határozati javaslatot, hogy elismerő oklevél formájában ismerjük el az önkéntesek munkáját. Kíváncsi leszek, a szavazáskor szakmai vagy pártérdek számít majd önöknek. S mindeközben mi történik? Érthetetlen, hogy pont most, amikor egyre több a covidos beteg, jelen állás szerint a kórházban kezelt betegeknek több mint tíz százaléka van lélegeztetőgépen, egyre többen kerülnek kórházba, egyre kevesebb a szakember, pont most kell konfliktust generálni a kormány és az orvosok, orvos és orvos, orvos és szakdolgozó, az orvostársadalom és az emberek között. Mert erről van szó. Amikor össze kell fogni, és ez igaz, akkor széthúzás van az emberek között. [[15.20]] Arra kérem a tisztelt kormánytagokat, köztük Pintér miniszter urat, hogy fontolják meg a módosító javaslatokat, és ne erővel próbálják átverni ezt a törvényt azokon, akikre jelen pillanatban, most a legnagyobb szükség van. És most engedjék meg, hogy ne mint képviselő, mint országgyűlési képviselő, hanem mint egészségügyi dolgozó és volt szakszervezeti vezető beszéljek az egészségügyi dolgozókhoz, és ne a képviselőkhöz. Arra kérlek titeket, hogy ebben a pillanatban, amit most élünk itt, ti a frontvonalban dolgoztok, tartsatok ki, és fogjatok össze, hiszen az összefogás ereje tud megváltoztatni egy törvényt; a politikus nyomhat bármilyen gombot a teremben, ha nincsen mögötte erő; ti mindig is azok voltatok, és azok is lesztek. Wass Albert mondta egyszer, hogy együtt erő vagyunk, szerteszét gyengeség. Biztos emlékeznek nagyon sokan, hogy hány kórházat, hány osztályt próbáltak megszüntetni az elmúlt időszakban, s mindig az összefogás ereje tudta megfordítani ezeket a dolgokat. Higgyétek el, hogy a Facebook-poszt, a Facebook-komment, a like-ok, a mérges fejek nagyon kevés jelen pillanatban. Most egyetlenegy dolog tudja megváltoztatni ezt a törvényt: ha az orvostársadalom, a szakdolgozók és a szociális szférában dolgozók egymás kezét megfogják, egymásért kiállva közösen tesznek. De emellett, mivel most járvány van, én arra kérek mindenkit, hogy a munkáját a lehető legnagyobb erőbedobással, száz százalékkal teljesítse, mert nehogy azt tudja bármelyik kormánypárti politikus vagy média mondani, hogy ti azért sztrájkoltok, mert nem akartok dolgozni. Bizonyítottatok az elmúlt hónapban, ezért én azt gondolom, minden képviselő köszönetét tolmácsolhatom, és most bizonyíthatjátok azt, hogy az egészségügyi dolgozók, az egészségügyi társadalom, legyen az orvos vagy szakdolgozó, egy jó ügy érdekében össze tud fogni, nővér az orvossal, ápoló a műtősfiúval és egyéb egészségügyi dolgozók kart karba öltve meg tudjátok változtatni ezt a törvényt. A politika egy eszköz. Mi segíthetünk, de nélkületek ezt nem tudjuk megtenni. [[Az elnök a csengő megkocogtatásával jelzi az időkeret lejártát.]] Kérem, ezt vegyétek figyelembe. [[Taps a Jobbik padsoraiból.]]
Köszönöm szépen. Képviselő Úr! Nem vettem el a szót, de ebben a Házban ön csak képviselőként szólalhat fel. Tehát elmondhatta volna mindezt országgyűlési képviselőként is, akkor is ugyanez lett volna a tartalma. [[Rig Lajos: És büszke vagyok rá, hogy szakszervezeti vezető…]] Rendben van, képviselő úr. Nagyon büszke lehet rá, hogy szakszervezeti vezető volt, de itt nem szakszervezeti vezető, hanem országgyűlési képviselő. [[Rig Lajos: Meg egészségügyi dolgozó is vagyok, elnök úr!]] És arra kérem, hogy ne vitatkozzon velem. [[Rig Lajos: Megértettem.]] Köszönöm szépen.Napirend utáni felszólalásra következik Apáti István képviselő úr: „Hagyják élni a KATA-s vállalkozókat!” címmel. Parancsoljon, képviselő úr, öné a szó.
Köszönöm szépen, elnök úr. Tisztelt Képviselőtársaim! A Mi Hazánk Mozgalom egészen elképesztőnek tartja azt a kormányzati ámokfutást, amelyből látszólag nem lehet kizökkenteni a kormánypártokat és a kormánypárti képviselőket, amelyet a 400 ezer katás vállalkozóval szemben, önök a katás vállalkozók sérelmére elkövetnek. Tudom, hogy első hallásra kicsit marginálisnak tűnik a témakör, de szeretnék néhány sokkoló számot mondani indításként. Legalább 400 ezer katás vállalkozó dolgozik ebben az országban; hozzávetőlegesen, közvetve, családtagokkal együtt 1,5 millió magyar ember megélhetéséről van szó. És ezen 400 ezer vállalkozót, illetve 1,5 millió magyar embert legalább kétharmados részben sújtja az a 40 százalékos extra büntetőadó, amely elvileg, jelen állás szerint 2021. január 1-jétől hatályba lépne. Ennek a szabályozásnak röviden összefoglalva az a lényege, hogy azok a katás vállalkozók, akik ugyanazon megbízótól 3 millió forint fölötti jövedelemre tesznek szert, ezen 3 millió forint fölötti rész esetében 40 százalékos büntetőadóval számolhatnak oly módon, hogy ha belföldi partner esetében lépik túl ezt a valljuk be őszintén, a mai árviszonyok közepette nagyon alacsony 3 milliós határt, akkor a kifizetőre terhelik ezt a 40 százalékos adót. Magyarul, a lényeg ugyanaz: el fogják veszíteni ezt a megrendelőt vagy ezt a megbízót, mert nyilván ilyen 40 százalékos extraadót a megbízók vagy a megrendelők döntő többsége nem tud, és nem akar megfizetni vagy kigazdálkodni. Ha külföldi üzleti partnerrel állnak szemben, akkor pedig magát a katás adózót terhelik a 3 millió forint feletti rész esetében a 40 százalékos különadóval. Mind a két esetben ugyanaz lesz a végeredmény: a katás adózó elveszíti a megbízóinak nagy részét, és vagy feketén fogja folytatni azt a tevékenységét, immáron 50 ezer forintot sem fog befizetni, vagy álláskeresői nyilvántartásba vétel következik. De az egészen biztosan csak az esetek alacsony hányadában fog előfordulni, amit a kormányzat szeretne, hogy munkaszerződéseket fognak megkötni. Értjük a szándékot, hogy a munkaszerződések esetében jóval nagyobb az állam adó- és járulékbevétele, de jelezni szeretnénk a Mi Hazánk Mozgalom részéről, hogy nem a tömeges munkaszerződések megkötésének időszaka, hanem a tömeges feketézések vagy a tömeges álláskeresői nyilvántartásba vételek időszaka jön el. Értetlenül állunk az előtt, hogy miért kellett ekkora rohamtempóval belegyalogolni egy viszonylag jól működő rendszerbe, a kevés magyar adózási sikertörténet egyikébe, amelyre igaz volt, hogy a kevesebb több. A katából mindig sokkal magasabb adóbevétel folyt be, mint amit előzetesen terveztek. Ehhez képest, úgy látszik, hogy egyesek nem azt a megoldást tartották jobbnak, hogy az adóhatóság esetről esetre haladva feltárja azokat az ügyeket, ahol valóban színlelt szerződéssel állunk szemben, és ahol valóban munkaszerződésnek lenne helye, hanem gyakorlatilag ilyen orosz tüzérségi módszerrel mindenkit, a legalján mindenkit tönkretesz. És nem áll meg itt a történet, hiszen ennek a katás adózók nyugdíjára is súlyos kihatása lesz, ugyanis a katások esetében a nyugdíjszámítás sajátos. Jelen állás szerint azok a katás adózók, és nyilván ez most egy elméleti számítás, akik 40 éven keresztül ezen adózási forma szerint adóznak, illetve tevékenykednek, a nyugdíj szempontjából 26,5 év szolgálati idővel számolhatnak, ugyanis az ő esetükben a járulékalap 2020. július 1-jétől mindössze 102 ezer forint, ami körülbelül bő egyharmaddal kevesebb, mint a bruttó 161 ezer forintos minimálbér. Éppen emiatt azt látjuk, hogy 40 év 26,5 évnek számít, és körülbelül 43 ezer forint nyugdíjra számíthatnak. Ugyanakkor eddig az volt a hallgatólagos alku, egy kvázi társadalmi szerződés, hogy a katások jóval magasabb nettó jövedelemre tesznek szert, egyéni megtakarításokkal, nyugdíj-előtakarékossági megoldások választásával felkészülhetnek a nyugdíjra, sokkal több pénzt tehetnek félre nyugdíjas éveikre, mint azok, akik munkavállalóként, munkaszerződés keretében tevékenykednek. Igen ám, csak ezzel a 40 százalékos extra büntetőadóra vonatkozó szabállyal azt fogja elérni a kormányzat, hogy sem jelen időben, sem aktív korukban nem kereshetnek jól, és nem tehetnek félre nyugdíjas éveikre, és ezzel a nagyon hátrányos nyugdíjösszegre és nyugdíj szolgálati időre vonatkozó szabályozással erre a nyugdíjas éveikben is esélytelenné válnak. Lássuk be, tisztelt képviselőtársaim, 43 ezer forint ma körülbelül a biztos éhenhaláshoz elég. Úgyhogy nagy tisztelettel arra kérjük, arra szólítjuk fel a kormányt, még nincs késő, van közel 3 hónap, ne engedjék így hatályba lépni ezt a szabályt, változtassák meg a katás adózók jelene és nyugdíjas jövője érdekében. Köszönöm szépen. [[Taps a Jobbik padsoraiból.]]
Köszönöm szépen, képviselő úr. Tisztelt Országgyűlés! A DK képviselőcsoportjából napirend utáni felszólalásra jelentkezett Sebián-Petrovszki László képviselő úr: „Mesedélután kirekesztő felnőtteknek” címmel. Parancsoljon!
Köszönöm szépen, elnök úr. Eljött az a pillanat, tisztelt képviselőtársaim, hogy egy mesét fogok önöknek felolvasni a „Meseország mindenkié” című elhíresült mesekönyvből, „Házasodik a királyfi” címmel. Három aranydombon innen, három ezüsthegyen túl, ott, ahol a kurtafarkú minden mezőt összetúr, élt egy herceg meg az anyja, és az udvari macska. Éldegéltek hármacskán. Ahogy írom, ahogy mondom, éldegéltek hármacskán. Öreg volt a királyasszony, unta már a trónolást. Jobb lenne már nyugdíjasnak, ezt szajkózta, semmi mást. A ráncokat tatarozni, lyukas zoknit foltozgatni, az lenne ám az öröm! Ahogy írom, ahogy mondom, az lenne ám az öröm. Nem filózott a királyné álló hétig hiába, szép hétalvó herceg fiát az ágyból kicibálta. Haszontalan, lomha lajhár, most már megházasodhatnál, s végre trónra ülhetnél! Ahogy írom, ahogy mondom, végre trónra ülhetnél. Ráparancsolt nemes anyja, döntsön holnap reggelig. Ő csak kuksolt, bénázgatott, s nem kérte a reggelit. [[15.30]] Ám az anyja robothangja azt szajkózza, hogy a rangja ezt kívánja, semmi mást. Ahogy írom, ahogy mondom, ezt kívánja, semmi mást. Minden herceg a környéken megnősült már réges-rég, uralkodnak, háborúznak, neked is így illenék. Nős a szeplős, púpos, sánta, vízkóros királypalánta, csak te vagy ügyefogyott. Ahogy írom, ahogy mondom, csak ő volt ügyefogyott. Addig mondta, rikácsolta, míg hajlott rá a herceg, hogyha muszáj, hát megnősül, mással is már megesett. A hajadon királylányok listáján ahány név állott, feltárcsázta az anyja. Ahogy írom, ahogy mondom, feltárcsázta az anyja. Jött is sorra a hercegnők elképesztő serege: Szoprán Szofi Ausztria fülbemászó csemege, ahogy torka operázik, magas céket gurgulázik. Ahogy írom, ahogy mondom, magas céket gurgulázik. Mint egy kissé testes hattyú, cifrázta az éneket, de a herceg csak fintorgott, s örült, hogy már vége lett. Ha folytatja, ennek hála, nem megy többet operába. Ahogy írom, ahogy mondom, nem megy többet operába. Megjött Dolly, Texas küldte, zsonglőrködik, mesteri, hat labdát pörget a légben, s nem esik le egy se, ni! Bűvészkedhet, művészkedhet, a herceg csak ásít egyet. Ahogy írom, ahogy mondom, a herceg csak ásít egyet. Grönland lánya jött be akkor, zöld volt, mint egy saláta, a herceget ez a zöldség véli szíven találja. Nem találta. Nem a vágya vegán király vegán lánya. Ahogy írom, ahogy mondom, vegán király vegán lánya. Filológus, urológus, pszichológus, orvosnő, ilyen „-lógus”, olyan mókus, doktor, ogre, mágus jő. De a herceg kedve búsabb, egy fokkal se randevúsabb. Ahogy írom, ahogy mondom, egy fokkal se randevúsabb. Mintha lepke lenne, s anyja szeme gombostű, szegény felnyársalva érzi magát, kész a lepkegyűjtemény. A hoppmester mesterkedik, van itt még egy, s beengedik. Ahogy írom, ahogy mondom, van itt még egy, beengedik. Arany fürjét leeresztve lép be a kis hercegnő, a fivére elkísérte, s a hatás dermesztő. Lett nagy öröm, volt nagy öröm, szerelem ez, sőt a köbön. Ahogy írom, ahogy mondom, szerelem ez, sőt a köbön. Szívem lángja, minta mályva, ő lesz az én kedvesem, azt se tudtam, mi fán terem a legforróbb szerelem szól a herceg elpirulva, spontán ölelésbe hullva. Ahogy írom, ahogy mondom, spontán ölelésbe hullva. Hinni ezt én sose mertem, hogy a párom itt lelem, mint amikor nagy hirtelen gazdag lesz a nincstelen. Ezt már máshogy úgysem lehet, ölelkeznek a hercegek. Ahogy írom, ahogy mondom, ölelkeznek a hercegek. Hét határra szólt a lagzi, két királyfi lett egy pár, az örök szerelmet zengi most a legszentebb oltár. Az egér is a templomban örömkönnyet hullat mostan. Ahogy írom, ahogy mondom, örömkönnyet hullat mostan. Tisztelt Képviselőtársaim! Ez volt a mese, itt a mese vége. Önök szerint valóban ez jelent veszélyt a gyerekekre? Vagy netalántán az a veszélyes, hogy ők, akik ilyet olvasnak, vagy azok a szülők, akik ilyet olvasnak a gyereküknek, nem olyan gyűlölködő, és gyűlöletpropagandának felülő társadalmat képzelnek el, mint amilyet önök, kedves fideszes és KDNP-s képviselőtársaim. Ugyanis valójában itt nem a meséről van szó. Mindannyian tudjuk, hogy egy nyitott, toleráns, empatikus és egészen más világ megtámadásáról van szó, amit önök végeznek, és mindezt azért, mert a hatalmuk alapját ez a fajta gyűlöletpropaganda jelenti… [[Az elnök kikapcsolja a szónok mikrofonját. Sebián-Petrovszki László: Így tudnak csak hatalmon maradni, és ezért végzik ezt a fajta gyűlölettevékenységet az elmúlt hetekben. Köszönöm szépen.]]
Úgy gondolom, képviselő úr, hogy ha kiáll az elején, és rögtön azzal kezdi, hogy a genderelvek [[Sebián-Petrovszki László: Azt dzsendernek hívják!]] szélesítése mellett áll ki, akkor ez egy jó beszéd lett volna, de mesedélutánnak, ne haragudjon, úgy gondolom, ebbe a Házba ez nem való. [[Sebián-Petrovszki László: Ez az ön véleménye.]] Napirend utáni felszólalásra jelentkezett „Eredmények és feladatok” címmel Bana Tibor képviselő úr. Parancsoljon, képviselő úr!
Köszönöm a szót, elnök úr. Tisztelt Képviselőtársaim! Egy évvel ezelőtt került sor az önkormányzati választásokra holnap lesz ennek az évfordulója , tegnap pedig időközi országgyűlési választás volt a tiszaújvárosi körzetben. Azt gondolom, hogy ellenzéki országgyűlési képviselőként fontos az, hogy egy mérleget vonjak az eddigi eredményekről, és előretekintve 2022-re, beszéljek azokról a feladatokról, amelyek nagyon fontosak a következő másfél évben, hiszen ennyi van hátra a 2022-es parlamenti választásokig. 2019. október 13-án voltak az önkormányzati választások, s azt láthattuk, tisztelt Országgyűlés, hogy nagyon sok helyen, szerte az országban érdemi változás következett be. Nagyon sok településen ellenzéki győzelem született. Így volt ez a vasi megyeszékhelyen, Szombathelyen is, ahol egyértelműen és határozottan kiálltam Nemény András és csapata mellett az önkormányzati választási kampányban. Ha megnézzük a mögöttünk hagyott egy évet, akkor azt láthatjuk, hogy Szombathely esetében igyekszik úgy vezetni a várost a vezetése, hogy azokat az ígéreteket, amiket megfogalmaztak az önkormányzati választás során, betartsák, és ilyen módon jó gazdái Szombathelynek. De hozzá kell azt tennem, hogy szerencsére szerte a megyében vannak olyan településvezetők, akár kistelepüléseken, akár városokban, akik hasonló hozzáállással vezetik közösségüket, és vannak olyan önkormányzati képviselők, akik ilyen módon végzik a munkájukat képviselőként. Így van ez a Közösen Vas Megyéért Egyesület önkormányzati képviselői esetében. S nagyon örülök annak az egyesület elnökeként, hogy ez megjelenik a megyei közgyűlésben is Kőszegen, Rába Kálmán képviselő esetében, vagy éppen Szentgotthárdon Bartakovics Andrea és Orbán Viktor önkormányzati képviselők munkája kapcsán, akik egyébként a Közösen Szentgotthárdért Egyesület támogatásával nyertek mandátumot Gotthárdon. Ostffyasszonyfán pedig Mihátsiné Dózsa Hajnalka polgármester asszony vezeti a közösséget, a falut, és az elmúlt egy év során igyekezett mindezt szívvel-lélekkel megtenni. Ugyancsak fontos azt elmondanom, hogy amellett, hogy a Közösen Vas Megyéért Egyesületnek vannak önkormányzati képviselői, több olyan polgármester van rajtuk kívül is, és önkormányzati képviselő, akikkel nagyon szoros együttműködésben vagyunk. Így van ez Körmenden Auer Miklós független önkormányzati képviselővel, aki már 2010 óta igyekszik lelkiismeretesen képviselni a körmendiek érdekeit a testületben. Azt tudom mondani Vas megyei országgyűlési képviselőként a megyében élők számára, hogy a továbbiakban is konstruktív munkát kívánunk végezni helyi, megyei és országos szinten egyaránt, a Vas megyeiek a jövőben is számíthatnak ránk. De nézzük a tegnapi időközi országgyűlési választást, és vizsgáljuk meg azt, hogy milyen tanulságokat lehet levonni az eredményből! Azt gondolom, hogy megmutatta a tegnapi voksolás azt, hogy előválasztásra van szükség 2022-ben, lehetőleg minden körzetben, de az úgynevezett billegő körzetekben feltétlenül, hiszen ezekben a választókerületekben rendkívül fontos az, hogy megtaláljuk azokat az alkalmas és kikezdhetetlen jelölteket, akik le tudják győzni a Fidesz által indított személyeket. Sajnálatos módon a tegnapi nap során, illetve az azt megelőző hónapok során a kampány bebizonyította, hogy ebben az esetben ez nem történt meg. Éppen ezért nagyon nagy a felelőssége az ellenzéki pártoknak és politikusoknak a 2022-es parlamenti választások tekintetében arra nézve, hogy mind a 106 választókerületben ilyen személyekkel tudjon rajthoz állni az ellenzék. Ez nagyon fontos Vas megye három választókerületében is, hogy ilyen személyek tudják képviselni az ott élők érdekeit. A magam részéről azt tudom ígérni, hogy a továbbiakban is számíthatnak rám a megyében élők, legyen akár az ő otthonuk valamelyik kistelepülés, vagy éppen a városok közül Szentgotthárd, Körmend, Kőszeg, Sárvár, Szombathely, Őriszentpéter, Vasvár, és sorolhatnám a megye városait. Természetesen a Közösen Vas Megyéért Egyesület részéről alapvető jelentőségűnek tartjuk, hogy a megye mind a 216 településén élőket érdemben képviselni tudjuk, megtegyük a módosító javaslatokat önkormányzati szinten vagy éppen parlamenti szinten, és olyan felszólalásokkal éljünk, olyan munkát végezzünk, amelyet a konstruktivitás jellemez. Hiszen úgy vélem és ez a politikai felfogásom , hogy a megyében élők megérdemlik azt, hogy hiteles és aktív képviselethez jussanak, legyen szó akár helyi szintről, akár megyei szintről, akár a parlamenti szintről. A továbbiakban is így kívánom végezni a munkámat a Vas megyében élők érdekében. Köszönöm szépen a figyelmüket.
Köszönöm szépen, képviselő úr. Tisztelt Országgyűlés! Képviselőtársaim! Tájékoztatom önöket, hogy az őszi ülésszak következő ülésére várhatóan 2020. október 19-én kerül sor. Most megköszönöm mindenkinek a munkáját. Az ülést bezárom. Mindenkinek szép, jó éjszakát, szerencsés hazatérést kívánok.